Despre cunoaşterea lui Dumnezeu 
-cuvânt către cei ce caută adevărul- 


“Conform concepţiei sale, Hristos se 
subordonează fiinţelor divine superioare în 
aşteptarea harului lor. Cei din răsărit (din 
Orientul îndepărtat n.n), ştiu că mântuirea se 
întemeiază pe lucrarea pe care fiecare o face 
asupra sieşi... Imitarea lui Hristos va avea pe 
termen lung dezavantajul că noi venerăm un 
om ca model divin care întrupează gândirea 
cea mai înaltă şi uităm datorită imitaţiei să 
împlinim gândirea noastră în cel mai înalt 
grad” [8; 142]. 

Carl Gustav Jung 


Dacă cineva mi-ar da o palmă, nu ştiu 
dacă aş fi în stare să întorc obrazul celălalt. 
Dacă cineva m-ar blestema, nu ştiu dacă aş fi 
în stare să îl binecuvântez. Dacă cineva mi-ar 
spune că drumul pe care este merg este gre- 
şit, şi dacă mi-ar aduce argumente pentru 
aceasta, cred că aş avea puterea să îmi 
recunosc greşelile, chiar dacă acest lucru m- 
ar durea mai tare decât o palmă şi chiar dacă 
m-ar umili mai mult decât o jignire. 

Suntem oameni, suntem plini de iubire 
de sine, chiar dacă ne dăm sau nu ne dăm 
seama. Totuşi, nici unul dintre noi nu cred că 
ar alege în deplină cunoştinţă de cauză nici 
iadul, nici minciuna, şi nici întunericul veşnic. 


Tocmai de aceea scriu acest cuvânt 
despre care mărturisesc că mi-aş fi dorit să îl 
primesc eu însumi cu vreo zece ani în urmă. 
Am încredere în tine aproape în acelaşi fel în 
care aş fi avut în mine atunci. Nu am încrede- 
re în priceperea mea de a vorbi despre 
Dumnezeu, dar nădăjduiesc că cel puţin 
sinceritatea mea te va pune pe gânduri. 

Despre mine îţi scriu doar că am făcut 
yoga cu cel mai controversat guru din 
România, şi că eram atât de convins că 
urmând învăţăturile sale mă aflu pe calea 
adevărului încât aş fi făcut şi cel mai absurd 
lucru pe care mi l-ar fi cerut. Dacă mi-ar fi 
spus să mă arunc sub un tramvai, aş fi făcut- 
o, fiind convins că prin aceasta voi progresa 
spiritual. Când cineva mi-a spus să mă rog la 
Dumnezeu, am răspuns plin de aroganță că 
rugăciunea e calea celor slabi, calea 
cerşetorilor, şi că eu vreau să devin 
dumnezeu.! Nu îmi imaginam că aş putea 
deveni un credincios obişnuit, sau că aş 


1 Traseul meu spiritual este descries în cartea Jurnalul 
convertirii (Editura Bunavestire, 2002). Un rezumat al 
traseului meu se află pe ultima copertă a cărţii: “Am 
făcut yoga, m-am închinat zeiţei morţii, am ţinut 
posturi aspre, o săptămână am trăit numai cu aer şi cu 
putere de la diavol. Am avut capacităţi vindecătoare, 
am văzut “extratereştri“ şi am fost călăuzit prin vise 
de către “îngeri“; parcă m-am încăpățânat să cunosc 
toate feţele rătăcirii. Dar Domnul nostru lisus Hristos, 
ştiind că am ajuns în mocirlă numai din dorinţa sinceră 
de a cunoaşte adevărul, a venit şi m-a scos la lumină, 
spălându-mă cu dragostea Sa tămăduitoare”. 


putea renunţa la “adevărurile 
transcedentale” care îmi hrăneau setea de 
cunoaştere. Sunt foarte conştient că aş fi 
putut citi multe cuvinte asemănătoare cu cel 
pe care ţi-l voi scrie ţie, şi că nu le-aş fi dat 
prea multă atenţie. Cred că citirea lor m-ar fi 
incitat să dispreţuiesc şi mai mult învăţăturile 
Bisericii, şi să depun şi mai mult efort pentru 
a ieşi din ciclul reîncarnărilor. 

De ce scriu? Pentru că, oricât de sigur ai 
fi că ideile tale sunt bune, oricât de mult ai 
dispreţui învăţăturile ortodoxe, s-ar putea ca, 
peste ani, să îţi schimbi punctul de vedere. 

“Ia uite, acum a trecut de la fanatismul 
yoghin la fanatismul creştin...”, ai putea 
gândi. Mie nu îmi este ruşine că am fost un 
yoghin “fanatic”. Cred că atunci când cineva 
descoperă o cale spirituală despre care este 
convins că este cea bună, are datoria de a o 
urma din toate puterile, de a nu precupeţi 
nici un efort pentru a ajunge la capătul ei. 

Asta nu înseamnă că e bine ca un om 
care merge pe o cale rătăcită să ajungă pe 
culmile rătăcirii. Înseamnă doar că cel care 
ajunge pe aceste culmi arată că preţuieşte 
viaţa de dincolo mai mult decât 
deşertăciunile acestei vieti. 

Pot să te jignesc? Pot. Ştiu că dacă te-aş 
jigni aş rupe orice punte de legătură dintre 
mine şi tine. Eu însă nu vreau să te jignesc. 
Vreau totuşi să mărturisesc în faţa ta că 
Adevărul există, că este o persoană, că este 


Însuşi lisus Hristos, Mirele Bisericii. Mărturia 
mea nu va fi însă o mărturie directă. O voi lua 
pe ocolite, nu pentru a te manipula mai uşor, 
ci pentru a te ajuta să înţelegi cuvintele mele. 

Îmi e destul de greu să îţi scriu, mă tot 
gândesc la cum aş fi reacţionat eu la aceste 
rânduri dacă le-aş fi citit când făceam yoga. 
Cred că aş fi renunţat să citesc lucruri atât 
de plicticoase. Poate numai dacă m-aş fi aflat 
într-un tramvai sau într-un tren, şi nu aş fi 
avut altceva de citit, aş fi continuat să citesc 
acest cuvânt. Şi motivul principal ar fi fost că 
lipsa de convingere a argumentelor pe care 
m-aş fi aşteptat să le găsesc într-un astfel de 
cuvânt, mi-ar fi hrănit propriul mod de 
înţelegere a credinţei creştine. 

Am fost acum câteva zile la un concert 
de colinde. În sală, alături de alţi invitaţi 
importanţi, erau nu ştiu ce reprezentant al 
comunităţii evreieşti şi un musulman. 
Prezența lor a fost remarcată de către 
prezentator, care s-a bucurat că îi vede în 
sală. Nedumerirea mea a fost următoarea: 
câtă vreme nici evreul şi nici musulmanul nu 
cred că pruncul născut în Betleem este 
Mântuitorul lumii, de ce au venit să asculte 
colindele? Dacă ei nu vor să recunoască 
faptul că Hristos este Fiul lui Dumnezeu, de 
ce vin să asculte colindele în care El este 
preamărit? 

Cred că dacă aş fi fost musulman nu aş fi 
intrat nici în ruptul capului la un concert de 


colinde. Mi s-ar fi părut că prin aceasta mă 
lepăd de credinţa în Allah. 

“lată că simpatizezi şi cu 
fundamentalismul musulman, cu talibanii...”, 
mi-ai putea spune. Nu văd ce e greşit în a fi 
sincer cu tine însuţi. Scopul Islamului este 
convertirea celorlalţi la credinţa în Allah, de 
bună-voie sau sub presiunea armelor. 

Oamenii sunt educați în aşa fel încât să 
aprecieze valorile impuse de Occident. Nu 
sunt capabili să îi judece pe ceilalţi decât prin 
prisma acestor valori. Talibanii sunt nişte 
războinici lipsiţi de rațiune, nişte fanatici 
religioşi. E uşor să dăm cu pietre în ei. 

Dar gândeşte-te că atunci când cineva s- 
a născut în Afganistan şi a fost învăţat că 
Allah îi cere să lupte împotriva celor de alte 
credinţe, dacă a fost învăţat că prin luptă 
dobândeşte viaţa veşnică, are suficiente 
motive să lupte pentru talibani. Mi se pare că 
liderii lor musulmani sunt de o mie de ori mai 
sinceri decât toţi muftii din lume care 
denaturează învăţăturile Coranului pentru a 
fi pe placul Occidentului. 

Nu, Islamul nu poate însemna armonie 
cu alte credinţe. Dacă nu ţinem seama de 
sincretismele de tot felul, orice credinţă 
presupune automat faptul că celelalte sunt 
mai puţin adevărate. Chiar mincinoase în 
întregime. Islamul nu se mulţumeşte cu 
această constatare. Islamul înseamnă vărsare 


de sânge, înseamnă violenţă, înseamnă 
tulburare. Acesta este Islamul. 

“Ce fel de creştin eşti tu, când îi 
simpatizezi pe liderii talibani?” Nu îi 
simpatizez. Apreciez doar faptul că sunt 
consecvenţi cu credinţa lor. Mult mai 
consecvenţi decât creştinii care una cred şi 
alta fac. Nu mă pricep la politică, şi nici nu 
vreau să mă pricep. Incerc să îi judec pe 
musulmani numai din perspectivă religioasă. 

Apreciind “fanatismul” lor, sunt în 
acelaşi timp conştient de faptul că drumul pe 
care merg este greşit: Islamul este o cale 
spre iad. Cuvântul Mântuitorului: “Cine 
scoate sabia, de sabie va muri...”, e cea mai 
obiectivă critică a valorii credinței 
musulmane. “Câinele de Mahomed”, cum îl 
denumea Sfântul Maxim Grecul, nu poate 
duce pe nimeni la lumină. Ştiu asta şi nu mă 
îndoiesc de acest lucru. 

Cât despre muftii care denaturează 
învăţătura lui Mahomed, pentru a o modela 
după tipare moderne, nu am de spus decâtun 
lucru: că îşi fură singuri căciula. Dacă ar fi 
convinşi că Mahomed a fost un profet trimis 
de Dumnezeu, nu ar fi putut să îi deformeze 
învăţătura sângeroasă. lar dacă au avut 
curajul de a face acest lucru, au dovedit că 
au o credinţă superficială (ceea ce, pentru 
ceilalţi locuitori ai planetei, nu este un lucru 
rău; ci dimpotrivă). 

Ideea de la care vreau să încep acest 
cuvânt este că nimic nu e mai important 
decât adevărul. Dar care adevăr? Cel al 
creştinilor, cel al musulmanilor, sau care? 

Adevărul nu este al nimănui. Adevărul 
există pur şi simplu. Dar unii îl recunosc, şi 
alţii nu. 

“Bine, vei spune, acum îmi vei face 
apologia credinţei creştine, aşa cum dacă ai fi 
fost musulman mi-ai fi făcut apologia 
Islamului.” “Da”, aş răspunde eu. Şi nu numai 
că nu încerc să mă dezvinovăţesc, ci chiar îţi 
spun că, yoghin fiind, am încercat să îi 
conving pe alţii să creadă în reîncarnare. 

“Si ce încredere pot avea eu în cuvintele 
unuia care, indiferent unde se află, simte 
nevoia de a-i convinge pe ceilalţi să 
primească acelaşi adevăr cu el?” 

Eu nu vreau să fii de acord cu mine. Eu 
nu vreau să mă aflu în delicata postură de 
“dascăl”. Acest fapt îmi dă o mare libertate. 
Adică nu am cum să îmi pun nădejdea în 
spusele mele. Mai mult chiar, ceea ce îţi voi 
scrie nu va conţine aproape nimic original: 
ideile pe care ţi le voi scrie nu îmi aparţin. 

“Si atunci, ce să fac, să citesc ideile tale, 
la a doua mână? Mai bine mă duc direct la 
sursă.” 

Ar fi bine să te duci direct la sursă, la 
învăţăturile Sfinţilor Părinţi ai Bisericii. Dar 
eu încerc să pregătesc puţin terenul pentru 
această întâlnire. Cunosc nu puţini oameni 

care, deşi plini de râvna cunoaşterii, după ce 
au citit două-trei scrieri patristice s-au 
declarat plictisiţi de filosofia creştină. 

Îndrăznesc să spun că, deşi ideile pe 
care ţi le voi scrie nu sunt originale, le simt 
ca şi cum ar fi. Psaltirea a fost scrisă de mii 
de ani, şi totuşi simt aproape fiecare cuvânt 
al ei ca şi cum ar fi fost scris pentru mine, şi 
mai mult încă: par atât de familiare inimii 
mele cuvintele psalmilor, încât parcă le-aş fi 
scris eu însumi. (Nu a fost aşa de la început, 
dar, după ce am tot citit din Psaltire, psalmii 
m-au cucerit). 

Ştii cum suntem noi acum? Ca doi 
cavaleri care se înfruntă la un turnir special: 
putem pierde amândoi, tot aşa cum unul 
dintre noi poate învinge. Dar eu îţi scriu 
pentru că amândoi putem câştiga. 

Nu îţi scriu în nici un caz pentru a birui 
eu, pentru a te îngenunchea cu argumentele 
mele. Acest lucru este cu neputinţă. Eu sunt 
destul de sceptic faţă de polemicile teologice. 
Din moment ce Dumnezeu nu îngăduie ca 
existenţa Sa să fie demonstrată ştiinţific, 
polemicile nu pot avea rezultate prea 
spectaculoase. 

Sunt de acord cu polemica atunci când 
amândoi acceptăm acelaşi teren de discuţie. 
Dacă amândoi am accepta autoritatea Sfintei 
Tradiţii şi a Sfintei Scripturi, atunci am 
ajunge la acelaşi rezultat. Dar câtă vreme tu 

iei din Scriptură numai ce îţi convine, nu 
putem ajunge la aceleaşi concluzii. 

Imi pare cam lungă această introducere. 
Fiind însă alergic la mesajele triumfaliste 
pseudo-ortodoxe, şi fiind şi mai alergic la 
pseudo-misionarii disperaţi care, dacă nu 
convertesc în câteva minute, aleargă la o 
“oaie” mai receptivă, nu mă pot grăbi. 
Lucrurile pe care ţi le scriu sunt prea delicate 
pentru a fi aruncate cu lopata. 

“Şi totuşi, de ce îmi scrii, dacă spui că nu 
ai încredere în arta ta de a convinge?” 

Tocmai de asta îţi scriu, pentru că, dacă 
mă aflu în adevăr, dacă adevărul este în 
Biserica Ortodoxă al cărei fiu nevrednic sunt, 
atunci Dumnezeu va împlini neputinţele mele 
şi mă va ajuta să vorbesc despre El. Şi cred 
Lui că mă va ajuta, deşi sunt păcătos. 

Nu mă aştept ca, după ce vei termina de 
citit acest cuvânt, să alergi la primul 
duhovnic pe care îl vei întâlni şi să îi spui: 
“Părinte, vreau să spovedesc păcatul rătăcirii 
mele”. Dar nădăjduiesc că poate, peste ani şi 
ani, atunci când Dumnezeu va găsi prilejul 
potrivit să te aducă în Biserica Ortodoxă, îţi 
vei aduce aminte de cuvintele mele. Atunci 
ele te vor ajuta să îţi dai seama de unde ai 
plecat şi unde ai ajuns. 

Imi dau seama cât de grea este 
răspunderea pe care mi-o asum scriind acest 
cuvânt. Nu mi-am ales un target precis. Îl 
aleg acum: scriu pentru cei care vor să 

cunoască iubirea lui Hristos. Scriu pentru cei 
care fac alergie la predicile rostite în limbaj 
de lemn, la cei care s-au plictisit de articolele 
religioase în care sunt folosite mereu aceleaşi 
cuvinte şi stereotipii care nu mişcă inima 
omului. Scriu pentru cei care au vrut să 
găsească adevărul în Biserică, dar s-au 
smintit de una sau de alta şi au preferat să 
combine învăţăturile creştine cu elemente 
mai mult sau mai puţin oculte. 

Fac o paranteză: mă pregătesc acum să 
merg să vorbesc la o emisiune radiodifuzată, 
care se va termina aproape de miezul nopţii. 
Ca să mă relaxez puţin, îţi voi spune cum m- 
am hotărât să îţi scriu: 

Zilele trecute am fost invitat să prezint 
una dintre cărţile mele la o festivitate care 
avea loc într-un cunoscut liceu bucureştean. 
Datorită faptului că, fiind ocupat cu alte 
probleme, uitasem să confirm participarea la 
această manifestare, a apărut o mică 
problemă organizatorică. Şi m-am hotărât să 
nu mai vorbesc. Dar, înainte de a pleca 
acasă, m-am gândit că poate măcar unul 
singur dintre elevi s-ar putea folosi de 
cuvintele mele, şi am vrut să rămân în sală, 
să văd dacă are sau nu rost să vorbesc. 

În deschidere, organizatorul a cântat o 
melodie religioasă atât de fals încât a stârnit 
hohote de râs în sală. Apoi, când o fată a 
recitat ceva din Păunescu, organizatorul a 
asigurat fondul muzical, cântând cu elan o 

altă melodie. Când am auzit-o, am fost 
convins că e vorba de şlagărul copiilor care 
cerşesc prin metrouri: “Mamelor din lumea- 
ntreagă, eu vă dau un singur sfat, nu lăsaţi 
copii pe stradă...” Mă miram cum, atâta 
vreme auzind cântecul, nu îmi dădusem 
seama că e vorba de muzică religioasă. Cu 
greu am ajuns la concluzia că de fapt 
organizatorul cânta o altă melodie (tot în 
râsetele elevilor). 

Când un preot le-a citit o cuvântare 
interminabilă despre post, plictiseala copiilor 
a ajuns la apogeu: discursul era sec, părintele 
nu se ostenise să îl înveţe, şi stilul nu era 
deloc potrivit pentru ascultători. Copiii aveau 
nevoie de nişte cuvinte pline de căldură care 
să îi emoţioneze. Aveau nevoie ca cineva să le 
vorbească şi despre frumuseţea prăznuirii 
Naşterii Domnului, nu numai despre cum se 
postea în Legea Veche sau despre cum de- 
numesc catolicii postul Crăciunului. 

Mi-am dat seama că, dacă m-aş fi aflat 
printre elevii din sală, discursul părintelui ar 
fi pus capac la toate: m-ar fi convins că viaţa 
creştină este ceva artificial, care nu în- 
frumuseţează omul, care îl transformă într-un 
robot care execută orbeşte comenzile primite 
de la Dumnezeu. Şi ar fi trezit în sufletul meu 
dorinţa de a căuta adevărul în altă parte 
decât în Biserică, unde nu m-aş fi simţit 
“acasă”. 

Poate că ai avut şi tu ocazia să asculţi 
discursuri care nu ţi-au plăcut. Eu, pentru a-i 
convinge pe elevi că nu sunt de acord cu 
cuvântările care nu merg la inima ascul- 
tătorilor, pentru a le atrage atenţia asupra 
faptului că, deşi părintele respectiv îi 
plictisise, totuşi chemarea Bisericii trebuie să 
se facă auzită şi de în inimile lor, le-am spus: 
“Aţi auzit, poate, cuvântări religioase care v- 
au plictisit. Şi pe mine m-au plictisit. Aţi 
văzut, poate, emisiuni religioase care v-au 
plictisit. Şi pe mine m-au plictisit. Aţi citit, 
poate, cărţi religioase care v-au plictisit. Şi 
pe mine m-au plictisit. Dar, aşa cum există 
predici sau cărţi plictisitoare, aşa există şi 
predici sau cărţi care trezesc în suflet dorinţa 
de a-L cunoaşte pe Dumnezeu...” Nu 
contează ce le-am mai spus. Important este 
faptul că aceiaşi elevi, care cu puţin timp 
înainte glumeau, începuseră să fie atenţi. Nu 
toţi, mai rămăsese o parte a sălii care 
şuşotea. Dar ceilalţi ascultau cu atenţie ce le 
vorbeam despre Crăciun. 

Cred că organizatorul s-a supărat pe 
mine pentru că am vorbit aşa. Dar copiii au 
fost mişcaţi. Nu aveam nimic cu părintele 
care vorbise mai înainte, şi nici nu am vrut să 
mă evidenţiez dând lecţii de retorică (mai 
mult chiar, ştiu foarte bine că nu e cazul să 
substitui mesajul unui slujitor al altarului, 
oricât de neiscusit la vorbă ar fi; Dumnezeu a 
dat misiunea  propovăduirii cuvântului 

slujitorilor altarului. Aceasta nu înseamnă că, 
atunci când sunt invitaţi, mirenii trebuie să 
refuze să vorbească, ascunzându-se sub 
masca falsei smerenii). Şi m-am convins încă 
o dată de faptul că elevii nu sunt reticenti 
faţă de subiectele religioase; sunt reticenţi 
numai faţă de ceea ce este lipsit de viaţă, 
artificial, mort. 

Ti-am povestit despre peripeţiile de la 
Ziua Liceului X... cu un scop foarte precis: 
poate că şi tu ai ascultat predici sau ai citit 
cărţi care te-au plictisit. Şi poate că aici este 
cauza pentru care ai început să cauţi 
adevărul în afara Bisericii. 

Aducându-mi aminte de cărţile şi de 
revistele despre paranormal pe care le 
citeam cu ani în urmă, nu e greu să observ 
cât de interesante mi se păreau acestea 
comparativ cu plicticoasele scrieri despre 
lupta împotriva patimilor. (Sunt conştient de 
faptul că rândurile mele ar putea zgâria 
părerile unor anumiţi “pravoslavnici”, dar 
acest cuvânt nu li se adresează, aşa că nu voi 
încerca să împac şi capra şi varza. Şi, dacă 
ceea ce îţi scriu li se pare greşit, îi invit pe ei 
să îţi scrie cu mai multă iscusinţă. Oricum, le- 
aş atrage atenţia asupra faptului că te-au 
neglijat cam multă vreme). 

La emisiunea radiofonică despre care am 
amintit, am fost invitat să vorbesc despre 
cărţile mele. Schimbând brusc subiectul, 
realizatorul emisiunii mi-a pus o întrebare la 

care nu mă aşteptam: “Ce înseamnă Biserica 
pentru  dumneavoastră?”. Primele cuvinte 
care mi-au venit în minte au fost: “Casa 
mea...”. Cred că fiecare credincios ar trebui 
să se simtă în Biserică “acasă”, mai acasă 
chiar decât în casa în care locuieşte. Mi-a 
trebuit însă multă vreme ca să scap de toate 
prejudecățile legate de Biserică, şi să o 
iubesc, să înţeleg că ea este Trupul lui 
Hristos. Noi, creştinii, intrăm în biserică o 
dată sau de câteva ori pe săptămână, dar în 
Biserică ne aflăm în fiecare clipă. Inchei aici 
paranteza şi continui cuvântul. 

Este plicticoasă credinţa creştină? Este 
plicticoasă lupta împotriva patimilor? Nu, în 
nici un caz. Numai că omul are nevoie să 
parcurgă anumite trepte până să descopere 
frumuseţea unei cărţi precum este Scara 
Sfântului loan, şi până să se hotărască să 
urce pe această scară. 

E mult mai palpitant să citească despre 
cine ştie ce apariţii extraterestre, sau despre 
cine ştie ce vindecări miraculoase. De ce? 

Răspunzând la această întrebare vom 
părăsi introducerea pentru a trece la “fapte”: 
e mai uşor să afli o sumedenie de lucruri 
despre universul paranormal decât, să zicem, 
să te spovedeşti cu inima plină de căinţă sau 
să faci un Paraclis al Maicii Domnului. 

Oamenii caută o cale spirituală care să 
necesite cât mai puţin efort. În ziua de astăzi 
e la modă să ai “preocupări spirituale”. În ce 

constau acestea? În cumpărarea revistelor şi 
cărţilor despre paranormal, în citirea lor, în 
vizionarea emisiunilor televizate ce tratează 
această temă, în discuţii interesante despre 
acelaşi subiect, la serviciu şi acasă. Dacă mai 
faci şi două-trei meditații pe săptămână, şi 
dacă mai intri şi într-o biserică pentru a te 
umple de energie, poţi spune că eşti pe 
drumul cel bun. 

“Să combinăm utilul cu plăcutul!” Iată 
unul dintre sloganurile spirituale ale omului 
contemporan. În zilele noastre s-au împuţinat 
de tot ateii. Astăzi nu mai dă bine să fii ateu. 
E ca şi cum ai spune că eşti prost. E mult mai 
rentabil să îţi ascunzi ateismul sub forma 
unei afirmaţii gen: “Eu cred într-o inteligenţă 
superioară.” Şi mai rentabil este să muţi 
centrul de greutate pe negaţie: “Eu cred, dar 
nu în bazaconiile de la biserică. Acolo se 
învaţă şi lucruri bune, dar restul...” 

Prin astfel de cuvinte omul se plasează 
într-un spaţiu foarte sigur: nu îl poate acuza 
nimeni că e un simplu animal raţional. El 
crede. În ce crede, nu contează: important 
este că are credinţă. 

Oare?!!! 

Crezi că există fantome sau vârcolaci? E 
în regulă, înseamnă că nu eşti orb faţă de 
lumea spirituală. Crezi în vise sau în 
metodele de ghicire a viitorului? E în regulă, 
nu te mulţumeşti cu banalitatea lumii 
profane. 

Nu este greu să observăm că mulţi 
oameni s-au îndepărtat de Biserică pentru că 
li s-a părut că drumul Bisericii nu este 
compatibil cu modul lor de viaţă. Oamenii fug 
de ceea ce li se pare că le îngustează ori- 
zontul. Biserica afirmă că tot ceea ce învaţă 
ea este adevărat. Asta nu este rău pentru 
oamenii dominați de superficialitate, rău 
pentru ei este faptul că Biserica afirmă că în 
afara ei nu există adevăr. Sfântul Teofan 
Zăvorâtul spune: “În afară de Biserica 
Ortodoxă nu este adevăr...” [55; 10. 

Afirmația aceasta este foarte habotnică. 
Asta înseamnă că omul care crede altceva 
decât învaţă Biserica se află în rătăcire. Asta 
înseamnă că, dacă un om crede altceva decât 
învaţă Biserica, se rupe de adevăr, se rupe de 
calea mântuirii. Nu este prea comod să fii de 
acord cu o afirmaţie atât de tranşantă. Este 
mult mai firesc să împărtăşeşti o formă de 
credinţă mai blândă, mai tolerantă, în care să 
ai dreptul de a exista, dreptul de a gândi, 
dreptul de a avea propriile opinii. În care să 
ai drepul să te îndoieşti, dreptul să crezi 
altfel. În care să ai dreptul de a gândi liber şi 
de a trăi liber. Fără bariere, fără prejudecăţi. 


2 Datorită numărului mare de citate folosit în această 
carte am folosit sistemul alternativ de indicare a sursei 
citate: între parantezele drepte se află numărul cărţii 
din care s-a citat (aşa cum apare în bibliografia de la 
sfârşit), şi numărul paginii -citatul acesta este luat din 
cartea sfântului Teofan Zăvorâtul - Tâlicuiri din Sfânta 
Scriptură pentru fiecare zi din an , pagina 10. 

Trăim într-o lume a înţelegerii, o lume în 
care intoleranţa este pusă la zidul infamiei, 
iar toleranța este ridicată pe soclul vechilor 
idoli. Cum mai putem fi atunci fii credincioşi 
ai Bisericii, cum putem să credem ce ne 
învaţă o Biserică în care nu ai voie să crezi 
altceva decât spun dogmele sfinţilor din 
vechime?.. 

Toate Sfintele Sinoade Ecumenice au 
învăţat că oricine crede altceva decât 
mărturiseşte Biserica stă sub  osânda 
anatemei. Culmea fanatismului şi a 
intoleranţei, s-ar putea spune. De ce se 
răpeşte credincioşilor dreptul de a gândi 
liber? Oare nu dă Biserica dovadă de laşitate 
atunci când impune credincioşiilor să creadă 
numai ce Biserica spune că face parte din 
adevăr? 

În faţa poziţiei dure pe care o are 
Biserica față de problema  cugetării 
independente, omul şi-a găsit un punct de 
refugiu: alege din credinţa Bisericii şi din 
Biblie numai ceea ce îi place, numai ceea cei 
se pare adevărat. Au trecut vremurile în care, 
din cauza stăpânirilor atee, oamenii să fie 
învăţaţi că Hristos este doar un mit. Astăzi 
sunt învăţaţi că a fost un personaj istoric. Şi 
frumuseţea învățăturilor sale despre 
dragostea de Dumnezeu şi de aproapele nu 
este contestată nici măcar de către marii 
maeştrii ai Orientului. Ei recunosc 
importanţa persoanei lui lisus, pe care îl 

consideră un avatar, o mare figură spirituală 
a cărei misiune a fost de a-i ajuta pe oameni 
să înlocuiască ura cu iubirea şi războiul cu 
pacea. 

Ce anume e bine să luăm din 
Evanghelie? Ce anume este bine să luăm din 
învăţăturile Bisericii? 

La această întrebare există două mari 
răspunsuri. Unii spun că e bine să primim în 
întregime predaniile Sfinţilor Părinţi, că e 
bine să considerăm adevărat fiecare cuvânt 
al Sfintei Scripturi. Alţii spun că e bine să 
avem discernământ, şi să trecem prin filtrul 
propriei noastre minţi fiecare cuvât al 
Bisericii. De ce să acceptăm nişte adevăruri 
cu care nu putem fi de acord? De ce să ne 
furăm singuri căciula? Oare nu cumva 
Biserica şi-a făcut din învăţăturile sale un 
idol, chiar dacă ea însăşi combate toate 
celelate forme de idolatrie? Şi poate că de-a 
lungul istoriei unii preoţi, episcopi sau 
credincioşi şi-au dat seama că Biserica s-a 
îndepărtat de adevăr, dar li s-a pus imediat 
pumnul în gură: au fost catalogaţi drept 
eretici, au fost excluşi din Biserică, şi au 
murit fără a reuşi să convingă lumea de 
adevărurile pe care au ajuns să le cunoască. 

Da, asta este o întrebare foarte 
importantă: oare nu cumva Biserica a ales de 
bunăvoie un anumit drum în care adevărul se 
împleteşte cu minciuna? Ortodocşii repro- 
şează catolicilor că, de la Schismă, s-au 

îndepărtat din ce în ce mai mult de adevăr. 
Că, în loc să îşi recunoască greşelile, au mers 
din rău în mai rău. Dar, ne putem întreba, nu 
este acest lucru valabil şi pentru Biserica 
Ortodoxă? Catolicii susţin că se află în 
adevărul Sfintei Scripturi şi al Sfinţilor 
Părinţi. Dacă ei au putut să se rupă de 
adevăr, de ce nu s-ar rupe şi Biserica 
Ortodoxă?... 

De obicei o astfel de dilemă se rezolvă 
simplu: omul îşi păstrează libertatea de a 
discerne binele şi răul. Omul este măsura 
tuturor lucrurilor. Omul va decide ce trebuie 
să creadă şi ce nu. Câţi oameni, atâtea 
concepţii despre Biserică. 

Neîncrederea în învăţăturile Bisericii (şi 
când spun aceasta înţeleg încrederea oarbă 
în anumite învățături, şi respingerea 
celorlalte), a avut ca efect faptul că unii, în- 
setaţi de adevăr, au înţeles că acesta nu se 
poate limita la nişte dogme, au înţeles că 
adevărul trebuie trăit de om. Şi atunci s-au 
apucat de practici spirirale care, deşi 
celorlalţi le par ciudate, sting setea de 
cunoaştere. Omul nu mai caută adevărul: l-a 
găsit, şi, din acel moment, singura lui 
preocupare este de a merge pe calea acestui 
adevăr. 

E firesc ca, în momentul în care cineva 
găseşte adevărul, să se lase mistuit de acest 
adevăr. Singura reţinere justificată este 
provocată de faptul că mulţi oa-meni se 

grăbesc să descopere adevărul, şi ajung în 
cele mai ciudate fundături. Sutele de 
sinucigaşi care au murit în Guyana urmând 
învăţăturile psihopatului Jim Jones, credeau 
că au ajuns în raiul pământesc. Şi, chiar dacă 
acest rai era plin de mizerie, plin de 
compromis, plin de minciună, discipolii 
fanatizaţi nu vroiau să recunoască faptul că 
au luat-o pe un drum greşit. Unii au vrut să 
se reîntoarcă, dar nu li s-a mai dat voie. Cam 
aşa li se întâmplă şi celor care intră în oastea 
diavolului. La începul, se simt foarte liberi. 
Dar în clipa în care îşi dau seama că libertate 
lor este fictivă, nu mai ştiu cum să fugă. 
Rămân pe cale, fără a vedea o ieşire din 
labirint. 

Să ne gândim la membrii diferitelor 
grupări orientale care, ajunşi la proxenetism, 
la droguri şi la alte rafinamente ezoterice, 
vor să pună punct aventurii lor spirituale. Dar 
şi-au donat averile guru-lui. Case nu mai au: 
singurul lor punct de reper este 
comunitataeea în care şi-au spălat creierele. 
Dacă renunţă la comunitate, vor fi nişte 
inadaptaţi. Comunitatea le-a imprimat un 
mod de viaţă, comunitatea i-a format. 
Educaţia primită acolo este mai puternică 
decât cea primită în cei “şapte ani de-acasă”. 
Nu mai au nimic al lor. Nu au casă, nu au 
serviciu. Rudele îi dispreţuiesc şi nu vor să îi 
ajute. Au sufletele rănite şi nimeni nu vrea să 

le întindă o mână de ajutor. Şi atunci rămân 
în mocirlă. 

Nu este greu să ne dăm seama că, vrând 
să găsească adevărul, mulţi oameni au ajuns 
pe culmile  rătăcirii. Au ajuns la 
autodistrugere. 

O, dar aceste cazuri disperate, cu 
sinucigaşi, cu droguri şi proxenetism sunt 
puţine. Mass-media abia aşteaptă să mai 
descopere încă un astfel de caz, pentru a 
satisface setea de bârfă a clienţilor ei. 

Ştiu că tu nu faci parte dintr-o astfel de 
mişcare. De unde ştiu? Prin simplul fapt că 
răbdarea ta ar fi ajuns de mult la limită după 
citirea primelor pagini ale acestui cuvânt. Aş 
fi putut scrie lucruri care să le placă şi celor 
care nu caută decât manifestări ale 
paranormalului: dacă aş scrie despre patru- 
cinci minuni ale părintelui Porfirie 
Bairaktaris, ar citi pe nerăsuflate. Dacă aş 
scrie cum părintele a văzut cu duhul că un 
ucenic de-al său era în pericol mare deoarece 
submarinul în care se afla se apropia de nu 
ştiu ce obstacol, şi cum părintele i-a anunţat 
telefonic pe cei de pe submarin de primejdie, 
le-ar plăcea: “iată că şi în lumea ortodoxă mai 
au loc manifestări paranormale”, ar spune ei. 
Dar dacă aş scrie ce învăţa părintele Porfirie 
despre manifestările paranormale, s-ar 
plictisi imediat. Aşa cum s-ar plictisi citind 
rândurile mele din acest cuvânt. 

Un lucru e sigur: că, cel puţin 
deocamdată, nu ai renunţat la citirea 
cuvintelor mele. Alţii, mai sensibili, au re- 
nunţat. 

E nevoie de multă iscusinţă când scrii. 
Mi-aş dori foarte mult să am această 
iscusinţă. Dar, neavând-o, te rog să treci cu 
vederea micile mele scăpări. 

În cazul în care te afli printre cei care, 
neavând stare de dispute pe teme religioase, 
şi-au creat propriul lor sistem de valori, 
propria lor religie, aş dori să îţi spun câteva 
lucruri asupra cărora aş vrea să reflectezi. 

Există posibilitatea ca tu să te afli încă în 
căutare: această situaţie ar fi foarte bună, 
pentru că ţi-ar fi mai uşor să înţelegi 
cuvintele mele. 

Dar, dacă tu ai apucat să te fixezi într-un 
anumit mod propriu de înţelegere a 
ortodoxiei, atunci filtrul tău de receptare a 
cuvintelor mele va deforma în mod firesc ide- 
ile pe care încerc să ţi le prezint. 

Am început acest cuvânt spunându-ţi că 
mi-ar fi greu să primesc o palmă. Orice om 
are tendinţa de a considera că este bruscat 
atunci când cineva îi spune că reperele sale 
sunt greşite Crede-mă că nu vreau să îţi 
impun că eu mă aflu în adevăr. 

Am auzit şi eu spusele anumitor 
ortodocşi care, sub pretextul mărturisirii 
credinţei în Hristos, se laudă cu în- 
ţelepciunea lor de a ajunge la acest adevăr. 

În loc să Îl mărturisească pe Hristos, se 
mărturisesc pe ei înşişi. Să mă ferească 
Dumnezeu să ajung ca ei! 

Există riscul ca unii oameni, ascunzându- 
se sub masca dreptei-credinţe, să prezinte o 
nouă religie. Cam aşa ceva a făcut Marian 
Zidaru, liderul “iluminaţilor” de la Pucioasa. 

Eu însă precizez că nu vreau să prezint 
nici o idee personală. Sper că nu te vei 
mulţumi cu această afirmaţie, care poate fi 
falsă, şi că vei căuta să te convingi tu însuţi 
de faptul că ceea ce îţi spun eu se regăseşte 
în mesajul Bisericii. Mai mult încă, nici nu 
dau prea multe detalii despre credinţa mea, 
pentru a nu te obliga să faci un efort prea 
mare pentru a verifica în ce măsură cuvintele 
mele sunt sau nu originale. 

Eu vreau să încerc să îţi explic că 
învăţătura Bisericii nu este compatibilă cu 
alte învățături religioase. Fac aceasta din 
două motive: pentru a te ajuta să înţelegi că 
nu poţi fi în acelaşi timp ortodox şi eretic, şi 
pentru a te ajuta să te apropii de Biserică. 

Ce rost are să te conving că te afli în 
erezie şi nu te poţi numi creştin dacă crezi în 
reîncarnare, sau dacă crezi că toţi oamenii 
sunt părticele de dumnezeire? Nici dacă mer- 
gi la biserică, nici dacă te împărtăşeşti, (după 
ce ai ascuns la spovedanie faptul că ai o 
credinţă diferită de cea a Bisericii), nu poţi fi 
creştin. 

Nu este de ajuns să vrei să fii creştin 
pentru a avea această calitate. Pentru a fi 
creştin trebuie să te  modelezi după 
învăţăturile creştine. Dacă refuzi aceste 
învățături, sau dacă le combini cu învățături 
parabisericeşti, te rupi de Trupul lui Hristos 
care este Biserica. 

Eu nu te pot obliga şi nici măcar 
convinge să fii ortodox. Dar te pot ruga să îţi 
precizezi credinţa. 

“Dar nu este mai bine aşa, să vii la 
biserică deşi crezi în reîncarnare, să vii la 
biserică deşi vindeci cu bionenergie? Nu e cel 
mai important lucru să vii la biserică?” - m-a 
întrebat cineva. Nu, important este cum vii la 
biserică. Important este să vii ca un fiu al 
Bisericii, şi nu ca un fiu al ereziei. 

Cu secole în urmă ereticii nici măcar nu 
erau primiţi la slujba Sfintei Liturghii. Iar cei 
care se pregăteau pentru Botez, catehumenii, 
stăteau până la cuvintele: “Cei chemaţi, 
ieşiţi...” 

Câtă vreme nu primeau Botezul, nici 
catehumenii nu erau lăsaţi să ia parte la 
liturghie. Liturghia nu e spectacol, nu e 
concert, să poată veni orice spectator. 
Liturghia e o Taină pe care nu o pot înţelege 
decât cei botezați. Ceilalţi au ochii minţii 
închişi şi nu pot înţelege cum trebuie această 
slujbă. 

In zilele noastre nu se mai poate ţine o 
evidenţă a celor care vin să ia parte la 

slujbele Bisericii. De aceea ereticii intră 
nestingheriţi. Mai mult încă, îndrăznesc chiar 
să se împărtăşească cu Sfintele Taine. Unii, 
fără spovedanie, iar alţii după o spovedanie 
superficială. 

Viaţa Bisericii nu o pot înţelege cu 
adevărat decât membrii Bisericii. Chiar dacă 
ereticii găsesc tot felul de lucruri frumoase în 
Liturghie, aceasta nu înseamnă că li se 
descoperă Taina Liturghiei. 

Dumnezeu ar fi putut rândui ca slujbele 
creştine să fie ţinute în locuri secrete, la care 
să nu ajungă nici un eretic. Dar în Biserică 
aflăm cea mai sigură cenzură: chiar dacă vin 
toţi ereticii şi toţi păgânii la slujbă, până ce 
nu vor lepăda rătăcirea, nu o vor înţelege 
cum trebuie. 

Important deci nu este doar să vii la 
biserică, important este mai ales în ce 
calitate vii la biserică. 

Crezând altceva decât învaţă Biserica, 
nu te foloseşti nici pe tine şi nici pe alţii. 
Poate că aceşti alții se vor molipsi de modul 
tău superficial de înţelegere a credinţei, şi se 
vor îndepărta de adevăr. 

Departe de mine gândul de a te da afară 
din Casa Domnului. Nu am o asemenea 
chemare profetică. 

“Atunci de ce mă laşi să înţeleg că mai 
bine nu mai vin la biserică?” 

Aş vrea să înţelegi că degeaba vii la 
biserică atâta vreme cât refuzi să fii fiu al 
Bisericii. 

“Înseamnă că ar fi mai bine ca de acum 
înainte să nu mai vin la slujbe? Dacă toţi cei 
care au credinţe diferite de Ortodoxie ar 
renunţa să vină la slujbe, multe biserici ar 
rămâne goale!”, mi-ai putea spune. 

Nu ştiu dacă multe (oricum, vreo două 
cunosc şi eu, unde vin mulţi eretici 
radiestezişti). 

Nimeni nu spune ca cei cu credinţe 
diferite să nu mai vină la biserică. Să vină, să 
caute adevărul Bisericii. Şi, dacă vor înţelege 
că adevărul e în Biserică, să se lepe-de de 
toate rătăcirile lor şi să se spovedească. (Şi 
cât de bine ar fi ca de acum înainte să nu mai 
vină la spovedanie cei care ascund greul 
păcat al ereziei...). 

Nu e uşor să înţelegi că adevărul e în 
Biserică. Îţi va lua poate luni sau ani de zile. 
Dar aceşti ani, acest drum obositor, va avea o 
finalitate luminoasă. Pe când ereticii care se 
spovedesc  ascunzând păcatul ereziei se 
afundă din rău în mai rău. La rugăciunile 
dinaintea  spovedaniei, preotul spune că 
“orice păcate veţi ascunde, îndoite le veţi 
avea...” Infricoşător lucru... 

Aş vrea să îţi precizezi credinţa. Nu faţă 
de alţii, ci faţă de tine însuţi. Şi, dacă vei 
ajunge la concluzia că Biserica greşeşte, cel 
puţin nu mai încerca să te numeşti creştin. 

M-ar durea sufletul să aflu că, citind 
aceste rânduri, un singur om ar renunţa să 
mai vină la Biserică. Dar nu am putut 
prezenta adevărul altfel decât este. Nu l-am 
putut polei cu minciună. 

Ştiu că există cititori care cred în 
reîncarnare pentru simplul fapt că nu există 
nimeni care să le spună cât de mare este 
această erezie. Pe aceşti cititori îi rog să 
asculte glasul Bisericii, şi să lepede erezia. 

Aceşti cititori spun: “Nu contează atât de 
mult în ce credem, contează cum trăim. 
Important este să faci fapte bune, să fii bun, 
că Dumnezeu nu te judecă după ce gân-deşti, 
ci după cum trăieşti.” 

Este adevărat că Dumnezeu te judecă 
după cum trăieşti, faptele fiind strâns legate 
de credinţă. Dar Sfinţii Părinţi ne atrag 
atenţia asupra faptului că nevoinţa celor care 
sunt atinşi de erezie nu este bineplăcută lui 
Dumnezeu. Este mai roditor un post ţinut cu 
hrană uscată de către un creştin ortodox 
decât un post ţinut numai cu apă de un 
yoghin. 

Modul în care credem ne modelează 
faptele, fie că suntem sau nu conştienţi de 
acest lucru. Dacă oamenii ar fi conştienţi de 
aceasta, nu s-ar mai juca, nu şi-ar mai per- 
mite să primească tot felul de credinţe 
exotice, nu şi-ar mai permite să îşi deschidă 
sufletele faţă de erezie. 

Esenţial extrem de important ca oamenii 
să înţeleagă rostul Bisericii. Spun unii: “Ar fi 
fost ideal ca oamenii să vorbească direct cu 
Dumnezeu, să Îl vadă, să Îl audă. Oare de ce 
nu este aşa?”. Iar alţii spun că nu au nevoie 
de Biserică, pentru că au propriul mod de a 
comunica cu Dumnezeu. 

Care este acest mod? Se roagă, mai 
aprind câte o lumânare, mai ajută câte un 
sărac. Sunt bune aceste lucruri, dar se pierde 
din vedere ce este mai important. 

Dumnezeu a vorbit cu oamenii faţă către 
faţă. Dacă Adam nu ar fi ales păcatul, dacă 
Adam nu ar fi ales neascultarea, oamenii ar fi 
vorbit cu Dumnezeu întocmai ca 
protopărintele lor. Dumnezeu a vrut să 
vorbească cu oamenii faţă către faţă, dar 
oamenii nu au ştiut să înţeleagă valoarea 
acestei binecuvântări. Dacă Adam nu ar fi 
păcătuit, şi nu ar fi fost izgonit din rai, atunci 
oamenii ar fi trăit o viaţă plină de bucurie, 
plină de împlinire, o viaţă din care ar fi lipsit 
moartea, bolile şi celelalte necazuri. Nu 
avem, deci, de ce să li reproşăm lui 
Dumnezeu că nu suntem altfel. 

Un lucru care unora li se pare ciudat 
este că Dumnezeu, în marea Sa bunătate, în 
marea Sa dragoste, nu a creat un om perfect, 
un om care să nu cunoască răul şi suferinţa. 

“De ce, Doamne, de ce?!!!” 

“Pomul se judecă după roade, şi 
Dumnezeu după creaturile Sale...”, spun 

criticii care, văzând slăbiciunea umană, 
văzând neputinţa omenească, Îl judecă pe 
Însuşi Făcătorul cerului şi al pământului. 

Dacă Dumnezeu ar fi creat boala, dacă 
Dumnezeu ar fi creat diavolii, dacă 
Dumnezeu ar fi creat durerea şi tristeţea, 
atunci poate că aceşti critici ar avea 
dreptate. 

Dar boala nu a creat-o Dumnezeu. Pe 
draci nu i-a creat Dumnezeu. Răul şi păcatul 
nu le-a creat Dumnezeu. 

Atunci cine le-a creat, dacă nu El? Cine? 

Toată lumea ştie că Lucifer a căzut din 
cer, că, nemulţumindu-se să fie primul dintre 
îngeri, a vrut să fie mai măreț decât 
Dumnezeu. Aceşti criciti nu vor să înţeleagă 
că responsabilitatea căderii a avut-o Lucifer, 
ci consideră că “vinovat” este Dumnezeu, că 
i-a dat posibilitatea de a alege răul. Tot ei 
spun că nu Adam este de vină că a căzut, ci 
de vină este Dumnezeu că i-a dat 
posibilitatea să cadă. 

Sunt de acord că ar putea fi o simplă 
dezvinovăţire faptul că vinovatul principal dă 
vina pe alţii. Dacă o rachetă nucleară se 
defectează în zbor şi loveşte un oraş, nimeni 
nu va spune că vina a fost a rachetei, că s-a 
defectat, ci vina a fost a celor care au 
construit racheta. 

“Racheta a fost de vină...”, pare să fie 
punctul de vedere al Bisericii. 

Comparaţia însă este nepotrivită. Omul 
nu este robot. Omul nu este o maşinărie 
construită din piese care se uzează, şi care, 
datorită uzurii, dă greş. Maşinile construite 
de mâna omului sunt aşa, şi nu au 
capacitatea de a alege dacă să se strice sau 
nu. Ele se strică oricum: peste zeci de ani, 
dacă sunt bine făcute. Sau peste zeci de zile, 
dacă sunt prost făcute. 

Omul însă a fost făcut de Dumnezeu 
astfel încât putea să nu se “strice” niciodată. 
Omul a avut libertatea de a alege binele şi 
răul. Dacă alegea binele, omul ar fi fost 
“maşinăria perfectă”. 

“Racheta a fost de vină, nu 
constructorul...”, pare să fie iarăşi punctul de 
vedere al Bisericii. 

“Oare nu ar fi fost mai bine pentru noi să 
fim creaţi în aşa fel încât să nu ni se dea 
ocazia să alegem între bine rău? De ce 
Dumnezeu nu ne-a predestinat la mântuire? 
De ce Dumnezeu le-a dat îngerilor ocazia să 
cadă din rai? 

De răspunsul la această întrebare 
depinde modul în care oamenii îşi trăiesc 
viaţa. Cine consideră că vina a fost a lui 
Dumnezeu, consideră propriile păcate drept 
manifestări ale predestinării: dacă Dumnezeu 
i-a făcut pe oameni cu “defecte de 
fabricaţie”, este firesc faptul că aceştia aleg 
răul în locul binelui, că aleg păcatul în locul 
virtuţii. 

În momentul în care cineva judecă ceva, 
are un etalon în funcţie de care îşi formează 
o părere. Atunci când i se reproşează lui 
Dumnezeu că nu a “fabricat” o făptură 
umană “superioară”, care să nu fie supusă 
greşelii, etalonul în cauză este artificial. 

Nu putem spune despre laptele de mamă 
că nu este hrănitor pentru că nu conţine 
petrol, şi deci din el nu se poate face benzină. 
Laptele de mamă trebuie judecat în funcţie 
de întrebuinţarea sa. A spune că omul nu e 
bine “fabricat” înseamnă a spune că laptele 
de mamă nu e bun, deoarece nu poate fi 
folosit în transporturi. 

Omul a fost creat cum nu se poate mai 
bine. Dumnezeu l-a creat pe om tocmai 
pentru a-l face părtaş bucuriei veşnice. 

Să presupunem că Dumnezeu ar fi putut 
fabrica un om care să nu guste răul în timpul 
vieţii pământeşti, şi că un astfel de humanoid, 
care nu ar fi cunoscut nici boala nici 
suferinţa, ar fi exact genul de supraom pe 
care îl folosesc drept etalon criticii lui 
Dumnezeu. Acest etalon nu ar fi putut 
supravieţui morţii trupului. 

S-ar fi bucurat de viaţă până la o sută de 
ani, după care lar fi aşteptat sfârşitul 
definitiv. Ce e de preferat, un asemenea 
humanoid sau un om obişnuit? 

“Un om obişnuit...”, cred că ar răspunde 
orice om care îşi doreşte să guste veşnicia. Şi 
totuşi, de ce Dumnezeu nu a creat un 

humanoid care să trăiască veşnic, fără a avea 
putinţa să cunoască răul? 

În momentul în care aşteptăm ca 
Dumnezeu să facă un astfel de humanoid, ar 
trebui ca noi să stăpânim veşnicia, să 
cunoaştem legile vieţii şi ale morţii, să 
stăpânim viaţa. Nu putem fi ca nişte copii 
care construiesc palate din cuburi, şi se miră 
că aceste “palate” se dărâmă la cea mai fină 
atingere. 

Cunoaştem noi legile vieţii şi ale morţii, 
cunoaştem noi legile creaţiei ca să judecăm 
dacă Dumnezeu a făcut bine sau nu ce a 
făcut? 

“Dumnezeu este atotputernic, El 
stabileşte legile, El putea rândui ca totul să 
fie altfel...” 

Minte omenească, minte slabă... 

Cum să îşi dea seama racheta singură că 
a fost construită greşit? Am auzit că există 
aparate care îşi dau “singure” seama dacă au 
fost proiectate corect. Dar ele apreciază 
această corectitudine numai în funcţiile de 
criteriile care le-au fost “implantate”. Ele îşi 
imaginează noi criterii numai în funcţie de 
ceea ce a fost învățată de către proiectanţii 
ei. Nu pot inventa ceva nou. Aparatele, oricât 
ar fi de performante, tot nu pot inventa 
nimic. 

Există deja computere performante care 
creează poveşti. Nu m-aş mira să existe 
computere care scriu romane. Dar ele nu 

creează nimic nou: ele adaptează noi tipare. 
Pentru cineva care nu citeşte decât ziare, un 
roman conceput de calculator va fi 
extraordinar, şi “imaginaţia” calculatorului 
va primi aplauze. Dacă inserezi într-un calcu- 
lator datele legate de structura unui roman 
poliţist, sau chiar datele biografice ale 
sfinţilor din Sinaxar, el va inventa o 
sumedenie de romane polițiste sau imaginare 
vieţi ale sfinţilor. Mai mult chiar, adaptând 
tiparul unui roman poliţist, va putea scrie 
despre problemele elevilor de liceu sau 
despre viaţa unui vânzător de îngheţată. 
Totuşi, calculatorul nu va crea nimic, ci doar 
va face ceea ce a fost programat să facă: 
imaginaţia lui este dependentă de iscusinţa 
programatorului, este de fapt o copie a 
imaginaţiei programatorului. 

Omul este o făptură liberă să aleagă 
între bine şi rău. Măreţia omului nu poate fi 
înţeleasă decât de către cei care ascultă 
cuvâtul lui Dumnezeu: în momentul în care 
creatura încearcă prin propriile puteri să îşi 
găsească un rost, se va îndepărta de rostul ei 
autentic. Abia în momentul în care omul îl 
întreabă pe Dumnezeu care e rostul său în 
lume va putea primi răspunsul cel bun. 

Cele două alternative sunt radical 
diferite: nu poţi ajunge la cunoaşterea 
adevărului dacă nu vrei să primeşti această 
cunoaştere de la Adevărul Suprem, care este 
Dumnezeu. 

În momentul în care omul ia hotărârea 
de a face voia lui Dumnezeu, atunci mintea 
lui se luminează, se sfinţeşte. 

Omul care crede că a fost creat pentru a 
se bucura în veşnicie de binecuvântările 
dumnezeieşti face totul pentru a împlini 
această înaltă chemare. 

Omul a pierdut raiul. Firea sa a fost 
atinsă de păcat, a fost rănită de păcat. Pentru 
ca uşile raiului să se deschidă din nou, a fost 
nevoie ca Însuşi Hristos, Fiul lui Dumnezeu, 
să vină în lume, să Se nască din Preacurata 
Fecioară, să arate oamenilor calea spre Cer 
şi, mai apoi, să primească moarte pe cruce 
pentru mântuirea neamului omenesc. 

Oamenii au auzit învăţătura lui Hristos. 
Unii au refuzat-o, alţii au primit-o, crezând că 
El este Fiul lui Dumnezeu. Nu era însă de 
ajuns ca oamenii să afle acest adevăr. 
Oamenii trebuiau să înveţe să meargă pe 
calea mântuirii. Tocmai pentru aceasta a 
apărut Biserica. Biserica este şcoala 
mântuiri. Biserica este casa în care oamenii 
învaţă să se lupte cu patimile şi cu poftele, 
învaţă să-L. cunoască şi să-l. iubească pe 
Dumnezeu. 

Nu e de-ajuns ca un om să afle că 
Dumnezeu există pentru ca acel om să Íl şi 
iubească pe Dumnezeu. Mulţi oameni spun că 
Il iubesc pe Dumnezeu, dar această dragoste 
este superficială, este mai slabă decât 
“dragostea” lor de păcat. Biserica este şcoala 

mântuirii. Cine vrea să se mântuiască, merge 
să “înveţe” la această şcoală. 

Este adevărat că mulţi oameni consideră 
Biserica drept o instituţie religioasă care nu 
are alt scop decât să manipuleze oamenii 
pentru a-i stoarce de bani, prin diferite biruri 
ocazionale, de la botez şi până la îngropare, 
de la pomelnic până la sfeştanie. 

Dar diavolul este cel care oferă o 
asemenea imagine a Bisericii: diavolul nu 
vrea ca oamenii să creadă că Biserica este 
Trupul lui Hristos. Se luptă din răsputeri 
pentru a-i convinge să aibă o imagine 
deformată a Bisericii şi să stea departe de 
acoperământul ei. Le arată “punctele slabe” 
ale Bisericii şi le propune el însuşi o altă cale 
spre Dumnezeu. 

“Cum să fie Biserica Trupul lui Hristos? 
Înseamnă că Fiul lui Dumnezeu nu e întreg 
fără acest trup, din care nu lipsesc răutăţile 
şi fărădelegile?” 

Dar oare, dacă unii creştini şi unii clerici 
sunt păcătoşi, Biserica este  păcătoasă? 
Crezul pe care îl rostesc creştinii spune 
răspicat: “Cred întru una sfântă, soborniceas- 


că şi apostolească Biserică...”. Biserica este 
sfântă, chiar dacă unii dintre fiii ei 
păcătuiesc. 


A crede că Hristos este Fiul lui 
Dumnezeu şi a nu crede că Biserica este 
Trupul Său înseamnă a batjocori adevărul. În 

Biserică oamenii învaţă să guste raiul: prin 
Biserică oamenii trăiesc în Cer. y 

Biserica ne creşte în Dumnezeu. În 
Biserică învăţăm să ne rugăm, prin Biserică 
luăm iertare de păcate şi puterea de a pune 
în fiecare zi început bun mântuirii. 

Cine crede că Biserica de astăzi e 
diferită de Biserica pe care a întemeiat-o 
Hristos, Îl huleşte pe Hristos. Cum? Spunând 
că Domnul nu a fost în stare să zidească o 
Biserică pe care să nu o dărâme nici timpul şi 
nici porţile iadului. 

Biserica pe care a întemeiat-o Fiul lui 
Dumnezeu nu putea fi atât de slabă încât să 
nu reziste până la a doua venire a Domnului: 
“Tu eşti Petru şi pe această piatră voi zidi 
Biserica Mea, şi porţile iadului nu o vor birui” 
(Matei 16,18). Sfinţii Părinţi tâlcuiesc că 
piatra la care s-a referit Mântuitorul nu a fost 
Petru, nu putea fi un om temelia Bisericii, ci a 
fost credinţa pe care a mărturisit-o Sfântul 
Apostol prin cuvintele: “Tu eşti Hristosul, Fiul 
lui Dumnezeu celui Viu...” (Matei 16,16). 

Da, pe piatra credinţei este zidită 
Biserica lui Hristos. Cine crede în Hristos, 
crede şi că El a întemeiat Biserica. Deşi 
nenumărate erezii au încolţit Biserica (cea 
mai mare fiind cea prin care Apusul s-a rupt 
de Ortodoxie), totuşi Trupul lui Hristos nu a 
fost biruit de diavol. 

Ştiind că oamenii vicleni şi iubitori de 
sine vor falsifica învăţăturile Mântuitorului, 

Hristos a avut grijă ca învăţătura Sa curată 
să fie păstrată de Biserică. Sfânta Scriptură, 
cartea de aur în care se păstrează cuvintele 
Sale, a apărut în Biserică, a fost scrisă de 
Sfinţii Apostoli. Nu a căzut din cer. Şi înainte 
de a fi scrise Evangheliile, creştinii mergeau 
pe calea mântuirii, călăuziţi de preoţi şi de 
ierarhi. 

Biserica cunoaşte tâlcuirea cea dreaptă 
a Sfintei Scripturi. O, cât de plină de putere 
este Sfânta Evanghelie! Câtă putere şi câtă 
mângâiere dă ea creştinilor drept-credincioşi. 
Sfânta Evanghelie este aur duhovnicesc 
pentru cei care o înţeleg aşa cum trebuie. Şi 
este piatră de poticnire pentru cei care vor să 
o tâlcuiască după capul lor, căzând în diferite 
erezii. 

Este trist şi adevărat faptul că se găsesc 
din ce în ce mai puţini păstori şi creştini 
adevăraţi care să aibă dragostea de a-i ridica 
pe eretici din căderea lor. Şi se găsesc din ce 
în ce mai mulţi care nu cunosc nici Sfintele 
Scripturi şi nici predaniile Părinților. 

“Multele biserici care sunt nici nu 
păzesc, nici nu întăresc credinţa noastră cât 
şi cum se cuvine, dacă cei ce cred în 
Dumnezeu nu sunt luminaţi de Scripturile 
Vechiului şi Noului Testament. Credinţa 
noastră n-a fost întărită de sfinţi neînvăţaţi, ci 
de unii înţelepţi şi educați, care ne-au 
explicat cu exactitate Sfintele Scripturi şi, 
prin cuvinte de-Dumnezeu-insuflate, ne-au 

luminat îndeajuns. Astăzi însă, din pricina 
necazurilor cumplite în care am căzut din 
cauza păcatelor noastre, lipsesc sau sunt 
foarte rari asemenea bărbaţi virtuoşi şi 
înţelepţi care să-i păstreze nevătămaţi pe 
ortodocşii de un neam cu noi. Căci cum poate 
fi păstrat neamul nostru în religia şi 
libertatea lui atunci când, din nefericire, 
clerul nu cunoaşte explicarea 
dumnezeieştilor Scripturi, care e lumina şi 
întărirea credinţei? Când un păstor nu 
cunoaşte iarba hrănitoare pentru turma lui, 
nu tămăduieşte suferinţele ei, nu o păzeşte 
de fiarele sălbatice şi de hoţi, cum e atunci cu 
putinţă ca turma să fie păstrată multă 
vreme?” [62;109]. Aşa se frământa sfântul 
Cosma Etolianul, marele apostol al grecilor 
din secolul al XVIII-lea. 

Referindu-se la împuţinarea păstorilor 
râvnitori, el spunea chiar că, “în vechime, 
atunci când oamenii voiau să pedepsească pe 
cineva, făceau jurământ şi spuneau: «Să-ţi 
dea Dumnezeu să te pună împreună cu 
preoţii ce se vor afla în veacul al optulea 
[mileniul al optulea] de la facerea lumii!» De 
aceea, fraţii mei, cu anevoie pot astăzi să se 
mântuiască patriarhii, preoţii, duhovnicii şi 
dascălii, fiindcă acum suntem în veacul al 
optulea [mileniul al optulea] din care au 
trecut şi două sute optzeci de ani [anul 7820 
= 1772]” [62;174]. Şi parcă pentru a trage un 
semnal de alarmă, el a profeţit că “va veni 


42 


vremea când nu va mai fi această armonie 
care e astăzi între credincioşi şi cler. 
Clericii vor fi cei mai răi şi mai necredincioşi 
dintre toţi.” [62;200]. 

Nu am reprodus aceste cuvinte ale 
Sfântului Cosma pentru ca cei care au 
obiceiul să îi judece pe preoţi să poată găsi 
argumente împotriva lor chiar în cuvintele 
unui sfânt. Ba dimpotrivă. Le-am reprodus 
tocmai pentru ca cei care se smintesc din 
cauza anumitor păstori să ştie că, despre 
vitregia vremurilor pe care le trăim, sfinţii au 
profeţit cu multă vreme în urmă. lar cei care 
s-au bucurat citind cuvintele sfântului ar 
trebui să înţeleagă că, trăind în “veacul al 
optulea”, Cosma Etolianul a fost un sfânt. Şi 
să îşi dea seama că, asemeni lui, Biserica a 
mai avut în acest “veac” mulţi păstori 
vrednici. 

Să îi amintim numai pe Sfinţii ierarhi 
loan Maximovici şi Nectarie din Eghina. Să îi 
amintim numai pe părintele Sofronie de la 
Essex sau pe părintele Serafim Rose. Să îi 
amintim numai pe părintele Paisie Aghioritul 
sau pe părintele Paisie Olaru. Sunt nume de 
foc, sunt altare ale credinţei în Dumnezeu. 
Sunt ocrotitori şi prieteni cereşti ai fiilor 
Bisericii. Dar lumea contemporană nu vrea să 
audă de ei. Vrea să audă numai de clericii 
nevrednici. Observând  făţărnicia acestei 
atitudini, să încercăm să rămânem în Biserică 

şi să trecem cu vederea smintelile cu care ne 
ispiteşte vrăjmaşul. 

Da, trăim în “veacul al optulea”, un veac 
al căderii şi al răutăţii, dar tocmai în acest 
veac suntem chemaţi la mântuire. 

Să rămânem în Biserică, să rămânem 
sub ocrotirea Sfinţilor Părinţi. Da, sunt unii 
care cred în sufletul lor. Dar ce credinţă este 
asta? Cum poate omul să meargă spre cer, 
respingând drumul pe care i l-a hărăzit 
Dumnezeu? 

Cine, în afară de Biserică, le va da 
iertarea păcatelor şi cine îi va călăuzi în lupta 
împotriva patimilor? Şi unde, în afară de 
Biserică, se vor putea împărtăşi de Trupul şi 
de Sângele Domnului (“Beţi dintru acesta 
toţi, că acesta este Sângele Meu, al Legii 
celei noi, care pentru mulţi se varsă spre 
iertarea păcatelor” (Matei 26; 27-28) Şi 
unde, în afară de Biserică, vor avea parte de 
ajutorul Sfinţilor Îngeri, al Sfinţilor şi al 
Maicii Domnului? 

“Vreau să merg de unul singur spre 
rai...”, spune cineva. Dar cum să mergi 
singur spre rai, când raiul înseamnă 
comuniune, înseamnă dragoste împărtăşită? 

Cine crede că merge singur spre rai, ori 
este făţarnic, ori este înşelat de diavol. 
Credinţa creştină înseamnă legătură cu 
Dumnezeu, cu toţi îngerii şi sfinţii. Cine caută 
ajutorul Domnului în afară de Biserică, se 

lipseşte nu numai de ajutorul sfinţilor şi al 
îngerilor, se lipseşte de harul lui Dumnezeu. 

Există o luptă pentru mântuire. Cine 
vrea să câştige această luptă, trebuie să îi 
respecte regulile. lar cine nu respectă 
regulile, nu poate lua cununa. 

În citatul pe care l-am reprodus la 
începutul acestui cuvânt, Carl Gustav Jung, 
considerat de către un mare număr de 
intelectuali drept mare doctor al psihicului 
uman, se plângea de faptul că la creştini este 
mai importantă venerarea unui om, a lui 
Hristos, decât progresul spiritual prin 
propriile puteri. El, ca marea majoritate a 
intelectualilor, nu a înţeles că Hristos nu a 
fost doar un om (aşa cum a afirmat Arie şi 
urmaşii săi). Hristosul pe care Îl cinsteşte 
Biserica este chiar Fiul lui Dumnezeu. Cine 
nu crede că Hristos este Fiul lui Dumnezeu 
este, după cum învaţă Evanghelia, antihrist: 
“Orice duh, care nu mărturiseşte pe lisus 
Hristos, nu este de la Dumnezeu, ci este 
duhul lui antihrist” (I loan 4;3). 

Îţi voi scrie acum despre altceva. Există 
foarte mulţi oameni care, dintr-o sumedenie 
de motive, nu pun preţ pe viaţa spirituală. Au 
găsit pricini de sminteală în Biserică, sau 
cred că trebuie să profite de plăcerile 
lumeşti, la care credinţa creştină le cere să 
renunţe. Şi atunci se mulţumesc să creadă în 
Dumnezeu, fără a-şi pune problema 
mântuirii. Dacă faci parte din această 

categorie, ar fi bine să te gândeşti care sunt 
urmările fireşti ale acestei atitudini 
religioase. Nu putem cocheta cu adevărul. 
Adevărul vrea să Il cunoaştem. Adevărul este 
Hristos. Viaţa fără Hristos nu este viaţă. 

Ce este viaţa fără Hristos? O luptă 
disperată împo-triva necazurilor, împotriva 
greutăților vieţii, pentru ce? Pentru bucurii 
trecătoare, pentru tot felul de deşertăciuni. 

Viaţa fără Hristos este o viaţă fără rost. 
Am intrat zilele trecute într-un birou al unei 
firme unde lucrează naşa fiului meu. Fiind 
întrebat ce îmi fac copiii, am început să 
povestesc despre peripeţiile fetiţei mele. 
Venind vorba despre timpul scurs de la data 
căsătoriei, o femeie de la un birou a spus: 

“M-am căsătorit de şapte ani, şi timpul a 
trecut repede...” 

“Da, dar tu ai un copil, i-a spus o colegă. 
Şi eu m-am căsătorit tot de atâţia ani, dar nu 
am nimic...”. Era atâta tristeţe în vocea ei... 
Mi-am dat seama că, aşa cum după câţiva ani 
de căsnicie era tristă că nu avea copii, lipsa 
lor marcând-o foarte tare, tot aşa de trişti 
sunt cei care, la sfârşitul vieţii lor, văd că nu 
au rămas cu nimic. 

Toate bucuriile lumii acesteia trec. Crezi 
că, pe patul de moarte, îţi va ajuta la ceva că 
ai avut o casă mare sau o maşină scumpă? 
Sau că trupul tău a excelat prin frumuseţe? 
Sau că ai dansat frumos? Sau că ai văzut cine 
ştie ce ţări străine? Sau că... 

Nici dacă aş face o listă lungă de sau-uri 
nu aş putea găsi vreo plăcere lumească a 
cărei amintire să gonească spaima întâlnirii 
cu moartea. 

Încearcă să te gândeşti că vei muri, şi 
atunci e puţin probabil să nu regreţi că ai 
stat departe de calea mântuirii. 

Vreau să îţi spun foarte multe lucruri şi 
risc să transform acest lung cuvântul al meu 
într-o carte. Ca să nu mă lungesc voi încerca 
să rezum ideile pe care am avut de gând să ţi 
le spun: 

-dacă eşti implicat într-o grupare 
spirituală ruptă sau separată de Biserică, 
încearcă să înţelegi de ce Biserica spune că 
în afara ei nu există mântuire; dacă tu crezi 
că învăţăturile Bisericii pot fi armonizate cu 
învățături contrare, încearcă să înţelegi de ce 
Biserica învaţă că numai prin ea oamenii pot 
ajunge la adevăr; în momentul în care ai 
înţeles că ai de ales între învăţătura lui 
Hristos şi învăţătura grupării tale, gândeşte- 
te bine la urmările alegerii tale. Dacă vrei să 
rămâi în respectiva grupare spirituală, cel 
puţin nu mai afirma că eşti creştin. Dacă 
respingi de bună-voie învăţătura Trupului lui 
Hristos care este Biserica, cel puţin nu afirma 
în mod mincinos că te afli în comuniune cu 
Capul acesteia. Dacă îţi dai seama că nimic 
nu este mai important decât mântuirea pe a 
cărei cale te cheamă Biserica, atunci trebuie 
să te lepezi de rătăcire şi să alergi la un 

duhovnic iscusit pentru a spovedi păcatele 
tale. 

-dacă nu ai intrat într-o anumită grupare 
eretică, dar totuşi simpatizezi cu idei pe care 
Biserica le condamnă, încearcă să clarifici 
linia pe care vrei să mergi; nu poţi fi şi al lui 
Dumnezeu şi al diavolului; dacă vrei să 
găseşti în Biserică numai puncte de sprijin 
pentru a-ţi justifica propriul sistem filosofico- 
religios, te afli pe un drum greşit. Încearcă să 
înţelegi că învăţăturile Bisericii sunt un tot u- 
nitar: ori le crezi pe toate, ori le respingi pe 
toate. Înainte de a decide pe ce drum vrei să 
mergi, Încearcă să cunoşti învățătura 
Bisericii. Şi, după ce ai citit despre 
Ortodoxie, după ce ai citit Sfânta Scriptură, 
Vieţile Sfinţilor (care nu sunt decât o istorie 
neconvenţională a Bisericii) şi scrierile 
Sfinţilor Părinţi, vei putea alege în cunoştinţă 
de cauză. Dacă respingi învăţăturile Bisericii, 
măcar să ştii ce respingi. Eu însă mărturisesc 
că am găsit în aceste învățături o comoară de 
mare preţ. Cuvintele “comoară de mare preţ” 
au devenit un Joc comun, şi riscă să devină 
plictisitoare. Dar exprimă foarte bine ceea ce 
simt. În cazul în care alegi să trăieşti ca fiu al 
Bisericii, îţi vei asuma o cruce. Chiar şi 
banala  obişnuinţă de a citi reviste 
paranormale te va stresa: cărţile duhovniceşti 
nu pot fi citite în timp ce asculţi muzică rock. 
E nevoie de o schimbare profundă care 
durează vreme îndelungată. Dar asumarea 

acestei jertfe va fi încununată de o cunună pe 
măsură. 

-dacă nu faci parte din primele două 
categorii de oameni, şi credinţa ta se 
limitează la o rugăciune spusă atunci când te 
afli în faţa unui examen sau la parastasul 
unui prieten, gândeşte-te bine cu ce te vei 
alege din viaţa pe care o duci. Nu am de gând 
să fiu moralist, mai ales că ştiu că, oamenilor 
de azi, o referire la chinurile veşnice nu le 
produce decât un zâmbet ironic. Ascultă însă: 
şi dacă iadul nu ar fi plin de draci care îi 
chinuie pe păcătoşi în fel şi chip, chiar dacă 
singura pedeapsă a celor care au refuzat să 
meargă pe calea mântuirii ar fi că Dumnezeu 
i-ar osândi la singurătate (şi oare cum s-ar 
putea bucura de comuniunea cu Dumnezeu şi 
cu sfinţii Săi cel care a refuzat să vorbească 
cu ei prin rugăciune?), tot ar fi groaznic. Poţi 
sta singur o zi, două, o lună maxim. Dar după 
un an de singurătate ai începe să urli. Aşa că 
încearcă să înţelegi că cine vrea să cunoască 
frumuseţile vieţii veşnice, trebuie să se lupte 
pentru aceasta. 

Nu ştiu în care dintre categoriile 
prezentate mai sus te  regăseşti, dar 
nădăjduiesc că te vei folosi de neiscusitele, 
dar sincerele mele cuvinte. Tot pentru a 
încerca să îţi vin în ajutor am tipărit Jurnalul 
convertirii, carte care descrie convertirea 
mea la Ortodoxie. Şi dacă totuşi nici citirea 
acestui cuvânt şi nici citirea Jurnalului meu 

nu îţi vor fi de folos, sper ca măcar mărturia 
pe care ţi-o pun înainte te va ajuta să înţelegi 
că, oricât de departe de Dumnezeu ai fi, 
totuşi El nu încetează să aştepte întoarcerea 
ta. Este mărturia unui tânăr punk-er din 
Statele Unite, Collin Ivy, crescut într-o 
familie dezmembrată, care şi-a îndreptat 
paşii pe calea ocultismului: 

“Aveam o lume a mea în care trăiam cu 
propriile mele fantezii şi realităţi, pe care eu 
însămi mi-o creasem. Am ajuns dintr-un puşti 
«normal» un punk-er cu mohawk albastru şi 
bocanci. Datorită temperamentului meu am 
fost înjunghiat, bătut şi împuşcat. Într-o zi, un 
prieten de-al meu m-a invitat la o petrecere 
mai aleasă. La petrecere erau câţiva prieteni 
de şcoală şi două femei în vârstă. Părea că e 
o petrecere la care prietenii discută, beau 
apă minerală, mănâncă chipsuri, şi se amuză 
cu diverse jocuri. În realitate, cele două 
femei erau vrăjitoare, iar petrecerea era 
pentru un ritual de iniţiere. Atunci a urmat 
iniţierea mea în practica WICCA. 

WICCA e o formă străveche de 
practicare, de către femei, a magiei druidice. 
De aceea am spus vrăjitoare şi nu vraci. De 
atunci am progresat repede, ajungând şi eu 
vrăjitor practicant. Mintea îmi intrase într-un 
soi ciudat de delir şi demenţă. Era limpede că 
nebunia va fi ultima experienţă. Dacă mori, 
totul s-a terminat; dacă înnebuneşti, trăieşti 
moartea fără să fi murit - asta îmi era 

filosofia! Mi-am dat silinţa zi şi noapte pentru 
ea. 

Practica  vrăjitoriei m-a dus la 
cunoaşterea multor locuri noi şi necunoscute, 
mai cu seamă prin experienţa călătoriei 
astrale - era o extindere firească a lumii mele 
fanteziste. Eram atotputernic şi tot ceea ce 
aparţinea lumii acesteia create de imaginaţia 
mea mi se închina ca unui stăpân. 
Sentimentul atotputerniciei te îndeamnă să 
continui practica vrăjitorească. In lumea 
reală eram un nimeni, în schimb, datorită 
vrăjitoriei, mă simţeam cineva, eram de 
nebiruit. Însă m-am înşelat. 

Într-o noapte, o acută nevoie de a merge 
la toaletă m-a trezit din somn. Stăteam în pat 
şi priveam când la ceas, când la uşă, şi nu mă 
hotăram dacă să mă ridic sau să rezist până 
dimineaţă fără a uda cearceaful. M-am decis 
totuşi să mă ridic şi să merg la toaletă. In 
clipa aceea mi-am dat seama că trupul mi-e 
paralizat de la gât în jos. În practica WICCA 
nu se folosesc nici droguri, nici alcool. Dacă 
se află că ai consumat aşa ceva, eşti expulzat 
din grup. Ştiam că nu utilizasem nimic de 
acest fel care ar fi putut să îmi provoace acea 
stare. Singura explicaţie posibilă era că sunt 
imobilizat de o forţă de natură spirituală. 

Deodată am simţit că părăsesc trupul şi 
m-am văzut deasupra lui. Apoi, am rămas pur 
şi simplu şocat. În jurul meu erau vreo 
cincisprezece demoni care râdeau isteric şi 

care aveau putere asupra mea. Unul dintre ei 
s-a întors către mine, m-a privit şi mi-a vorbit. 
Spunea că sunt cel mai mare idiot pe care l-a 
cunoscut vreodată. Mi-a spus că, deşi 
fusesem crescut şi îndrumat pe calea cea 
bună, o alesesem pe ce rea, şi că am înaintat 
atât de mult în rău, încât nu mai am nici o 
scăpare şi o să mă duc în iad. A încercat apoi 
să îmi propună un târg, după care au venit 
alţi doi dintre ei la corpul meu astral şi m-au 
luat. Şi, luat fiind, mă aflam deja în iad. Nici 
n-am cuvinte să descriu ce lucruri 
îngrozitoare am văzut, am simţit şi am 
mirosit. Nu voi uita niciodată aceasta... 
Feţele lor... 

Am fost readus apoi în camera mea, şi 
mi-au dat un ultimatum. Trebuia să mă 
sinucid şi să devin ca ei: să chinuiesc în loc 
să fiu chinuit, sau să mor şi să merg în iad 
oricum. Am ales sinuciderea. Înainte de a-mi 
da voie să mă întorc în trup, am rostit în 
şoaptă: «lisuse, dacă exişti, ajută-mă!». În 
clipa aceea am văzut o lumină orbitor de 
strălucitoare, iar ei plecaseră. Stăteam treaz 
şi am început să Il ocărăsc pe Dumnezeu: De 
ce mă lăsase să trec prin toate acestea? Timp 
de o oră, L-am tot ocărât, curăţind vărsătura 
care ieşise din mine în timpul acelei viziuni. 
Am auzit atunci, pentru prima dată în viaţa 
mea, glasul lui Dumnezu. Mi-a spus numai o 
singură frază care a pus punct rătăcirii mele: 

«Tot ce doream de la tine era să ceri» [39;51- 
53]). 

Închei aici, mulţumindu-ţi că ai avut 
răbdarea să parcurgi acest cuvânt. Fie ca 
Dumnezeu să te lumineze şi să te povăţuiască 
pe calea adevărului. 

Danion Vasile 

Nota autorului: 


Cartea de față conține studii despre 
Qhicirea viitorului, despre astrologie şi 
evangheliile apocrife. Aceste studii pot fi 
citite separat, lectura unuia nefiind 
condiționată de parcurgerea celorlalte. 

Aş propune cititorilor care au cartea mea 
“Dărâmarea idolilor” să citească studiul 
introductiv “Despre cugetul Bisericii şi 
şoaptele diavolului” înainte de a parcurge 
oricare dintre articolele mele care prezintă 
teme controversate. Cred că poziția creştină 
nu poate fi înțeleasă decât de către cei care 
au înţeles rostul şi valoarea Sfintei Tradiţii. 

Cititorii care ar căuta aici numai 
referințe precise legate de datele viitoarelor 
cutremure vor fi cu siguranță dezamăgiți. 
Demersul meu a fost de altă natură: am 
încercat să arăt cât de mincinoase sunt 
“profetiile” falşilor aleşi care caută să îşi facă 
reclamă, amăgind lumea şi creînd panică. Pe 
cât de uşor se vădeşte faptul că multe dintre 
astfel de profeţii (a căror dată limită “a 
expirat”) nu s-au împlinit, pe atât de greu 
este să îi convingi pe cei însetaţi de 
paranormal să îşi abată atenţia de la aceste 
incursiuni în viitor. 

Pentru a pune în evidență modul în care 
învăţăturile eretice pătrund în mentalitatea 
creştinilor, am socotit că este potrivit să 

includ în această lucrare comentariile mele la 
cartea Yoga creştină. În antiteză cu acest 
manual de pierdere a sufletelor, scris de 
părintele Dechanet, în articolul următor este 
prezentată cartea Sfântului Ignatie 
Briancianinov - Despre vedenii, duhuri şi 
minuni. Consider că nu este de ajuns ca 
învăţăturile ereticilor să fie combătute. 
Consider că este nevoie ca învățăturile 
marilor Sfinți ai Bisericii să fie scoase la 
lumină. 

I.DESPRE HOROSCOP, 
CUTREMURE ŞI 
GHICIREA VIITORULUI 


1.1.Despre capriciile timpului şi 
“arta” de a ghici viitorul 


“Să nu se găsească la tine de aceia care 
trec pe fiul sau pe fiica lor prin foc, nici 
prezicător, sau ghicitor, sau vrăjitor, sau 
fermecător, nici descântător, nici chemător 
de duhuri, nici mag, nici de cei ce grăiesc cu 
morții, căci urâciune este inaintea lui 
Dumnezeu tot cel ce face acestea” (Deut. 8, 
10-12). 


Unul dintre subiectele de mare succes 
pentru mass-media este cel legat de 
“profeţiile” sau premoniţiile care se împli- 
nesc, s-au împlinit sau urmează să se 
împlinească. Astfel de evenimente se bucură 
de o largă difuzare şi constituie una dintre 
cele mai aprinse teme de discuţie. 

Atitudinea negativă faţă de posibilitatea 
acestor incursiuni în viitor numai pentru că 
Biserica consideră ghicitul viitorului o formă 
de vrăjitorie dovedeşte ori o credinţă 
nestrămutată în învăţăturile ei, ori o formă de 
habotnicie. Marea majoritate a creştinilor 
zilelor noastre încearcă să îşi găsească noi 
repere după care să armonizeze ceea ce li se 

pare adevărat în învăţăturile bisericeşti cu 
ceea ce li se pare demn de luat în serios din 
oferta de noutăţi spirituale; şi împlinirea unor 
astfel de “profeţii” li se pare un argument 
favorabil acestei atitudini sincretice. 

Nu putea să lipsească din arsenalul 
ghicitorilor tendinţa de a argumenta propriile 
practici cu citate din Sfânta Scriptură. Unul 
din exemplele cel mai des invocate este cel al 
proorocului Daniel, despre care se susţine că 
ar fi fost chiar conducătorul vrăjitorilor 
babilonieni. Faptul că Nabucudonosor l-a pus 
pe sfântul prooroc “căpetenie peste toţi 
înţelepţii Babilonului” (Dan. 2, 49) s-a datorat 
tocmai darului cu care acesta a fost înzestrat 
de Dumnezeu şi nu formelor de ghicit cărora 
le fusese vădită neputinţa (“taina pe care 
vrea să o afle regele nu pot s-o facă 
cunoscută lui nici înţelepţii, nici prezicătorii, 
nici ghicitorii, nici vrăjitorii, nici cititorii în 
stele...” Dan. 2, 27) 

Încercăm să cunoaştem mai bine acest 
domeniu atât de alunecos al ghicirii 
viitorului, domeniu prin care “prezicătorii” şi 
“ghicitorii” îi îndepărtează pe oameni de 
lumina Bisericii. Înainte de toate vom aminti 
câteva dintre  premoniţiile cele mai 
cunoscute, considerate clasice de către 
experţii în parapsihologie: 

- asasinarea Preşedintelui Lincoln în 
aprilie 1865: cu câteva zile înainte de a muri, 
Abraham Lincoln a mărturisit prietenilor pe 

care i-a invitat la cină că a visat o gardă 
militară dând onorul în faţa unui catafalc 
deschis, aflat în salonul de est al Casei Albe. 
La mai puţin de o lună preşedintele a fost 
împuşcat, şi trupul său neînsufleţit a fost aşe- 
zat chiar în Salonul de Est. Crima fusese 
“prevăzută” şi de celebrul subiect Daniel 
Dunglas Home, care a ghicit cu ajutorul 
magicului glob de cristal tristul sfârşit al 
preşedintelui; 

- în anul 1874 un “clarvăzător” i-a prezis 
lui Maurice Berteaux, un tânăr funcţionar de 
bancă, faptul că va ajunge bogat şi celebru, 
dar că va muri ca general de armată ucis de o 
maşină zburătoare (premoniţia fusese făcută 
cu 29 de ani înaintea efectuării primului zbor 
cu avionul). Berteaux a ajuns în cele din urmă 
general şi a murit când un avion s-a prăbuşit 
accidental asupra sa; 

- în testamentul lui Grigori Rasputin, 
care fusese ucis din ordinul aristocrației ruse 
la sfârşitul lunii decembrie a anului 1916, 
acesta scria că are o presimţire că va fi ucis 
înainte de începutul anului 1917. El îi scria 
ţarului că dacă va fi ucis de ţărani, atunci 
ţarul va mai domni în linişte vreme 
îndelungată; dar dacă va fi ucis de aristocrați 
atunci toate rudele ţarului mai aveau de trăit 
cel mult doi ani. Membrii familiei ţariste şi-au 
pierdut viaţa în surghiun în anul 1918; 

- un reprezentant al unei societăţi de 
transporturi navale, B. Morris, a visat în 

timpul unei călătorii cu vaporul că va fi rănit 
de o schijă din lovitura de tun trasă cu ocazia 
ajungerii vasului la destinaţie. Speriat de vis, 
el i-a ordonat căpitanului vasului să amâne 
comanda loviturii de tun până ce el s-ar fi 
retras într-un loc sigur. Până să se ascundă, o 
muscă s-a aşezat pe nasul căpitanului şi 
acesta a încercat să o alunge. Dar mişcarea 
mâinii sale a fost confundată cu comanda 
tragerii cu tunul. Morris a fost lovit atât de 
grav de o schijă încât peste câteva zile a 
decedat; 

- încă din anul 1956 o revistă americană 
a publicat premoniţia mediumului Jeane 
Dixon care a afirmat că alegerile pentru 
preşedinţie vor fi câştigate de un democrat 
care va fi asasinat în cursul mandatului. În 
anul 1963, cu câteva săptămâni înaintea 
crimei din Dallas, Jean Dixon a încercat să îl 
oprească pe preşedintele Kennedy să plece în 
sud. Dar deşi fusese atenţionat că va fi ucis 
(chiar şi de alţi mediumi), acesta a ignorat 
“premoniţiile” şi a fost împuşcat (cf. 
[46;137]); 

lată câteva întâmplări care sporesc 
dorinţa de a cunoaşte viitorul, întâmplări al 
căror impact a fost foarte mare. Mai poate 
nega cineva faptul că lui Kennedy i-a fost 
prevăzută moartea? Mai poate vreun om cu 
mintea întreagă să facă abstracţie de astfel 
de incursiuni în timp? Şi, dacă aceste 
premoniţii sunt adevărate, în numele cărui alt 

“adevăr” trebuie să le ignorăm? Înainte de a 
răspunde acestei întrebări vom face câteva 
precizări. 

Oamenii se află într-o relaţie foarte 
agresivă cu timpul şi cu viaţa însăşi. Aceasta 
datorită concepţiei că viaţa poate aduce 
întâmplări nedorite, poate aduce diferite 
ghinioane. Omul care nu mai înţelege timpul 
ca un interval în care Dumnezeu îl creşte din 
punct de vedere duhovnicesc nu va şovăi să 
cerceteze ce surprize îl aşteaptă. Dacă viaţa 
nu mai este înţeleasă ca dar dumnezeiesc, 
atunci spiritul de conservare îşi spune 
cuvântul. Dorinţa omului de a cunoaşte 
viitorul devine justificată. Dar posibilitatea 
cunoaşterii viitorului implică automat 
alterarea caracterului pedagogic al 
încercărilor pe care Dumnezeu le trimite 
folosindu-se de timp. 

Unul dintre motivele pentru care 
oamenii caută să cunoască viitorul este 
tocmai o greşită înţelegere a necazurilor: 
câtă vreme necazurile sunt întâmplătoare, 
câtă vreme nu au nici un rost şi singurul lor 
efect este întristarea, atunci lupta pentru a 
scăpa de necazuri este justificată. 

Sfânta Scriptură ne învaţă că necazurile 
prin care trecem nu sunt întâmplătoare, că 
rostul acestor încercări trimise de Dumnezeu 
este de curăţare a sufletului omenesc plin de 
patimi, de conştientizare a neputinței firii şi a 

nevoii de ocrotire dumnezeiască sau, în 
anumite cazuri, de pedepsire a unor păcate. 

Viaţa seamănă într-un fel cu un examen 
permanent. Dacă ştim dinainte ce subiect 
vom avea de prezentat, atunci l-am învăţa 
numai pe acela şi cunoştinţele noastre ar fi 
foarte reduse. Dumnezeu vrea ca, la 
examenul vieţii, toţi să obţinem note mari. De 
aceea El nu ne îngăduie să pătrundem în 
tainele viitorului. 

Biserica a condamnat nu numai 
astrologia, ci toate formele de ghicire a 
viitorului. Nimeni în afară de Dumnezeu nu 
poate şti viitorul. Atunci cum se face că în 
atâtea cazuri premoniţiile s-au adeverit? Cum 
despre asasinarea lui Kennedy, de exemplu, 
au mai ştiut şi alţii în afară de Dumnezeu? 

Răspunsul pe care îl dă Biserica este 
simplu: toate  “profeţiile” făcute prin 
mediumi, toate cazurile în care viitorul a 
coincis cu ceea ce se ghicise mai înainte prin 
diferite metode, nu sunt altceva decât 
iscusite lucrări ale  amăgitorului. Este 
adevărat că Biserica poate să pară, şi de a- 
ceastă dată, supusă unor concepţii 
retrograde. Dar, ca în cazul fiecărei rătăciri 
de natură spirituală, trebuie repetat că a 
alege calea mântuirii nu înseamnă doar a 
accepta că Hristos este Fiul lui Dumnezeu 
venit în lume pentru mântuirea oamenilor; 
înseamnă a accepta şi că drumul spre 
Impărăţie presupune purtarea crucii, nu te 

afli pe acest drum dacă nu crezi că 
învăţăturile Bisericii sunt adevărate. 

Răspunsul pe care îl dă Biserica în 
problema prevederii viitorului nu este un 
răspuns pripit, ci este un răspuns cu rădăcini 
adânc înfipte în Sfânta Tradiţie. Intreaga 
Tradiţie afirmă că, deşi diavolul nu cunoaşte 
viitorul, poate să insufle oamenilor anumite 
“profeţii”, dintre care unele se împlinesc. La 
prima vedere această afirmaţie ar avea 
aceeaşi valoare ca aceasta: “deşi paharul era 
gol, am băut până m-am săturat” . Logica 
pare să excludă că ambele afirmaţii pot fi 
simultan valabile. 

lată însă trei din categoriile în care 
diavolul poate “cunoaşte” viitorul şi îl poate 
şopti slugilor sale: 

- cazul I (diavolul detectiv): dacă 
persoana A vrea să treacă pe neaşteptate pe 
la persoana B şi atunci persoana B are o 
“descoperire” cum că va fi vizitată de 
persoana A, nu înseamnă că i s-a descoperit 
viitorul; diavolul ştia că persoana A se 
îndreaptă spre persoana B şi numai un 
accident neprevăzut i-ar fi putut nega “pro- 
feţia”; în multe cazuri premonitive se ignoră 
faptul că ele nu conţin elemente care să nu 
poată fi deduse logic de o a treia “persoană” 
aflată în momentul optim la locul potrivit (un 
asemenea caz îl întâlnim descris în viaţa 
sfântului Antonie cel Mare); 

- cazul II (diavolul psiholog): cunoscând 
bine relația cauză-efect, diavolul - bun 
cunoscător al sufletului omenesc - poate 
deduce efectele atunci când ştie bine “datele 
problemei”; ştiind de superficialitatea unei 
relaţii de familie, el poate deduce 
destrămarea ei, ştiind de tensiunile existente 
între două state, el poate deduce începutul 
unui război, ... 

- cazul III (diavolul păpuşar): diavolul 
plănuieşte ca în timp să determine anumite 
fapte, şi se foloseşte de oameni precum 
păpuşarul de figurinele sale; este cazul cel 
mai spectaculos, cel mai interesant, cel mai 
“nevinovat”, cel mai greu de prevăzut din 
punct de vedere omenesc. Şi de aceea cel 
mai smintitor pentru cei care refuză să ac- 
cepte punctul de vedere al Bisericii. Precizăm 
că înţelegem dificultatea acceptării 
explicaţiei cum că nu ar fi vorba de nici o 
premoniţie, ci doar de o dureroasă înscenare 
a ghicirii viitorului, dirijată de Marele 
Păpuşar al Împărăției întunericului. Dar a nu 
accepta această explicaţie înseamnă a 
accepta ori faptul că Dumnezeu lu-crează 
prin mediumi, ori faptul că diavolul cunoaşte 
viitorul. Aceste două variante fiind excluse 
pentru cel care crede în învăţăturile Bisericii, 
singura alternativă posibilă rămâne cea cu 
“diavolul păpuşar”. 

(Să încercăm astfel să lămurim ce s-a 
întâmplat cu Kennedy. Nu este greu de 

înţeles că dacă diavolul ştia opţiunile 
electorale ale poporului nu i-a fost greu să 
“prevadă” cine va urma la preşedinţie. Nu 
este greu de înţeles că dacă vrăjmaşul 
“programase” uciderea preşedintelui putea 
să anunţe aceasta prin diferiţi mediumi cu 
mult timp înainte - cel mai uşor lucru fiindu-i 
găsirea unui asasin. 

Greu de înţeles este de ce Atotputernicul 
Dumnezeu nu a  zădărnicit planurile 
vrăjmaşului şi nu a oprit planul ucigaş. Există 
două elemente care ne scapă: viaţa personală 
a preşedintelui şi modul în care faptele sale 
influenţau comunitatea pe care o conducea. 
Nu ne este nouă a judeca dacă viaţa 
personală sau influenţa asupra comunităţii a 
fost motivul pentru care Dumnezeu a 
îngăduit să fie ucis. Poate că ambele motive 
erau valabile simultan. Ceea ce ştim sigur 
este că preşedintele nu era predestinat să 
moară. Dacă s-ar fi retras din politică ori 
dacă şi-ar fi pus ordine în viaţa particulară ar 
mai fi putut trăi vreme îndelungată. Şi să mai 
ţinem cont de faptul că fiecare comunitate 
are conducătorii pe care îi merită; poate că 
nici comunitatea nu era pe măsura unui astfel 
de conducător. 

Dacă ştim că preşedintele nu era 
predestinat să moară, nu înseamnă că putem 
face şi comentarii exacte asupra asasinării 
lui. Orice raţionament asemănător celui 
expus mai sus conţine o doză de subiectivism 

şi riscă să fie fals. Raționamentul acesta a 
fost prezentat doar ca un model de înţelegere 
a lucrării Marelui Păpuşar). 

Să ne oprim puţin asupra numărului 
mare de eşecuri în premoniţie, asupra 
numărului mare de “profeţii” care nu s-au 
împlinit. Pe cât de multă reclamă se face 
“premoniţiilor” care se adeveresc, pe atât de 
uşor se trece de obicei peste premoniţiile 
care nu se adeveresc (fiind invocate o 
sumedenie de explicaţii puerile). 

În cazul lui Jeane Dixon (care a prezis 
“cu succes” nu numai moartea preşedintelui 
Kennedy, ci şi a altor personalităţi - ca 
Franklin Roosvelt, Martin Luther King, Ma- 
rilyn Monroe, ...) aflăm un exemplu clasic de 
profeție neîmplinită: ea a afirmat că, în anul 
1958, China va declanşa un război mondial - 
lucru care nu s-a întâmplat. 

Un alt exemplu de “profeție” mincinoasă 
îl întâlnim în cazul lui Nostradamus. Acesta a 
prezis la un moment dat că trupele regale vor 
incendia localitatea Pouzin de pe Rhon. 
Deoarece aşa ceva nu s-a întâmplat, pentru 
ca “profeția” să nu fie vădită ca mincinoasă 
fiul lui Nostradamus a incendiat el însuşi 
orăşelul, dar a primit pentru aceasta 
pedeapsa cu moartea (conform [47;18]). 

Să ne oprim puţin asupra faimoaselor 
Centurii ale lui Nostradamus. Este bine să se 
ştie că textul lor este foarte diferit faţă de 
ceea ce apare în traducerile făcute din anul 

1600 până în zilele noastre. Periodic, pentru 
a fi cât mai aproape de realitatea istorică, în 
numele unor noi chei de descifrare care 
permit lămurirea catrenelor, traducerile se 
tot “îmbunătăţesc” (fapt trecut prea uşor cu 
vederea de către cei însetaţi de senzaţional). 
Totuşi nu se poate contesta faptul că, dincolo 
de toate deformările ulterioare, Centuriile 
conţin şi “profeţii” care s-au împlinit. Dar 
procentul lor este mic şi arată tocmai că 
vizionarul nu era inspirat de duhul 
adevărului, ci de duhul minciunii. 

În cartea Nostradamus -1999, Stefan 
Paulus trage alarma asupra pericolului pe 
care l-a descifrat în  Centurii: “Toate 
persoanele individuale, da, şi toate ţările, ar 
trebui să se pregătească pentru posibilitatea 
ca Nostradamus să fi prevăzut corect un 
impact meteoric în 1999. Avem pur şi simplu 
prea multe de pierdut pentru a presupune că 
s-a înşelat” [45;289]. Anul 1999 a trecut însă 
fără să se întâmple nimic şi Stefan Paulus s-a 
făcut de ruşine. Dar imediat alţi exegeţi ai 
Centuriilor au găsit alte şi alte variante de 
interpretare, totul fiind cosmetizat astfel 
încât vina să nu cadă asupra autorului, ci 
asupra comentatorilor care nu l-au “înţeles” 
pe Nostradamus. 

În cartea lui Stefan Paulus găsim o 
analiză a ratei de eşec a previziunilor din 
Centurii. Numărând catrenele care aveau 
precizată data fixă a faptelor “profeţite”, el a 

constatat că “rata finală de precizie a 
catrenelor datate de Nostradamus este de 
unu şi jumătate la şapte, puţin peste 21%” 
[45; 288]. Încercând să crească acest 
procent, motivând că unele date pot fi 
decriptate greşit, Stefan Paulus a afirmat că 
rata de precizie poate creşte până aproape de 
38%. Adică marele “profet” Nostradamus a 
greşit în mai mult de 60% dintre prezicerile 
care au putut fi verificate în timp, cele cu 
dată neprecizată fiind mult mai uşor de 
prelucrat astfel încât autorul lor să pară 
“înzestrat” cu harisma înainte-vederii. 

În cazul marii majorităţi a ghicitorilor 
rata eşecurilor este şi mai mare. In mod 
curent se consideră că o rată de 20-25% a 
premoniţiilor care se adeveresc este foarte 
bună, iar cea de 50% este excepţională. 
Această apreciere este foarte suspectă: cei 
care au prevăzut prin harul lui Dumnezeu 
ceea ce se va întâmpla nu au dat greş. Dum- 
nezeu care le-a dat darul înainte-vederii nu 
putea să greşească. lar cei ale căror 
“profeţii” nu se adeveresc sunt inspirați de 
diavol (şi în acest caz, ca în multe altele, new- 
age-iştii consideră că dacă găsesc în Sfânta 
Scriptură argumente care să “dărâme” 
punctul de vedere creştin, biruinţa lor este 
totală. Ei invocă o “minciună” a Proorocului 
Iona, care a profeţit distrugerea oraşului 
Ninive, dar în urma pocăinţei ninivitenilor 
oraşul nu a fost distrus; se pierde din vedere 

tocmai faptul că rostul proorocului lona era 
tocmai de a-i întoarce pe cei căzuţi la 
pocăință, şi nu de a-i preveni asupra pedepsei 
dumnezeieşti. Ca în celelalte cazuri, un 
element este desprins din context pentru a 
justifica rătăcirea; puţini sunt însă cei care au 
curiozitatea de a se lămuri în privinţa 
valabilităţii argumentelor invocate de 
eretici). 

Unul dintre  şiretlicurile prin care 
“ghicitorii” ascund propriile eşecuri este 
următorul: ei nu afirmă că faptele pe care le 
“văd” se vor întâmpla cu siguranţă, nu susţin 
predestinarea absolută. Ei fac afirmaţii de 
genul: “dacă vei fi tare, vei reuşi să eviţi 
eşecul pe care îl «văd»”, sau “dacă te vei ţine 
pe aceeaşi linie, vei avea parte de succesul 
care mi se «arată»”. Rare sunt cazurile în 
care un ghicitor spune cuiva că ceva se va 
întâmpla cu siguranţă (aceasta li se întâmplă 
numai oamenilor care sunt prinşi strâns în 
laţurile diavolului). 

Acelaşi risc de eroare şi-l asumă şi 
astrologii. Ei spun: “planetele indică o mare 
bucurie profesională - sau un eşec familial. 
De tine depinde cum vei şti să treci prin în- 
cercarea care îţi stă în cale...” Astfel, dacă nu 
se întâmplă nimic, omul rămâne cu 
sentimentul că a ratat un mare bine sau că, 
dimpotrivă, a reuşit să evite răul care se 
vedea la orizont. 

Nu putem vorbi despre rata mare a 
eşecurilor în  ghicitul viitorului fără să 
amintim de numărul mare de şarlatani care, 
fără a practica vreo formă specială de magie, 
simulează că ar fi mari iniţiaţi. 

Astfel de escroci nu caută “inspiraţie” de 
la demonul ghicitului, ci de la demonul 
lăcomiei. Dar şi în aceste cazuri ghicitorul- 
şarlatan, fără să fie conştient, este inspirat de 
demonul ghicitului în aşa fel încât sfaturile pe 
care le dă să fie cât mai nocive pentru cei 
care apelează la serviciile sale. 

Existenţa unor ghicitori-şarlatani (spre 
deosebire de cei “profesionişti”, care sunt 
vase ale diavolului) are un efect dublu: pe de 
o parte, la unii oameni trezeşte reţineri faţă 
de consultarea viitorului, dar la alţii sporeşte 
dorinţa unei asemenea incursiuni - caracterul 
de neseriozitate al practicii făcând-o să pară 
un fel de joacă. S-a constatat că mare parte 
dintre cei care s-au dus la ghicitori mai mult 
din spirit de aventură au avut de suferit exact 
aceleaşi urmări în plan duhovnicesc cu cei 
care ştiau că intră de bunăvoie în jocul 
magic. 

Una dintre greşelile cele mai frecvente 
este punerea erorilor ghicitului în seama 
nepriceperii ghicitorilor. Pentru mulţi oameni 
o consecinţă firească a constatării faptului că 
au fost păcăliţi de către ghicitorii-şarlatani 
este tendinţa de a îi consulta pe alţii mai 
iscusiţi. De fapt, pentru ghicitori este cât se 

poate de normal să greşească în previziuni 
atâta vreme cât numai Dumnezeu ştie ce se 
va întâmpla. 

Privitor la observaţia pertinentă pe care 
o fac unii dintre cei care merg la diferiţi 
ghicitori, cum că tot ceea ce li s-a prezis, bine 
sau rău, li s-a şi întâmplat, din perspectivă 
creştină acesta este un mare semnal de 
alarmă. Dacă diavolul a fost capabil să 
“prevadă” viitorul unei persoane însemnă că 
persoana respectivă ducea o viaţă plină de 
patimi, că sufletul ei se afla în mrejele celui 
care ştia ce surprize îi va mai face. Este 
foarte greu ca cineva să recunoască tocmai 
acest aspect: că ghicitorii i-au spus viitorul 
pentru că viitorul era, în aspectele esenţiale, 
dirijat de diavol. 

Diavolul nu poate şti ceea ce vor face 
oamenii care trăiesc aproape de Biserică, 
care se spovedesc cu adevărată pocăință şi se 
împărtăşesc cu Sfântul Trup şi Sfântul Sânge 
al Domnului nostru lisus Hristos. El ştie 
numai răul pe care are de gând să îl abată 
asupra lor, şi poate doar bănui - prin 
raţionament logic - câte ceva din binele pe 
care îl vor face aceştia. 

Despre împlinirea celor profeţite de 
ghicitori, Sfântul loan Gură de Aur spunea: 
“Cum se face, aş putea fi întrebat, că se 
împlinesc multe din cele spuse de aceşti 
oameni? 

Pentru că tu te-ai lipsit de ajutorul lui 
Dumnezeu, pentru că tu te-ai lepădat de El, 
pentru că tu te-ai aşezat în afara purtării Lui 
de grijă, pentru aceea diavolul îţi întoar-ce 
treburile tale şi le mută după cum vrea el” 
[32;855]. 

Pe cât este de greu să recunoască cineva 
că faptul că i se întâmplă cele ce i-au fost 
“profeţite” este semn că se află sub puterea 
diavolului, pe atât de uşor este ca printr-o 
viaţă creştinească această legătură să se 
rupă pentru totdeauna. Sau, chiar dacă lupta 
va fi de durată, cununa luptătorului va fi pe 
măsură. 

Unul dintre mijloacele prin care diavolul 
câştigă cel mai uşor adepţi este implicarea 
slujitorilor Bisericii în practicile de ghicire a 
viitorului. Cea mai cunoscută metodă este 
cea a “deschiderii cărţii” - a Sfintei 
Evanghelii sau a Psaltirii. Există preoţi care 
“deschid cartea” şi în funcţie de pagina la 
care s-a deschis întâmplător “prevăd” ce li se 
va întâmpla oamenilor (privitor la procese, 
examene, căsătorii şi altele asemenea). 
Oamenii simpli, având încredere nemărginită 
în preoţi, nu îşi dau seama că astfel de preoţi 
sunt vrăjitori. Osânda unor astfel de preoţi - 
după cum arată Pravilele bisericeşti - este 
foarte aspră. 

Stă în responsabilitatea arhiereilor de 
care aparţin să îi caterisească sau, dacă se 
pocăiesc, să le rânduiască un anumit canon. 

Dar, câtă vreme un preot se îndeletniceşte cu 
ghicitul (chiar şi cu “nevinovata” deschidere 
a Evangheliei pentru a afla viitorul 
oamenilor), nu are puterea să săvârşească 
Sfintele Taine. 

Aşa cum oamenii se lasă înşelaţi de 
preoţi-vrăjitori, aşa se lasă înşelaţi şi de 
ghicitorii care susţin că sunt buni creştini (şi 
au casele pline de icoane, de cruci, ...) Dar 
păcatul celor care merg la ghicitori este la fel 
de mare, indiferent dacă ghicitorii pretind 
sau nu că sunt creştini. 

“Prin lume merg şi umblă mulţi fii ai 
diavolului şi-i înşală pe creştini, ca să le ia 
banii, şi la dau talismane să facă copii, să-şi 
primească sănătatea şi să-şi vadă soarta, ce 
anume va urma în viaţa lor. Toate acestea 
sunt meşteşuguri satanice, fiindcă se 
întâmplă ca nu o dată diavolul să facă minuni 
şi oamenii să îl creadă, să facă păcate şi să 
fie osândiţi la iad odată cu el. Dar noi avem o 
poruncă care spune să anatemizăm pe oricine 
adaugă sau nu crede în ceva mic din cele pe 
care le-au legiuit Părinţii Bisericii noastre. 
Acestea sunt, aşadar, în afara căii Părinților, 
de aceea cei care le fac sunt anatematizaţi. 
Mai spune legea noastră bisericească că 
aceia care urmează aceste lucruri vrăjitoreşti 
douăzeci de ani să nu se împărtăşească. 

De aceea voi, cei ce folosiţi aceste 
ghicitori, jurăminte, descântece şi altele 
asemănătoare, să ştiţi că foc băgaţi în casele 


72 


voastre şi veţi arde de vii şi aici şi în viaţa 
cealaltă şi veţi moşteni osânda veşnică 
împreună cu învățătorul vostru diavolul şi 
tovarăşii lui” [62;81]. Aceste cuvinte, rostite 
de către Sfântul Cosma Etolianul cu mai mult 
de secole în urmă, sunt cât se poate de 
actuale astăzi. 

Una dintre trăsăturile specifice 
vremurilor de haos spiritual în care ne aflăm 
este reapariţia superstiţiilor. Omul simte 
nevoia să pătrundă puţin în tainele viitorului 
şi, dacă ştie că este păcat să se ducă la 
ghicitoare, se mulţumeşte să se folosească de 
semnele pe care le poate observa el însuşi. 
Cea mai cunoscută metodă este cea prin care 
ştii de ce “se bate ochiul” - ori de bine ori de 
rău. Oricât ar părea de nevinovate, oricât de 
repede s-ar adeveri, aceste superstiții fac 
parte din aceeaşi paletă amăgitoare a 
diavolului. Şi cu cât mai iscusite sunt cursele 
diavolului, cu atât mai iscusiţi trebuie să se 
arate oamenii care nu vor să cadă în ele. 

lar celor care insistă totuşi să îşi afle 
viitorul, sfântul Cosma le recomandă 
următoarea “tehnică” eficientă: “Şi dacă vrei 
să-ți vezi soarta sau norocul, scoală-te mâine 
dimineață şi du-te la biserică şi uită-te la 
mormintele celor morți şi la ce sunt ei acum. 
Gândeşte-te şi spune: “N-au fost şi ei oameni 
ca mine şi au murit?” Aşa voi muri şi eu 
mâine, deci să nu îndrăznesc să fac şi eu 

aceste lucruri diavoleşti, căci o să pier...” 
[62;96]. 

Mai devreme sau mai târziu, vom muri 
cu toţi. Acesta nu este un secret pentru 
nimeni. “Tehnica” sfântului Cosma nu este 
originală: e recomandată de mulţi alţi sfinţi ai 
Bisericii ca fiind de mare folos celor care 
preţuiesc mai mult viaţa pământească decât 
veşnicia. 

Să cugete la moarte cei care nu se tem 
de osânda dumnezeiască şi vor să alerge la 
ghicitori şi la vrăjitori. Şi să priceapă că viaţa 
pământească, de care ei sunt preocupaţi atât 
de mult, se va sfârşi. Şi că, dacă au căutat să 
afle ce li se va întâmpla peste câţiva ani, ceea 
ce îi aşteaptă după moarte le rămâne ascuns. 

Ar fi bine ca, în loc să îşi piardă vremea 
alergând la ghicitori, astfel de oameni să 
caute calea mântuirii. De două mii de ani au 
existat mii şi poate chiar sute de mii de 
oameni care încă din timpul vieţii au regretat 
amarnic că au alergat la ghicitori şi vrăjitoare 
(după moarte au regretat oricum toţi ceilalţi, 
care au murit nepocăiţi). Dar nu a existat 
nimeni care să regrete că L-a descoperit pe 
Dumnezeu, şi că a descoperit calea mântuirii. 

1.2. Despre astrologie - sau 
“descifrarea tainelor cereşti“ 


“Fără contactul cu fiinţele spirituale, nu 
ar exista nici o dezvăluire astrologică” 
[10;49]. 

- mărturia unui fost astrolog - 


Una dintre ideile fundamentale ale 
cunoaşterii neopăgâne este că omul nu 
trebuie să mai ţină cont de vreo autoritate 
supremă, că trebuie să scape de povara unui 
Dumnezeu care supraveghează lumea şi să îşi 
ia destinul în propriile mâini. 

Cuvântul libertate este strigat astăzi cu 
putere de către diferite categorii de oameni 
şi cu diferite scopuri, cel mai adesea expri- 
mând libertatea omului de a călca în picioare 
tradiţiile de orice fel şi de a urca pe soclu 
statuia unui impunător idol: libertatea de a 
fugi de Dumnezeu. 

Autorii eretici fac o substituție 
interesantă: în locul Dumnezeului care 
ocroteşte creaţia, ei aşează o lege care 
guvernează lumea: legea ciclicităţii timpului. 
New-Age, Noua Eră, apare tocmai datorită 
acestei ciclicităţi: intrăm, vrem sau nu, în Era 
Vărsătorului. 

Supunerii faţă de Dumnezeu i se preferă 
“supunerea” faţă de influenţa stelelor. 
Pretinsa libertate  new-age-istă nu este 

altceva decât o robie faţă de capriciile 
astrelor. 

Dacă nimeni nu poate contesta o 
schimbare care apare pe bolta cerească, dacă 
nimeni nu are cum să nege o modificare 
observabilă astronomic, în schimb orice 
conexiune  astrologică poate fi pusă la 
îndoială. 

Pentru cei care cred în astrologie, în 
zodiac şi în alte rătăciri asemănătoare, 
perspectiva ortodoxă asupra acestor 
probleme nu poate fi luată în considerare; 
sunt prea multe “dovezi” care contrazic 
viziunea Bisericii. 

Pentru cei care sunt fii credincioşi ai 
Bisericii, nimic nu este mai important decât 
învăţătura  mântuitoare  propovăduită de 
Hristos, Fiul lui Dumnezeu, şi nimic nu este 
mai periculos decât lepădarea de această 
învăţătură. 

Oamenii trebuie să îşi pună următoarea 
întrebare: intrăm sau nu intrăm într-o Nouă 
Eră? Dacă intrăm, atunci concepţiile creştine 
trebuie ajustate astfel încât să nu con-trazică 
realitatea. Dacă nu intrăm, atunci trebuie să 
ne ferim cu toate puterile de înşelarea care 
pe zi ce trece câştigă tot mai mult teren. 

Hristos, Fiul lui Dumnezeu, ne-a învăţat 
că avem de trăit o singură viaţă, în care 
suntem liberi să alegem binele sau răul şi că, 
după moarte, ne aşteaptă raiul sau iadul. 
Dacă noi vrem să credem că în viaţă suntem 

influenţaţi de tot felul de configurații 
planetare sau că ne vom mai reîncarna de 
câteva ori, nimeni nu ne stă împotrivă. Dar 
prin aceasta ne asumăm libertatea de a 
respinge învăţătura lui Hristos. 

Aproape oricine ştie astăzi să răspundă 
la întrebarea: ce este astrologia? Majoritatea 
dicţionarelor prezintă astrologia ca fiind 
ştiinţa ce se ocupă de studierea influențelor 
astrelor asupra vieţii omeneşti şi asupra 
destinului universului. Încă din cele mai vechi 
timpuri oamenii au căutat să facă o legătură 
între ceea ce vedeau pe cer şi ceea ce li se 
întâmpla în viaţa de zi cu zi. Cercetările isto- 
rice atestă faptul că practicarea astrologiei 
avea o largă răspândire la popoarele păgâne: 
în Babilon, în Egipt, în Grecia şi în Imperiul 
Roman, în India, în Persia, în China şi 
Japonia. Această răspândire pe un teritoriu 
atât de întins justifică într-un fel amploarea 
revenirii practicilor astrologice în vremurile 
noastre. Astrologia este una din uşile prin 
care credinţele păgâne intră în forţă în 
societatea contemporană. 

Există trei tipuri de astrologie: în primul 
(şi cel mai vechi) planetele sunt considerate 
zeități, în al doilea planetele sunt considerate 
obiecte ale căror emanaţii impersonale 
influenţează vieţile oamenilor, iar în al treilea 
- astrologia simbolică - planetele se află într- 
o corespondenţă magică cu oamenii, pe care 
îi influențează prin rezonanță. Pentru 

astrologi, zodiacul este o “centură” imaginară 
a cerului care include 12 constelații, 12 
semne astrologice despre care consideră că i- 
ar influenţa pe oameni (Balanţă, Săgetător, 
Fecioară, ...). 

Cea mai serioasă provocare iniţiată de 
astrologi este cea privitoare la New-Age. Se 
afirmă că după două mii de ani în care lumea 
a stat sub semnul zodiacal al Peştilor şi sub 
pecetea învăţăturii lui Hristos, intrăm într-o 
Eră a Vărsătorului, într-o eră plină de 
promisiuni ispititoare. Trecerea de la o eră la 
alta se calculează în funcţie de Marele An 
zodiacal. Calcularea acestui an este însă 
variabilă. Într-una dintre cele mai cunoscute 
metode de împărţire a timpului (cea adaptată 
şi de Rudolf Steiner, întemeietorul sistemului 
antropozofic) Marele An avea 25000 de ani 
obişnuiţi, iar o lună 2160 de ani. 

În vremurile în care trăim se face 
trecerea de la o lună zodiacală la alta. Anul 
precis al trecerii este dificil de precizat, 
deoarece “specialiştii” nu au căzut de acord 
asupra acestor calcule. Levi Dowling susţinea 
că începutul Erei Noi are loc în 1910, Adolph 
Graf Keyserling şi Alain-Astrologul în 1962. 
De la Carl Gustav Jung ne-au rămas două 
posibile date ale Marii Treceri: anul 1997 şi 
anul 2154. 

Perioada aproximativă a dezvoltării 
mitului New Age o constituie anii '60-'70. 
Pentru multă lume trecerea în Noua Eră a 

fost legată automat de trecerea în mileniul 
III. Cum era de aşteptat, această trecere a 
căpătat valenţe spirituale. 

Din punct de vedere astronomic 
calculele astrologice sunt extrem de 
discutabile, deoarece data echinocţiului de 
astăzi nu mai corespunde cu data echinoc- 
ţiului de acum 2000-2500 de ani (azi soarele 
nu mai răsare la 0° în constelația Berbecului, 
ci el a migrat până la 7° în constelația 
Peştilor - cf. [61;126]). 

In faţa unui asemenea impas astrologii 
au adoptat două atitudini: ori şi-au modificat 
calculele după un “zodiac migrator”, ori - 
cum au făcut marea majoritate - nu au ţinut 
seama de faptul că realitatea astronomică 
este diferită de cea după care calculează ei şi 
au preferat să îşi păstreze sistemul de calcul. 

Pentru un observator exterior această 
neconcordanţă ar trebui să stârnească 
suspiciune. Dacă aceste calcule ale astrolo- 
gilor ar fi corecte cel puţin din punct de 
vedere astronomic, aceasta ar fi un argument 
- chiar dacă insuficient - în favoarea 
caracterului ştiinţific al îndeletnicirilor lor. 
Dar faptul că astrologii încearcă să 
demonstreze valabilitatea propriilor calcule 
(care le sfidează pe cele ştiinţifice) cu 
ajutorul statisticilor eficienței în “ghicire”, 
acest lucru ar trebui să vădească faptul că 
astrologia nu este deloc o ştiinţă, ci doar o 
artă magică (totuşi, fiecare astrolog pretinde 

că sistemul său se potriveşte perfect realităţii 
cosmice şi, sub un pretins caracter ştiinţific, 
atrage oamenii în cursa ocultismului). 

Trebuie să recunoaştem că deschiderea 
faţă de această falsă ştiinţă este foarte mare. 
Astrologia apare multora drept o formă 
civilizată de ghicire a viitorului - care nu are 
aproape nimic în comun cu ţigăncile care 
ghicesc la colţ de stradă - an de an numărul 
celor interesaţi de acest subiect creşte. 

Răspândirea acestei practici nu a avut 
loc la întâmplare. 'Teozofii, cei care au 
încercat fără succes să îl impună ca figură 
mesianică pe Krishnamurti, sunt cei care au 
demarat reabilitarea astrologiei. Doi 
astrologi, West şi Toonder, cercetând geneza 
astrologiei contemporane în America, au 
ajuns la concluzia că “Doamnei Blavatsky şi 
Mişcării Teozofice pe care a fondat-o ea le 
datorează astrologia renaşterea... Teozofia, 
dintr-o singură lovitură, ... a inspirat o 
cercetare reînnoită şi serioasă a astrologiei, 
mai întâi în Anglia, apoi nu după mult timp în 
Germania, în Franţa şi în America” [10;18]. 
John Ankenberg şi John Weldon considerau 
că cele trei canale de la care a avut loc 
această renaştere sunt: Mişcarea Teozofică, 
Sistemul Antropozofic al lui Rudolf Steiner şi 
rosicrucianismul modern. 

Campania de promovare a astrologiei se 
duce cât se poate de elegant. Personalităţi 
precum prinţesa Diana, Joan Collins, Liza 

Minelli, Jane Fonda, Olivia Newton-John, sunt 
numai o mică parte dintre simpatizanţii acestei 
“arte”. 

“Astrologia, asemenea oricărei alte arte 
sau ştiinţe omeneşti, cum ar fi fizica nucleară 
sau psihoterapia, poate fi folositoare când 
este practicată în supunere faţă de Domnia 
lui Isus Christos, dar este periculoasă 
spiritual sau psihologic atunci când este 
practicată în spiritul lumii, al cărnii sau al 
diavolului” [10;35], mărturisea un “creştin”. 

Pentru mulţi oameni credinţa în Hristos 
nu are nimic incompatibil cu practicarea 
astrologiei. lată ce afirma mediumul Jean 
Dixon despre “ghicitul în stele”: “unii din 
prietenii mei consideră aceasta ca o practică 
ciudată pentru o romano-catolică. Totuşi, 
după cum înţeleg eu, biserica catolică şi 
multe alte organizaţii religioase n-au con- 
damnat niciodată studiul astrologiei... N-am 
experimentat niciodată vreun conflict între 
credinţa mea şi îndrumarea pe care am 
primit-o din partea bisericii mele pe de-o 
parte şi cunoştinţa pe care o găsesc în stele 
pe de altă parte (...). Astrologia se potriveşte 
în planul lui Dumnezeu pentru omenire, 
ajutându-ne să ne înţelegem atât talentele, 
cât şi defectele” [10;34]. 

Din citatele de mai sus - primul venit din 
mediul protestant, al doilea din cel catolic, se 
poate trage concluzia că în Sfânta Scriptură - 
care este citită în ambele medii - nu se gă- 

sesc temeiuri pentru combaterea astrologiei. 
Dar diferenţierea între cele două forme de 
astrologie - bună şi rea - este asemenea 
diferenţierii celor două forme de magie - albă 
şi neagră. De fapt, nu există decât un singur 
fel de astrologie şi un singur fel de magie, 
ambele inspirate de aceeaşi sursă întunecată. 

Concepţia potrivit căreia astrologia este 
o ştiinţă ca oricare alta nu este greu de 
contestat. La o analiză atentă observăm că 
singurul element invocat de astrologi în 
apărarea acestei practici este numărul mare 
de preziceri împlinite. De fapt, acest număr 
nu este chiar atât de mare pe cât pretind 
astrologii, ci este aproximativ acelaşi cu cel 
al oricărei alte forme “clasice” de ghicit. 

Dacă astrologia ar fi o ştiinţă, atunci 
oricine ar putea să o înveţe după un manual 
bun. Însă, deşi există multe manuale de 
astrologie, practic ele nu sunt “eficiente”. 
Marii astrologi recunosc că tainele 
astrologiei nu se pot dobândi decât în urma 
unei îndelungate pregătiri “spirituale”, ex- 
cepţie făcând doar cei care au o deosebită 
înzestrare nativă pentru aceasta. 

Iniţierea în tainele astrologiei este 
asemănătoare iniţierii în oricare altă formă 
de vrăjitorie. Esenţială este dobândirea unei 
receptivităţi care să permită descifrarea 
configuraţiilor astrale. Unii astrologi 
recunosc că sunt ghidaţi de diferite spirite în 


82 


“munca” lor, spirite fără de care nu ar putea 
să descifreze viitorul. 

Toţi astrologii “de calitate” sunt mediumi, 
chiar dacă nu toţi conştientizează că ideile 
care le vin în minte în chip spontan sunt 
inspirate de o altă entitate. Puţini dintre cei 
care percep clar influenţele unor astfel de 
entităţi îşi dau seama că au de-a face cu 
diavolul; majoritatea sunt convinşi că astfel de 
spirite sunt “benefice” (chiar “îngeri de 
lumină”), şi se deschid fără reţinere 
influențelor “superioare.” 

Un fost astrolog făcea următoarea 
observaţie: “Dacă privim sincer la astrologie, 
începem să vedem că adepţii acestui sistem - 
fără să o ştie - bat la uşa prin care se stabi- 
leşte comunicarea cu ființe spirituale 
cunoscătoare, totuşi înşelătoare. În cele din 
urmă, acea uşă se deschide, şi această 
deschidere produce (9) schimbare 
înfricoşătoare în viaţa adeptului. El sau ea se 
maturizează în dexteritate într-un mod 
inimaginabil: ca un medium al spiritelor.” 
[10;49]. 

În cartea sa Un manual de ocultism, 
astrologul  Sefarial constata că “arta 
astrologică este considerată a fi cheia 
ştiinţelor oculte”  [10;18]. Aproape toți 
vrăjitorii folosesc diferite forme de astrologie. 
Faimoasa vrăjitoare Sybil Leek mărturisea: 
“Astrologia este ştiinţa mea, vrăjitoria este 
religia mea...” [10;18]. Ea observa strânsa le- 

gătură dintre astrologie şi chiromanţie, 
numerologie şi celelalte ramificații ale 
vrăjitoriei. 

“Astrologia, prin urmare, a jucat un rol 
major în toate “ştiinţele” magice: alchimia, 
magia neagră, chemarea spiritelor, 
necromanţia şi chiar practici magice mai 
simple, cum ar fi folosirea talismanelor” 
[10;20], observa Lawrence Jerome. 

După ce ne-am oprit puţin asupra 
legăturii strânse dintre astrologie şi 
vrăjitorie, să vedem încă o direcție din care 
se poate constata rătăcirea în care se află 
astrologii: cercetarea concepţiei lor despre 
persoana lui Hristos (din moment ce peste 
70% dintre ei cred în reîncarnare, este firesc 
ca părerea lor să fie deformată). 

O declarație standard a concepţiei 
astrologilor o avem de la astrologul Marcus 
Allen: “Cristos a avut toate cele şapte planete 
antice... toate unindu-se în Peşti... astfel că El 
a fost Peştele suprem, absolut... şi astfel El a 
inaugurat Era Peştilor care acum se termină 
odată cu ivirea zorilor Vărsătorului, care este 
inaugurată de cea de-a doua venire a vieţii lui 
Hristos în interiorul fiecăruia dintre noi... În 
Era Vărsătorului, fiecare este Avatar (mare 
iluminat n.n.), fiecare este pus pe aceeaşi 
lungime de undă cu eul lui superior” [10;27]. 

Vedem afirmată aici o răstălmăcire new- 
age-istă (una între multe altele) a celei de-a 
doua veniri a lui Hristos, potrivit căreia El nu 

va veni cu slavă, cum arată Sfânta Scriptură, 
ci noi înşine vom deveni Hristoşi prin 
conştientizarea “dumnezeirii” noastre. 

Este cel puţin suspect faptul că, în afara 
celor trei Magi de la Răsărit, timp de două 
mii de ani astrologii au uitat să spună 
oamenilor că se află în Era Peştilor, în care 
potrivit calculelor lor mântuirea trebuia 
căutată la picioarele lui Hristos. Dacă ar fi 
fost sinceri în rătăcirea lor - şi nu ar fi fost 
inspirați de diavol, ar fi trebuit ca în acest 
interval să îndemne lumea spre Hristos (deşi 
acest lucru nu ar fi folosit Bisericii - căci 
recunoaşterea adevărului de către ei s-ar fi 
asemănat cu cea a femeii cu duh pitonicesc 
pomenită în Sfânta Scriptură). 

Marea majoritate a astrologilor susţin că 
Biblia este plină de referinţe astrologice, cea 
care li se pare cea mai evidentă fiind despre 
steaua care i-a călăuzit pe cei trei Magi spre 
locul Naşterii Mântuitorului. Rostul acestei 
stele nu era însă de a arăta valoarea 
astrologiei ci, după cum arată Tradiţia 
creştină, era tocmai de a-i aduce pe păgâni - 
care se ocupau cu practicile magice - să se 
închine Fiului lui Dumnezeu. Steaua Magilor 
marchează sfârşitul închinării păgâne şi 
chemarea tuturor neamurilor la credinţa în 
Dumnezeul cel în Treime lăudat. Cum spune 
atât de frumos Condacul Crăciunului: “Naş- 
terea Ta, Hristoase, răsărit-a lumii lumina 
cunoştinţei. Că printr-însa ceia ce slujeau 

stelelor de la stea s-au învăţat să se închine 
Ţie, Soarelui dreptăţii... .” 

Să vedem ce spune Sfânta Scriptură 
despre cei care practică astrologia: “Privind 
la cer şi văzând soarele, luna, stelele şi toată 
oştirea cerului, să nu te laşi amăgit ca să te 
închini lor, nici să le slujeşti” (Deut. 4, 19). 
lar “de se va afla la tine, în vreuna din 
cetăţile tale pe care ţi le va da Domnul 
Dumnezeul tău, bărbat sau femeie care să fi 
făcut rău înaintea ochilor Domnului Dum- 
nezeului tău, călcând legământul Lui, şi se va 
duce şi se va apuca să slujească altor 
dumnezei şi se va închina acelora, sau 
soarelui, sau lunii, sau la toată oştirea 
cerească, (...) să scoţi pe bărbatul acela sau 
pe femeia aceea care au făcut răul acesta la 
porţile tale şi să-i ucizi cu pietre” (Deut. 17, 
3-5). 

După cum se vede, Dumnezeu a poruncit 
foarte categoric poporului ales să nu se 
închine la stele. Închinarea aceasta era una 
dintre cele mai vechi forme de astrologie. 
Oamenii care credeau că vieţile lor sunt influ- 
enţate de stele nu şovăiau să li se închine. 
Chiar dacă în zilele noastre au rămas puţini 
oameni care cinstesc stelele ca pe nişte 
zeități, totuşi numărul celor care “ghicesc în 
stele”, al celor care practică astrologia, este 
foarte mare. 

După cum arată Sfânta Scriptură, 
osânda lor este aceeaşi cu cea a vrăjitorilor 

(de fapt, astrologia - ca orice altă metodă de 
ghicire a viitorului - este tot o formă de 
vrăjitorie, chiar dacă pare mai nevinovată). 

În Vechiul Testament se arată că 
pedeapsa care îi aştepta pe vrăjitori era 
moartea. In zilele noastre vrăjitorii au nu 
numai dreptul să facă ce vor, ci chiar să îşi 
facă publice convingerile, indiferent de 
modul în care aceste convingeri influenţează 
mediul social. Dar chiar dacă pentru vrăjitorii 
contemporani nu există pedepse penale, pe 
cei care mor nepocăiţi Dumnezeu îi va 
pedepsi cu osândă veşnică în chinurile 
iadului (statistic, numărul vrăjitorilor şi 
ereticilor care se pocăiesc înainte de a muri 
este infim). 

Practicarea astrologiei, ca a oricărei alte 
forme de vrăjitorie, atrage după sine 
pedeapsa lui Dumnezeu peste întreaga 
comunitate care aprobă astfel de practici. În 
Cartea  Proorocului Ieremia vedem cum 
închinarea la stele aduce mânia lui 
Dumnezeu peste aşezările idolatre, vedem 
cunoscuta prevestire a dărâmării 
Ierusalimului: “Casele Ierusalimului şi casele 
regilor lui Iuda vor fi necurate ca Tofetul 
pentru că pe acoperişul tuturor caselor se 
aduce tămâie întregii oştiri cereşti şi se 
săvârşesc turnări în cinstea dumnezeilor 
străini. (...) lată voi aduce asupra cetăţii 
acesteia şi asupra celorlalte cetăţi toate 
nenorocirile pe care le-am rostit împotriva ei, 

pentru că şi-a învârtoşat inima şi nu ascultă 
cuvintele Mele” (ler. 19, 13-15). 

Precum a fost dărâmat Ierusalimul, aşa 
se vor dărâma şi cugetele cele viclene ale 
celor care se ocupă cu vrăjitoria. lar mânia 
Domnului va fi greu de îndurat. În Sfânta 
Scriptură găsim relatarea curăţirii templului 
Domnului de toate cele ce slujeau la 
închinarea idolească: “Regele a poruncit lui 
Hilchia, arhiereul, preoţilor de mâna a doua 
şi celor ce stăteau de strajă la prag să scoată 
din templul Domnului toate lucrurile făcute 
pentru Baal, pentru Astarte şi pentru toată 
oştirea cerului şi să le ardă afară din 
Ierusalim” (IV Regi 23, 4). 

O astfel de curăţire ar trebui să aibă loc 
în sufletul fiecărui creştin care îşi dă seama 
că s-a aflat în înşelare. Aşa cum diavolul nu s- 
a sfiit să spurce Templul Domnului, tot aşa nu 
s-a sfiit să spurce şi unele comunităţi 
creştine: uneori a reuşit să îl înşele chiar pe 
păstor, iar acolo unde păstorul i-a stat 
împotrivă, necuratul a încercat să îi atragă în 
rătăcire măcar pe credincioşi. Fără a ne 
lepăda de o asemenea înşelare, nu vom putea 
să fim ai lui Hristos şi nu vom putea fi temple 
ale Duhului Sfânt. 

Sfânta Tradiţie este plină de texte care 
combat “ghicitul în stele”. In scrierea sa 
Despre idoli, Tertulian nota: “Intre diferitele 
îndeletniciri ale oamenilor nu se poate să nu 
observăm unele arte sau profesii care înles- 

nesc închinarea la idoli. De astrologi nici nu 
se face să mai vorbim, întrucât însă unul din 
ei a cutezat să se justifice de faptul că 
continuă să practice această profesie, am de 
gând să spun câteva cuvinte în legătură cu 
aceasta. Nu voi spune că a aşeza nume de 
dumnezei falşi în cer, a le atribui un fel de 
atotputernicie şi a-i abate pe oameni de la 
înălţarea rugăciunilor către Dumnezeu, 
insuflându-le credinţa că destinul lor este 
invariabil predeterminat de astre - nu voi 
spune că toate acestea ar fi totuna cu ve- 
nerarea unor dumnezei falşi. Eu afirm însă că 
astrologia, în acest caz, se asemuieşte 
îngerilor căzuţi care s-au îndepărtat de la 
Dumnezeu pentru a înşela neamul omenesc... 
Dacă magia este pasibilă de pedeapsă, iar 
astrologia reprezintă o varietate a ei, atunci 
împreună cu genul este condamnabilă şi 
specia. Astfel, din timpul apariţiei 
Evangheliei, tot soiul de sofişti (în sensul de 
“înţelepţi  închipuiţi” -  n.n.), astrologi, 
vrăjitori, magi şi ghicitori trebuie să fie obli- 
gatoriu pedepsiţi” [50;541]. 

Îngrijorat de răspândirea largă a 
practicilor de acest gen, marele teolog român 
loan Gh. Savin scria: “Sunt şi la noi mulţi, 
foarte mulţi adepţi ai unor astfel de practici: 
de la femeia din periferia de oraş sau de la 
sate, care-şi caută în cafea sau umblă cu 
datul în cărţi, şi până la simandicoasele feţe 
care cred că au temeiuri ştiinţifice de a-şi 

cerceta destinul după prescripţiile ştiinţelor 
ascunse! Dintre aceştia, mulţi se cred şi se 
prenumără între fiii Bisericii. Şi încă dintre 
fiii cei buni. Cu aceeaşi pioşenie cu care-şi 
aprind candela în faţa icoanei Mântuitorului 
sau cu care îşi duc sărindarul la cutare 
biserică cu sfinți făcători de minuni, îşi 
poartă paşii şi spre prezicătorul care le va citi 
din stele şi din liniile mâinii sau ale scrisului 
viitorul. Un astfel de creştinism însă e mai 
aproape de magie decât de Hristos. Acest 
amestec între magie şi religie, între 
Dumnezeu şi Lucifer, între Simon Magul şi 
Hristos, între puterea demonică şi bunătatea 
divină nu înseamnă decât cea mai completă 
renegare a creştinismului. E  apostazie 
directă” [54;45]. 

In Dogmatica Sfântului loan Damaschin 
găsim următoarele precizări: “elinii spun că 
prin răsăritul, apusul şi prin conjuncţia 
acestor stele, a soarelui şi a lunii, se conduc 
destinele noastre. Cu aceasta se ocupă 
astrologia. Dar noi susţinem că ele sunt 
semne de ploaie, de secetă, de frig, de 
căldură, de umezeală, de uscăciune, de 
vânturi şi de altele asemenea, dar nici într-un 
caz semne ale faptelor noastre, căci noi am 
fost făcuţi liberi de Creator şi suntem 
stăpânii faptelor noastre. Dacă facem toate 
din cauza mişcării stelelor, facem cu 
necesitate ceea ce facem: iar ceea ce se face 
cu necesitate nu este nici virtute, nici viciu. 

lar dacă nu am dobândit nici virtute, nici 
viciu, atunci nu suntem vrednici nici de 
laude, nici de pedepse. Dumnezeu va fi 
nedrept dacă dă unora bunătăţi, iar altora 
necazuri. Apoi Dumnezeu nu ar cârmui şi nici 
nu ar purta de grijă de făpturile Sale, dacă 
toate s-ar conduce şi s-ar produce din 
necesitate. De prisos ar fi raţiunea noastră, 
căci nu am fi stăpânii nici unei fapte şi în 
deşert am delibera. Dar negreşit raţiunea ni 
s-a dat în scopul deliberării; pentru aceea tot 
ce este raţional este şi liber” [18;58]. 

Vechile Pravile bisericeşti nu au trecut 
cu vederea arta “ghicitului în stele”, ci au 
arătat netemeinicia concepţiei potrivit căreia 
viaţa omului ar fi influenţată de planete: “Via- 
ţa omului nu are nici un soroc pus, nici este 
vreunui om vremea scrisă mai înainte, sau 
socoteala impusă ca atâţia ani să trăiască; cu 
sfatul şi voia lui Dumnezeu, atunci omul 
moare; iară către cei care iubesc pricirea 
(adică cearta n.n.), vom răspunde şi vom zice 
că nu se află la Dumnezeu să fie făcut vreun 
lucru fără de cale..., şi iarăşi de ar fi fost mai 
înainte o hotărâre şi o predestinaţie a omului, 
atâţia ani să trăiască, nimeni nu s-ar 
vindeca vreodată de vreo boală; şi nici n-ar 
chema vreodată pe vreun doctor, pentru că 
acea hotărâre ce a hotărât mai înainte 
Dumnezeu ar fi neschimbată, însă hotarul şi 
sorocul vieţii a tot omul este porunca lui 

Dumnezeu, care nimenea nu poate să o 
priceapă” [53;516]. 

Sfântul Simeon al Tesalonicului scria 
(împotriva celor ce susțineau că cercetarea 
astrologică nu este ceva rău): “a vorbi despre 
noroc, despre ursitori, despre explicarea naş- 
terilor, după zodii sau stele şi pentru citirile 
de stele e lucru nebunesc şi fără de 
Dumnezeu... însă bunătăţile şi răutăţile 
noastre se mişcă după a noastră singură 
voinţă” [53;516]. Nu este greu de observat că 
Sfântul Simeon se referea foarte precis 
tocmai la formele de astrologie practicate 
astăzi, şi nu la vechea închinare la stele. El 
contesta pretenţia astrologilor de a fi în 
măsură să ghicească viitorul folosindu-se de 
mersul astrelor. Pentru că oamenii sunt liberi 
să aleagă binele sau răul, şi nici o 
configuraţie planetară nu poate să 
stânjenească această alegere. 

I. 3. Despre profeţiile Sfinţilor şi 
“profeţii” cutremurelor 


Să nu se creadă că Sfinţii Bisericii au 
vorbit despre ghicitul viitorului numai din 
dorinţa de a nega orice harismă prezentă la 
alţii. Ci au vorbit cunoscând îndeaproape 
problema. 

Părinţii nu au negat posibilitatea 
descoperirii unor evenimente viitoare prin 
darul lui Dumnezeu. Părinţii cu viaţă sfântă 
au putut şi pot primi de la Dumnezeu desco- 
perirea unor fapte înainte ca ele să aibă loc. 

Nu multe sunt cazurile în care 
Dumnezeu dăruieşte slujitorilor săi să 
cunoască viitorul, şi ele au loc numai în 
scopul de a ajuta mântuirii oamenilor sau de 
a anunţa pedeapsa dumnezeiască. 

Criteriile după care se recunoaşte o 
persoană care are harisma înainte-vederii 
sunt următoarele: persoana respectivă 
aparţine Bisericii lui Hristos, recunoaşte ca 
adevărate toate învăţăturile bisericeşti, duce 
o viaţă de sfinţenie, nu “prevede” nimic din 
ceea ce poate contrazice dogmele sau 
învăţăturile Sfintei Tradiţii. Pare că Dumne- 
zeu ar fi egoist şi nu ar vrea să îi facă părtaşi 
şi pe alţii acestei harisme. In realitate 
Dumnezeu nu poate încredința acest mare 
dar decât celor care ştiu să se folosească de 
el cu înţelepciune. Darul înainte-vederii are 

rolul de a întări credinţa oamenilor şi de a-i 
călăuzi pe calea mântuirii; Dumnezeu nu 
avea de ce să încredinţeze acest dar celor 
care stau departe de Biserică. Pentru că 
darul înainte-vederii nu este bun în sine, ci 
este bun numai în măsura în care este folosit 
pentru a ajuta mântuirii sufletelor. 

Ne vom opri puţin asupra câtorva dintre 
profeţiile Sfântului Cosma, marele dascăl al 
Greciei. Spre sfârşitul secolului al XVIII-lea, 
principala problemă a grecilor era eliberarea 
de sub asuprirea turcească. Legat de această 
aşteptare  înflăcărată, plină de nădejde, 
Sfântul Cosma a făcut câteva profeţii. 

“«Când va veni lucrul dorit?» (eliberarea 
de sub turci - n.n.), l-au întrebat pe sfânt în 
Tsaraplana Epirului. «Când se vor amesteca 
aceştia», a răspuns sfântul arătând spre cei 
doi copăcei”. [62;197]. Tot despre acest 
moment, aflându-se în Epir, el a profeţit: 
“Chinurile sunt încă multe. Aduceţi-vă aminte 
cuvintele mele: Rugaţi-vă, lucraţi şi răbdaţi 
cu tărie. Până ce se va închide această rană a 
platanului, ţinutul vostru va fi în sclavie şi 
nefericire”. [62;197]. Şi a mai precizat: 
“Lucrul dorit va veni când două pascalii vor 
cădea în acelaşi împreună” [62;197]. 

Copăceii s-au amestecat în acelaşi an în 
care s-a închis rana platanului, în 1912, anul 
eliberării Epirului. În acel an, praznicul 
Buneivestiri a căzut în aceeaşi zi cu praznicul 

Învierii: odată cu Epirul au fost eliberate şi 
alte regiuni ale Greciei continentale. 

Profeţiile sfântului au fost legate de 
subiecte variate: “Din şcoli vor ieşi lucruri pe 
care mintea voastră nu şi le poate închipui. 
Veţi vedea în câmp căruţe fără dobitoace 
alergând mai repede decât iepurele. Va veni 
vremea în care locul acesta va fi încins cu un 
fir. Va veni vremea când oamenii vor vorbi 
dintr-o parte în alta - de pildă, de la 
Constantinopol în Rusia - ca şi cum ar fi în 
camere apropiate. Veţi vedea oameni 
zburând în cer ca nişte păsări şi aruncând foc 
în lume. Câţi vor trăi atunci vor alerga la 
morminte şi vor striga: leşiţi voi, cei morţi, să 
intrăm noi, cei vii!” [62;205]. 

Nu trebuie să credem că profeţiile de 
mai sus sunt făcute prin inspirație 
dumnezeiască doar prin faptul că s-au 
împlinit. Chiar şi un om de ştiinţă al 
vremurilor respective ar fi putut spune că, 
mai devreme sau mai târziu, omul ar fi 
construit maşini şi avioane de război, că ar fi 
inventat telefonul sau telegraful, (ar fi fost de 
ajuns să vadă planurile aparatelor de zbor 
făcute de Leonardo da Vinci, şi şi-ar fi dat 
seama că posibilitatea ca omul să nu zboare 
cu ajutorul unei maşinării perfecţionate ar fi 
fost extrem de mică). lar pentru vicleanul 
diavol era la fel de simplu să spună aceleaşi 
lucruri (nu o dată diavolul s-a folosit de 
tehnică pentru a da credibilitate “profeţiilor” 

sale; a se vedea cazul lui Maurice Berteax 
căruia un “clarvăzător” i-a prezis - în anul 
1874, cu 29 de ani înaintea efectuării 
primului zbor cu avionul - că va muri ucis de 
o maşină zburătoare). 

Sfântul Cosma nu a făcut profeţiile 
legate de descoperirile ştiinţifice în urma 
cercetării ştiinţei. Le-a făcut pentru că aşa l-a 
insuflat Dumnezeu. Dacă s-ar fi folosit de 
ştiinţă, i-ar fi fost cu neputinţă să ştie peste 
câţi ani Epirul va scăpa de sub jugul turcesc. 

Una dintre cele mai interesante profeţii 
ale Sfântului Cosma pare a avea legătură 
directă cu timpul în care trăim: “Va veni 
vremea când vor conduce lumea lucrurile 
necuvântătoare şi neînsufleţite” [62;199]. S- 
ar putea să fie vorba tocmai de faptul că 
mulţi oameni, creştini cu numele, sunt sclavi 
ai televizorului, în faţa căruia îşi petrec ore 
îndelungate în fiecare zi; şi dacă pierd un 
episod dintr-o telenovelă cad în deznădejde. 
S-ar putea ca în profeția sfântului să fie vorba 
despre fanatismul celor care îşi petrec ore 
întregi în spaţiul virtual, fiind sclavii 
internetului, şi în lumea reală nu sunt în stare 
să se poarte normal nici măcar câteva 
minute. S-ar putea să fie vorba şi de faptul că 
jocurile pe calculator şi desenele animate 
pline de violență modelează universul 
copiilor, întinându-le curăţia sufletească’. 


3 Nu sunt vorbe fără 


acoperire: părinții ai 

“Oare putem spune că internetul şi 
televizorul conduc omenirea?”, s-ar putea 
întreba cineva. Dacă ne gândim că nici 
televizorul şi nici internetul nu sunt altceva 
decât lucruri făcute de mintea omenească, nu 
am avea de ce să ne speriem. Chiar dacă s-ar 
putea ca, peste o vreme, să fie creat un robot 
care să poată conduce oamenii, totuşi e puţin 
probabil să se ajungă la o asemenea situaţie. 
Profeţia sfântului legată de “lucrurile 
necuvântătoare care vor conduce lumea” ar 
putea fi legată de televizor tocmai pentru că 
oamenii se lasă modelaţi de exemplele pe 
care le oferă acesta: de la televizor oamenii 
învaţă să vorbească, să se îmbrace, să 
“iubească”, să se relaxeze. Televizorul este 


căror copii stau până la 
epuizare în faţa 
calculatorului sau a 
desenelor animate pot 


confirma aceste 
afirmație; “Jocurile pe 
calculator pot fi 
folositoare pentru copii, 
căci le dezvoltă 
capacitățile 

intelectuale...”; aşa 


spune reclama care li se 
face. Dar nu e greu de 
observat că, în cele mai 
multe cazuri, devin 
droguri care distrug 
mințile fragede ale 
copiilor. 

un manipulator ideal ale cărui comenzi 
subtile sunt executate de către oameni “în 
deplină libertate”. Şi chiar dacă el transmite 
vorbele altora, el nu vorbeşte. 

Profeţia ar putea fi legată de internet şi 
pentru faptul că, încetul cu încetul, viaţa 
umană este din ce în ce mai legată de 
operaţiunile făcute pe calculator. Şi poate că, 
peste ani şi ani, cine va domina internetul va 
domina în mare măsură viaţa oamenilor, prin 
controlul hranei, al mijloacelor de transport, 
al energiei electrice. Totuşi, nu este locul să 
insistăm aici asupra acestei profeţii. Ci vom 
trece la o altă profeție a sfântului Cosma: 

“Răul va veni de la cei citiţi [învăţaţi, 
intelectuali].” [62;200]. Dacă aceasta ar fi 
fost singura profeție a sfântului, atunci 
intelectualii (care s-ar fi simţit mustraţi în 
mod direct de această profeție) ar fi putut 
afirma despre sfânt că este un habotnic şi un 
extremist (mass-media încearcă să ne 
convingă de faptul că pentru creştini astfel 
de cuvinte ar trebui să îşi piardă încetul cu 
încetul conotaţia negativă, fiind 
asemănătoare injuriilor care au fost adresate 
miilor de sfinţi mucenici de către călăii lor). 

Una dintre cele mai clare dovezi care 
arată câtă dreptate a avut sfântul este 
necredinţa intelectualilor, sau mai bine zis 
reaua credinţă a acestora. Ce sunt intelectu- 
alii? Sunt oameni care se evidenţiază prin 
nivelul lor intelectual. Nimic nu e rău în asta. 

Dar rău este că, în cele mai multe cazuri, 
intelectualii sunt rupti de Biserică, 
intelectualii au propriul lor dumnezeu şi 
propria lor credinţă. Rău este că intelectualii 
nu vor să îşi folosească talanţii primiţi de la 
Dumnezeu spre folosul lor duhovnicesc şi 
spre ajutorul celorlalţi, ci îl folosesc în 
scopuri contrare. 

Specifică intelectualilor a fost atitudinea 
de a fragmenta învăţătura Bisericii şi de a lua 
din ea numai ce le convine. Nu este greu să 
recunoaştem originea acestei atitudini în 
trăsăturile de bază ale ereziilor primelor 
veacuri. Fără să îşi dea seama, intelectualii 
repetă demersul raţionalist al marilor eretici 
(totuşi, uneori sunt conştienţi de faptul că îi 
urmează pe aceştia: Carl Gustav Jung a 
semnat tratatul său Sermones ad Mortuos cu 
pseudonimul Basilide, celebrul eretic gnostic 
- cf. [8;140]). 

Pe astfel de intelectuali (al căror tipar îl 
recunoştea în “înțeleptul” şi în acelaşi timp 
ereticul Tolstoi) îi mustra Sfântul loan din 
Kronstdant când spunea că “Fiul lui 
Dumnezeu a venit pe pământ ca prin 
învăţătura, minunile, pilda, pătimirile şi 
moartea Sa să reaşeze şi să mântuiască 
neamul omenesc, să-l lumineze, să-l curețe, 
să-l înnoiască, să îl înfrumuseţeze cu toată 
virtutea şi să-l unească pe veci cu Sine; iar 
Lev Tolstoi, dimpreună cu scriitorii asemeni 
lui, cărora nu este număr, s-au arătat şi 

trăiesc pe pământ spre a întuneca, strica prin 
lipsa lor de Dumnezeu, prin necredinţa şi 
anarhia lor, o mulţime de oameni, care le 
urmează, le citesc scrierile hulitoare” [33;35- 
36]. “Da, nu este înţelepciune la Lev Tolstoi, 
cel care a înnebunit cu totul, ci este la 
Biserica pe care el o calcă în picioare, este la 
apostoli şi la evanghelişti şi la toţi Sfinţii 
Părinţi şi Dascăli ai lumii.” [33;41]. 

lar celor care se îndeletniceau cu 
înţelepciunea cea deşartă a acestei lumi, 
respingând adevărul, marele sfânt le spunea: 
“Încetaţi a mai bea apa cea moartă a 
romanelor şi a tuturor cărţilor puturoasei 
înţelepciuni lumeşti, care s-au înmulţit la 
nesfârşit. De nu veţi asculta, veţi rămâne în 
veac învăţaţi orbi, care nu cunosc calea şi în 
păcatele voastre veţi muri şi veţi moşteni 
întunericul veşnic. Vă ajunge cât aţi râs de 
adevărurile cele veşnice şi vii; cu dragoste vă 
chemăm în sânul Bisericii - deşteptaţi-vă din 
trufia păcatului şi din hipnoza patimilor pe 
care noi v-o punem, cu toată dreptatea, pe 
seamă” [33;41]. 

Intelectualii au avut o atitudine dualistă 
în privinţa profeţiilor legate de viitor. Mai 
precis, au căutat să nege valoarea profeţiilor 
făcute de sfinţii Bisericii şi să cerce-teze cu 
atenţie “profetiile” făcute de “misticii” de alte 
credinţe (consider incorectă folosirea 
termenului mistic în afara teritoriului 
ortodox; Dumnezeu nu poate fi văzut decât 

de către cei cărora li Se descoperă El Însuşi: 
faţă de creştinii ortodocşi, “misticii” altor 
religii sunt orbi care au halucinaţii vizuale). 

Este adevărat că au existat şi false 
profeţii puse pe seama sfinţilor Bisericii, şi la 
fel de adevărat este că neîmplinirea lor a 
generat confuzie în minţile celor slabi în 
credinţă. Dar intelectualii nu au fost obiectivi 
în căutarea lor, nu au încercat să afle care 
profeţii erau autentice şi care nu. Ei au vrut 
să cerceteze profeţii de pe un teren religios 
neutru. Aceasta este atitudinea impusă 
oricărui cercetător care aspiră la faimă 
internaţională: imparţialitatea. Dacă tratezi 
lucrurile din perspectivă creştină, se 
consideră că ţi-ai pierdut obiectivitatea: 
filtrul tău creştin a deformat realitatea. 

Această obiectivitate a cercetării nu a 
ţinut seama de un criteriu: că lipsa 
perspectivei creştine poate fi de o mie de ori 
mai periculoasă decât imparţialitatea. Ce au 
făcut intelectualii (psihologi, sociologi, 
istorici ai religiilor, etc.)? Au încercat să 
sondeze adevărurile religioase după propriile 
lor criterii. Ei au selectat criteriile de 
judecată a adevărului, de parcă acest lucru ar 
fi stat în puterea lor. 

Există un adevăr al cercetătorilor, al 
specialiştilor. Dar el nu are nimic în comun 
Adevărul absolut, cu Dumnezeul cel Viu. Nu 
vom analiza pe larg atitudinea religioasă a 
intelectualilor. Ci vom observa că linia pe 

care au mers ei în cunoaşterea religioasă a 
fost urmată de către marea masă de oameni, 
care s-a lăsat călăuzită de către nişte păstori 
orbi. 

Ne vom opri atenţia asupra unui singur 
aspect: cercetările migăloase i-au făcut pe 
intelectuali să ajungă la concluzia că profeţii 
şi profeţi au existat în toate marile religii ale 
lumii. Imparţialitatea ştiinţifică le-a fost cea 
mai bună barieră pentru a ajunge la adevăr. 
Respingând învăţătura creştină, ei au respins 
şi darul discernământului cu care Dumnezeu 
îi binecuvântează pe creştini. Imparţialitatea, 
considerată piatră de temelie a cercetării lor, 
a fost prăpastia care i-a împiedicat să 
deosebească între falsele şi adevăratele 
minuni, între falsele şi adevăratele profeţii. 

Interesul manifestat de intelectuali faţă 
de minunile şi profeţiile existente în alte 
spaţii religioase a fost molipsitor: ceilalţi s-au 
grăbit să afle cât mai multe despre acest 
subiect, cu o foame care trăda nu numai 
dorinţă de cunoaştere, ci şi dorinţă de 
senzaţional (combinată nu de puţine ori cu 
dorinţa de a acumula cât mai multe subiecte 
pentru discuţii sterile; se observă o atitudine 
comună cu cea a  gospodinelor care 
“vânează” telenovele). 

Vom atinge un punct extrem de 
important în problematica  profeţiilor 
contemporane: este vorba de tema 

cutremurelor, o temă căreia i se acordă 
astăzi din ce în ce mai multă atenţie. 

In Sfânta Scriptură există câteva referiri 
la cutremure. La răstignirea Mântuitorului 
“pământul s-a cutremurat şi pietrele s-au 
despicat” (Matei 27;51). Când îngerul Dom- 
nului a prăvălit piatra de la mormântul în 
care fusese pus trupul Mântuitorului, “s-a 
făcut cutremur mare” (Matei 28;2). 

“La miezul nopţii, Pavel şi Sila, rugându- 
se, lăudau pe Dumnezeu în cântări, iar cei ce 
erau în temniţă îi ascultau. Şi deodată s-a 
făcut cutremur mare, încât s-au zguduit 
temeliile temniţei şi îndată s-au deschis toate 
uşile şi legăturile tuturor s-au dezlegat” 
(Fapte 16; 25-26). 

Putem vedea în aceste trei exemple o 
dovadă a faptului că acest fenomen, inclus în 
categoria fenomenelor naturale şi considerat 
a nu avea decât cauze ştiinţifice, poate avea 
şi altfel de cauze. 

Creştinii ştiu că nimic nu se întâmplă 
fără rost, că de fapt nu există întâmplare. 
Chiar dacă de multe ori oamenii nu înţeleg 
pentru ce au loc anumite cutremure sau 
inundaţii, în toate se manifestă o rânduială 
dumnezeiască. Şi tocmai pentru că este 
dumnezeiască şi nu omenească, oamenii nu o 
pot cerceta cu aceeaşi curiozitate cu care 
cercetează lucrul mâinilor lor. Sau, chiar 
dacă o cercetează cu înfumurare, ajung la 
concluzii greşite. Voia lui Dumnezeu se 

descoperă numai celor smeriţi, celor sporiţi 
în virtute, celor care merg pe calea mântuirii. 
Ceilalţi confundă cugetul lor cu cugetul lui 
Dumnezeu. 

De ce există psihoza cutremurelor? 
Pentru că oamenii sunt conştienţi de faptul 
că preferă păcatul virtuţii, că aleg răul în 
locul binelui. Şi le este teamă că pedeapsa lui 
Dumnezeu va cădea asupra lor, cu aceeaşi 
urgie cu care a căzut asupra celor din 
Sodoma şi Gomora. 

Pe unii oameni nu îi interesează nici 
referinţa scripturistică la cutremurul de la 
răstignirea Mântuitorului (care a arătat că 
întreaga creaţie a simţit ecoul morţii lui 
Hristos), şi nici referinţa la cutremurul care a 
avut loc atunci când îngerul a prăvălit piatra 
de la mormânt. Pe acei oameni nu îi 
interesează că Hristos a Inviat, şi că fiecare 
dintre noi va învia, spre răsplată sau spre 
osândă. Pe acei oameni îi interesează numai 
profeţiile Sfintei Scripturi legate de 
pedepsirea păcătoşilor la sfârşitul lumii. 
Pentru că, deşi ei au ales calea păcatului, 
glasul conştiinţei îi mustră încă. Şi chiar dacă 
nu vor să se îndrepte, totuşi se tem de 
pedeapsa pe care o merită. 

Mântuitorul a fost întrebat de ucenici 
când va veni sfârşitul lumii: “Spune nouă 
când vor fi acestea şi care este semnul venirii 
Tale şi al sfârşitului veacului? Răspunzând, 
lisus le-a zis: Vedeţi să nu vă amăgească 

cineva. Căci mulţi vor veni în numele Meu, 
zicând: Eu sunt Hristos, şi pe mulţi îi vor 
amăgi. Şi veţi auzi de războaie şi de zvonuri 
de războaie; luaţi seama să nu vă speriaţi, 
căci trebuie să fie toate, dar încă nu este 
sfârşitul. Căci se va ridica neam peste neam 
şi împărăție peste împărăție şi cutremure pe 
alocuri. Dar toate acestea sunt începutul 
durerilor. Atunci vă vor da pe voi spre 
asuprire şi veţi fi urâţi de toate neamurile 
pentru numele Meu.” (Matei 24; 3-9). 
Prigoana suferită de Biserică în ţările 
comuniste, şi în mod special în Imperiul 
Rusesc, oferă o imagine palidă a prigoanei 
finale. 

Până la această prigoană sângeroasă, 
chiar dacă vor fi războaie sau cutremure, ele 
nu vor fi clipele sfârşitului. Pe oameni nu îi 
sperie însă numai judecata finală, îi sperie şi 
momentele care o vor preceda. 

“Şi în ceasul acela s-a făcut cutremur 
mare şi a zecea parte din cetate s-a prăbuşit 
şi au pierit în cutremur şapte mii de oameni, 
iar ceilalţi s-au înfricoşat şi au dat slavă 
Dumnezeului cerului.” (Apoc. 6; 11-13). “S-a 
făcut cutremur mare, aşa cum nu a fost de 
când este omul pe pământ, un cutremur atât 
de puternic” (Apocalipsa 6; 16-18). 

Este clar că, în cele din urmă, sfârşitul 
lumii va veni. Dar creştinii nu au de ce să îl 
aştepte cu spaimă. Celor ce au crezut cu 
adevărat în Hristos, sfârşitul le va fi spre îm- 

plinire, spre bucurie veşnică în dragostea lui 
Dumnezeu. Creştinii nu trebuie să se teamă 
că vine sfârşitul, nu trebuie să se molipsească 
de disperarea sectanţilor a căror 
propovăduire nu are în centru dobândirea 
raiului şi unirea cu Hristos, ci spectacolul 
apocaliptic. 

Totuşi, cugetarea la sfârşitul lumii poate 
izgoni moleşeala, poate alunga trândăvia care 
vrea să pună stăpânire pe inimi. Pentru a 
aprinde râvna creştinilor pentru mântuire, 
Sfântul Cosma Etolianul spunea: “Cerul care 
se vede, pământul şi toate vor arde şi lumea 
va muri. Când vor face acestea? Hristosul 
meu spune că acum ele se apropie repede, a 
ajuns cuțitul la os. Se vor face dintr-o dată, ar 
putea să se facă şi în noaptea asta. Oare n-au 
şi început deja? Nu vedeţi cum au pierit 
animalele voastre, recoltele voastre? Cum 
izvoarele şi râurile s-au întors? Azi ne lipseşte 
una, mâine alta şi Dumnezeu ni le dă tot mai 
puţin, iar noi, ca nişte nesimţiţi, nu ne 
gândim la ele. Vă spun iarăşi un lucru şi vă 
îndemn: chiar dacă cerul s-ar cobori jos şi 
pământul ar urca sus, chiar dacă lumea 
întreagă va pieri, cum are să piară azi-mâine, 
să nu vă îngrijiţi ce va face Dumnezeu. De vă 
va arde trupul vostru, de vi-l va prăji, dacă vă 
va lua lucrurile voastre, să nu vă îngrijiţi: 
daţi-le, că nu sunt ale voastre. De suflet şi de 
Hristos aveţi nevoie. Chiar dacă lumea 
întreagă ar cădea, nu v-ar putea lua acestea 

două, numai dacă nu le veţi da de bunăvoie. 
Acestea două să le păziţi, ca să nu se întâm- 
ple să le pierdeţi” [62;139-140]. 

Indemnându-i pe creştini să se roage, 
Sfântul Cosma îi sfătuia: “să o facem 
mijlocitoare, ca să mijlocească la Hristos, pe 
Stăpâna noastră Născătoare de Dumnezeu, 
fiindcă Fiul ei e mânios pe noi pentru prea 
multele noastre păcate şi vrea să ne piardă. 
Ce mai aşteptăm, fraţilor? Azi-mâine vine 
sfârşitul lumii, de aceea alergaţi să vă 
îndreptaţi” [62;113]. 

Au trecut mai mult de două sute de ani 
de când au fost rostite aceste cuvinte, şi 
sfârşitul lumii nu a venit. Cei care însă au 
cugetat la sfârşitul lumii şi şi-au îndreptat 
vieţile prin pocăință, acum se bucură de 
desfătările raiului. lar cei care au râs de 
cuvintele Sfântului Cosma, şi au rămas robi 
păcatului, au gustat deja din întunericul Apo- 
calipsei. 

Tot aşa cum în primele secole ale 
Bisericii unii creştini aşteptau sfârşitul lumii 
ca sfârşit al prigoanelor sângeroase pornite 
de către împărații păgâni, şi aşteptarea 
sfârşitului le-a sporit râvna spre cele 
duhovniceşti, tot aşa şi astăzi unii creştini pot 
cugeta la apropierea sfârşitului: cu atât mai 
mult cu cât lumea nu vrea să meargă spre 
mai bine, ci spre mai rău. 

Este adevărat şi faptul că înmulţirea 
păcatului şi împuţinarea creştinilor care duc 

viaţă curată e un semn al apropierii 
sfârşitului. Un părinte cu viaţă sfântă a 
profeţit că, atunci când nu va mai fi potecă de 
la un om la altul (adică atunci când se va răci 
dragostea dintre oameni), va veni sfârşitul. 
Vedem astăzi că, deşi s-au înmulţit mijloacele 
de comunicare, că deşi prin internet şi prin 
telefonia mobilă oamenii îşi trimit sute de 
mesaje, aceste mesaje exprimă multă, foarte 
multă superficialitate. Şi, chiar când aceste 
mesaje conţin declaraţii de dragoste, e vorba 
de cele mai multe ori de o dragoste pătimaşă, 
de o dragoste carnală: dragostea curată e 
stâlcită de tot felul de caricaturi. 

În slujba sa, Sfântul Ierarh Nectarie din 
Eghina, marele făcător de minuni, este numit 
sfânt “al vremurilor de pe urmă”. Trebuie să 
ţinem seama şi de acest fapt: că lumea va 
exista atâta vreme cât va exista Biserica. Şi 
că, atunci când credinţa se va împuţina, va 
veni sfârşitul. Lumea nu are rost fără 
Biserică. Lumea care respinge, defăimează şi 
prigoneşte Biserica, pe faţă sau pe ascuns, îşi 
scrie singură condamnarea la moarte. Putem 
spune chiar că o astfel de lume este 
sinucigaşă. 

De nimic altceva nu trebuie să se 
îngrijească  drept-credincioşii, decât de 
unirea cu Hristos. Cei uniţi cu Hristos 
pregustă bucuriile raiului încă din viaţa 
pământească şi pe aceştia, chiar dacă 
sfârşitul lumii va veni, mai devreme sau mai 

târziu, nu îi poate atinge nici disperarea şi 
nici groaza apocaliptică. Cuvintele din Crez - 
“Aştept Învierea morţilor şi viaţa veacului ce 
va să fie...” nu arată nici disperare, nici frică. 
Cine rosteşte Crezul are inima plină de 
nădejde în Dumnezeu, în Cel care poartă de 
grijă tuturor celor care Il cinstesc. 

Cei uniţi cu Hristos nu se lasă molipsiţi 
de psihoza cutremurelor. Ei ştiu că 
Dumnezeu are grijă de fiecare în parte. Ei nu 
se tem de cutremure sau de alte necazuri, ci 
se tem numai să nu păcătuiască, să nu se 
îndepărteze de Dumnezeu. 

Sfântul loan Gură de Aur rezuma foarte 
frumos filosofia creştină despre înfruntarea 
necazurilor: “Nimic nu apleacă sufletul atât 
de mult spre iubirea de înţelepciune ca 
necazul” [59;58]. Şi mai spunea că “darul de 
a suferi este mai mare decât darul de a învia 
morţii, pentru că făcând cineva minuni, îi 
rămâne dator lui Dumnezeu, pe când dacă 
cineva suferă, acestuia Dumnezeu îi rămâne 
dator” [59;265]. 

Chiar dacă ar fi cutremure, creştinii 
adevăraţi nu au de ce să se teamă. Pentru că 
ştiu că nici un cutremur nu poate avea loc 
fără îngăduinţă dumnezeiască. 

Şi dacă sfârşitul lumii nu ştie nimeni 
dintre oameni când va avea loc, la fel este şi 
cu cutremurele care îl vor preceda. Acest 
lucru îl ştie numai Dumnezeu. 

lar profeții de ocazie, care anunţă cu 
disperare cutremure numai pentru a a se afla 
vreme de câteva zile în atenţia opiniei publice 
(şi pentru a produce tulburarea care, 
transformându-se în deznădejde, îi 
îndepărtează pe oameni de Dumnezeu), nu 
sunt decât apostoli ai diavolului. 

Oamenii trebuie să nu se lase speriaţi de 
zvonurile de cutremure. Oamenii trebuie să 
înţeleagă că falşii profeţi nu pot fi mesagerii 
lui Dumnezeu. Chiar dacă afirmă că vorbele 
lor sunt inspirate de Dumnezeu, chiar dacă 
afirmă că au primit misiunea sfântă de a-i 
chema pe oameni la pocăință. Din Sfânta 
Scriptură aflăm că diavolul încearcă să imite 
lucrarea lui Dumnezeu, pentru a câştiga 
încrederea oamenilor. 

Chemarea la pocăință rostită de falşii 
profeţi nu poate aduce roade duhovniceşti, 
chiar dacă pare asemănătoare cu chemarea 
la pocăință pe care o rosteşte Biserica. 

Oamenii nu s-au învăţat minte. Deşi au 
fost minţiţi în nenumărate rânduri de tot 
soiul de falşi profeţi, care au anunţat mari 
dezastre, cutremure, potop sau chiar sfârşitul 
lumii, totuşi ei continuă să aibă încredere în 
aceşti vizionari rătăciţi. Vina nu este numai a 
vizionarilor. Dacă lumea nu i-ar asculta, 
poate că ei s-ar retrage în vârf de munte sau 
prin păduri, să sperie urşii şi lupii cu mesajul 
lor. Lumea îi ascultă pentru că se teme de 
sfârşit. Lumea îi ascultă pentru că se teme de 

pedeapsa pe care o cheamă asupra ei, 
păcătuind. 

Profeţii de ocazie nu au de unde să ştie 
nici când va veni sfârşitul, şi nici când vor 
veni marile cutremure. Chiar dacă unele 
cutremure au fost anunţate cu puţin timp 
înainte ca ele să aibă loc, aceasta s-a datorat 
faptului că mişcarea plăcilor tectonice are loc 
înainte ca oamenii să simtă cutremurul. 
Ştiind ce se întâmplă în adâncurile pămân- 
tului, diavolul putea presupune data 
aproximativă la care oamenii vor simţi 
cutremurul. Dar de cele mai multe ori s-a 
înşelat. Ar fi fost normal ca oamenii să nu mai 
dea crezare profeţiilor pe care el le-a făcut 
prin mesagerii săi. Şi totuşi nu a fost aşa. 
Oamenii s-au încăpățânat să creadă profeţiile 
acestor vizionari. Ba, mai mult, atunci când, 
pentru o scurtă perioadă de timp aceştia au 
dispărut din atenţia mass-mediei, oamenii s- 
au dus să îi caute. Chiar dacă ştiau că 
păcătuiesc făcând aceasta. 

Cei care sunt curioşi să afle care sunt 
profeţiile vizionarilor ar trebui să cunoască 
modul în care profeţii adevăraţi pot fi 
deosebiți de falşii profeţi. 

Câtă vreme cineva se află în afara 
Bisericii, deci este rupt de Trupul lui Hristos, 
nu poate primi semne de la Dumnezeu. Are 
Dumnezeu destui robi cu viaţă sfântă prin 
care poate chema poporul la pocăință, şi nu 

are nevoie de suflete întinate cu noroiul 
ereziei sau al păgânătăţii. 

Câtă vreme cineva afirmă despre sine că 
este fiu al Bisericii, că este urmaş al Sfinţilor 
făcători de minuni, şi făcându-şi reclamă 
dovedeşte iubire de sine, iarăşi nu poate fi 
vas ales al lui Dumnezeu. Domnul nu intră cu 
forţa în inimile oamenilor, şi în inimile celor 
mândri nu are loc, oricât de insistent ar fi 
chemat. Hristos izgoneşte mândria, nu o 
poate trece cu vederea. Pentru că mândria 
este dovada credinţei în propriile puteri şi a 
lipsei de nădejde în puterea lui Dumnezeu. 

Câtă vreme cineva spune că este creştin- 
ortodox, dar  profeţiile sale contrazic 
învăţătura Bisericii, el este lup în piele de 
oaie. 

Semnele  deosebirii între robii lui 
Dumnezeu şi falşii profeți sunt clare. Dacă 
oamenii ar ţine cont de ele, nu ar mai risca să 
cadă în prăpastie. 

Falşii profeţi încearcă să îi convingă pe 
oameni că în Biserică nu mai există sfinţi, nu 
mai există sfinţenie, şi de aceea Dumnezeu îşi 
revarsă harul său asupra celor care au o 
credinţă diferită de cea ortodoxă. 

Să citească aceşti potrivnici ai lui 
Dumnezeu despre zecile despre profeţii pe 
care le-a făcut părintele Porfirie, marele sfânt 
grec al vremurilor noastre. Şi să îşi dea 
seama că în faţa acestuia “vizionarii făcători 
de minuni” care stau departe de Biserică sunt 


112 


ca nişte cocoşi în faţa vulturului. Să înţeleagă 
aceşti potrivnici că, oricât de puternică ar fi 
lupta diavolului contra credinţei ortodoxe, 
Biserica nu va putea fi îngenuncheată. 
Ortodoxia va avea până la sfârşitul veacurilor 
mărturisitorii ei pe care Dumnezeu îi va 
povăţui pe calea sfinţeniei. 

Creştinii nu trebuie să meargă la 
ghicitori sau să citească despre profeţiile 
falşilor vizionari, gândindu-se că, după ce îşi 
satisfac curiozitatea, se vor pocăi de greşeala 
lor. Nu trebuie făcută nici o concesie 
diavolului şi curselor sale. 

Sfântul Cosma Etolianul le spunea 
creştinilor din vremea sa: “Ştii, fratele meu, 
cum te vrea Dumnezeu? Aşa cum tu nu vrei 
ca femeia ta să aibă legătură cu altul, aşa şi 
de la tine Dumnezeu vrea să nu ai nici o parte 
cu diavolul. Eşti mulţumit ca femeia ta să 
desfrâneze cu altul? - Nu. O dată pe 
săptămână? - Nu. - De două ori pe lună? - 
Nu. - O dată pe an. - Nu. - O dată la zece, 
cincisprezece ani? - Nu. Nu vrei ca altul să îţi 
sărute femeia? Aşa şi de la tine, fratele meu, 
Dumnezeu vrea să nu ai nici o legătură cu 
diavolul” [62;124]. 

Să îi lumineze Dumnezeu pe cei care 
merg la ghicitori sau cred în profeţiile falşilor 
vizionari să se lepede de rătăcirea lor, şi să 
nu mai cadă în cursele întinse de diavol nici 
măcar o dată pe zi; şi nici măcar o dată pe 
lună sau pe an. 

Să le dea puterea de a căuta adevărul în 
Biserică, şi să îi ajute să meargă pe calea pe 
care au mers toţi păcătoşii care prin pocăință 
au devenit sfinţi. 

Scripturile Noii Ere sau pervertirea 
Evangheliilor 


“Este o grea responsabilitate să afirmi 
despre actualul Nou Testament, care stă la 
baza tuturor bisericilor creştine, că este 
deformat şi falsificat, dar nu se află religie 
mai înaltă decât adevărul. ” [17;85] 

Edmond Bordeaux Szekely 


“Nici o carte nu vă poate învăţa 
adevăruri mai profunde ca Evangheliile. Veţi 
răspunde: «Le-am citit, dar nu am găsit nimic 
în ele. De aceea căutăm acum în alte religii: 
chineză, hindusă, japoneză, musulmană... ». 
Bine, dar aceasta o faceţi pentru că nu aţi 
înţeles nimic din nemăsurata Înţelepciune 
care se află în Evangheliile scrise pentru voi, 
şi căutaţi Lumina în alte învățături, ce nu vă 
sunt destinate! 

Da, ştiu, sunteți sătui de texte 
cunoscute, vreţi să schimbaţi puţin hrana. 
Dar este periculos să o căutaţi în învățături 
pe care nu le înţelegeţi, care nu sunt făcute 
pentru structura voastră, pentru mentalitatea 
voastră. Ceea ce este pentru voi este 
învăţătura lui Hristos. Dar nu aţi citit-o serios 
şi nici nu aţi meditat suficient asupra ei. 
Căutaţi altceva, bine, dar în ce scop? 

Adesea urmăm o învăţătură orientală 
pentru a ne mândri în faţa altora, pentru a le 

arunca praf în ochi sau, pur şi simplu, pentru 
a ne singulariza în faţa propriilor noştri ochi. 
Dar aceasta nu serveşte la nimic, aceasta 
dovedeşte doar că iubim extravaganţele şi nu 
simplul adevăr. Îl părăsim pe Hristos, dar 
pentru a urma pe cine?” [7;166]. 

Citatul reprodus mai sus nu îi aparţine 
vreunui părinte duhovnicesc cu viaţă sfântă, 
îngrijorat de apostazia contemporană. Nu îi 
aparţine nici măcar vreunui creştin ortodox, 
îndurerat de creşterea numărului celor care 
dispreţuiesc Evanghelia înainte de a încerca 
să îi afle valoarea. Ci îi aparţine celebrului 
întemeietor al Fraternităţii Albe Universale, 
Omraam Mikhael Aivanhov, un alt “înainte- 
mergător al Antihristului”, şi face parte din 
lucrarea Un nou înțeles al Evangheliilor. 

Fragmentul lasă impresia unei ancorări 
în cunoaşterea Sfintelor Scripturi şi pare un 
îndemn adresat celor care vor să caute 
adevărul pe meleaguri străine să renunţe la 
aceste tentative (deşi din el reiese ideea că 
învăţătura lui Hristos nu este valabilă şi 
pentru cei care au o altă “structură 
spirituală”; dar Hristos S-a întrupat pentru 
mântuirea tuturor oamenilor, şi nu a trasat o 
hartă care să îi delimiteze pe aleşii săi de 
ceilalţi oameni). 

Întreaga învăţătură a lui Omraam este 
cât se poate de pacifistă, plină de cuvinte 
precum speranță, Dumnezeu, dragoste, liniş- 
te, credinţă. Mulţi creştini consideră că au 

găsit în poveţele sale resursa necesară 
pentru a-şi schimba viaţa, pentru a merge pe 
calea păcii şi armoniei, purtându-L. pe Hristos 
în suflete. Dar învăţătura Fraternităţii Albe, 
ca toate “noile învățături” prin care se 
descoperă “noi înţelesuri” ale Sfintelor 
Scripturi sau ale credinţei creştine, este o 
perfidă deformare a adevărului. 

Vom exemplifica această afirmaţie cu 
comentariul pildei fecioarelor neînţelepte: 
“«<Vegheaţi, căci nu cunoaşteţi nici ziua, nici 
ora», zice mirele. Vegheaţi, aceasta nu 
înseamnă «nu dormiţi», căci fecioarele erau 
adormite, atât cele înțelepte, cât şi cele 
nechibzuite, şi-n pildă nu se spune că era o 
greşeală. Vegheaţi, aceasta înseamnă: fiţi în 
veghere spirituală, căci nu ştiţi nici ziua, nici 
ora când mirele va veni. Ori, mirele vine în 
fiecare zi, iar în zilele în care candela voastră 
nu are ulei, nu puteţi intra să participaţi la 
festinul la care el vă va invita. Dar dacă veţi 
avea acest ulei, veţi intra în sala de 
sărbătoare şi veţi fi cuprinşi de bucurie; toată 
lumea în jurul vostru se va mira şi se va 
întreba ce vi s-a întâmplat de sunteţi atât de 
fericiţi şi iluminati... (ce este antihristic în 
acest pasaj? Nimic; dar acest pasaj - şi multe 
altele asemenea - conţine explicaţii sau 
lămuriri pline de otrava rătăcirii - n.n.) Acum 
vă voi prezenta această pildă sub un aspect 
practic. Dacă cu cele cinci fecioare (degetele 
de la mâna dreaptă) veţi atinge lampa (plexul 


117 


solar) şi veţi medita asupra unor subiecte 
elevate şi divine veţi reumple această lampă 
cu Forțe şi Energii pe care le veţi putea 
utiliza mai târziu (...) Vă voi indica încă o 
metodă. Veţi alege un arbore gros (stejar, 
fag, mesteacăn...) şi vă veţi rezema de el, 
punându-vă mâna stângă la spate, cu palma 
spre trunchiul arborelui, şi palma mâinii 
drepte pe plexul solar. Vă veţi concentra pe 
energia arborelui, pe care vă veţi strădui s-o 
primiţi prin mâna stângă şi să o deversaţi 
prin mâna dreaptă în organism (...) 

În loc să preparaţi uleiul alchimiştilor, 
pentru care unii au pierdut averi, şi-au ruinat 
sănătatea fără să poată obţine nimic, 
niciodată, este preferabil de mers într-o 
pădure, să întâlnim arborii, să le vorbim. (...) 
Comunicarea cu Spiritele arborilor este o 
artă pe care o posedau vechii preoţi celți. 
Acum, oamenii au pierdut secretul 
regenerării lor şi înțelegerii Limbajului 
universal, limbajul fiecărui lucru din natură; 
el trebuie regăsit” [7;140]. 

Am reprodus acest lung citat mai ales 
pentru cei care au obiecţii faţă de rostul 
poruncii Bisericii de a nu citi cărţi eretice. 
Dacă în exemplul de faţă amprenta păgână a 
ieşit la iveală, în alte cazuri ea nu poate fi 
sesizată decât de către creştinii cu solide 
cunoştinţe teologice. 

Să observăm una dintre strategiile 
clasice ale diavolului de a atrage în amăgire: 

dacă în carte ar fi fost vorba direct de 
tehnicile de energizare sau de comunicarea 
cu “spiritele arborilor” poate că unii cititori 
ar fi fost mai circumspecţi. Dar înşelarea a 
avut aici patru etape: prezentarea pildei 
evanghelice cu o scurtă referinţă exegetică 
“nevinovată”, inițierea în tehnica de 
energizare prin meditaţie, folosirea energiei 
arborilor şi “comunicarea” magică cu 
spiritele acestora. 

De multe ori creştinii se lasă înşelaţi de 
comentariile făcute Sfintelor Scripturi într-un 
limbaj modern, uşor ac-cesibil, şi, păcăliți 
fiind de spiritul pacifist în care sunt scrise 
astfel de cărți (în care Hristos nu este hulit 
direct, ci numai indirect, negându-l-se 
dumnezeirea), se angrenează în tot felul de 
practici oculte care de care mai “nevi- 
novate”. 

Una dintre metodele cel mai des folosite 
de diavol pentru a atrage lumea în înşelare 
este prezentarea întunericului drept lumină, 
a minciunii drept adevăr. Părintele diacon 
P.I. David observa că ideologia new-age “se 
constituie într-o mare provocare pentru 
creştinism, nu numai fiindcă se propagă cu 
atâta forță, ci mai ales fiindcă atacă 
creştinismul, deşi îşi anexează fâşii mari din 
moştenirea creştină, începând cu Biblia” 
[20;424]. 

New-age-iştii nu au putut nega în 
totalitate valoarea învăţăturii creştine, şi 

atunci s-au grăbit să Îl includă pe Hristos în 
panteonul Marilor Maeştri. _ 

Dacă Hristos ar fi fost un mare Învățător, 
atunci era firesc ca în învăţătura Sa să se 
găsească puncte comune cu gândirea neo- 
păgână, să se poată face paralele care să 
sugereze că Noua Eră nu neagă mesajul lui 
Hristos, ci îl continuă şi îl împlineşte. Aşa 
cum Legea Nouă a împlinit Legea Veche. 

In afara comentariilor  scripturistice 
făcute prin prisma înţelegerii neopăgâne 
(precum cele făcute de Omraam, care a avut 
destui confraţi), nu s-au putut găsi prea 
multe alte idei comune Noului Testament şi 
ideologiei revoluţionare a Noii Ere. Una 
dintre explicaţiile invocate a fost următoarea: 
dacă în Noul Testament nu se găseşte decât 
un număr redus de astfel de idei comune, 
aceasta se datorează faptului că Biserica a 
cenzurat Scriptura după propriile interese. 

Un exemplu: învăţătura despre 
reîncarnare a fost scoasă din Noul 
Testament, deşi câteva pasaje care susţin 
teoria reîncarnării au scăpat necenzurate (cât 
de  puerilă este argumentarea teoriei 
reîncarnării cu citate scripturistice îşi poate 
da seama oricine a înțeles că Fiul lui Dum- 
nezeu S-a Intrupat pentru a le arăta 
oamenilor calea prin care să intre în 
Impărăția Cerurilor; că după moarte ne 
aşteaptă veşnicia, şi că în funcție de faptele 
noastre vom ajunge în rai sau în iad). “In anul 

325 după Christos, împăratul roman 
Constantin cel Mare şi mama sa, Elena, au 
scos referirile la reîncarnare din Noul 
Testament. La întrunirea din anul 553 după 
Christos, al doilea Conciliu din 
Constantinopol a confirmat această acțiune şi 
a declarat conceptul de reîncarnare drept 
Erezie. Se pare că ei considerau că acest 
concept ar putea slăbi puterea tot mai mare a 
Bisericii, întrucât oferea oamenilor un timp 
mult prea îndelungat în care să-şi poată găsi 
salvarea. Totuşi,  referinţele inițiale se 
aflaseră acolo; primii părinți ai Bisericii 
acceptaseră conceptul de reîncarnare” - 
Brian Weiss [60;22]. 

Cei care îşi pot imagina că Părinţii de la 
Sinodul I Ecumenic puteau să deformeze 
Scriptura nu au idee cine anume erau aceşti 
Părinţi. Mulţi dintre ei erau oameni cu viaţă 
sfântă; între ei se afla Sfântul Spiridon al 
Trimitundei, marele făcător de minuni. Dar şi 
fără ierarhi ca Sfântul Spiridon, tot nu aveau 
Părinţii cum să modifice Scripturile. Cea mai 
clară dovadă că nu s-a cenzurat nimic se 
obţine prin cercetarea comparativă a textelor 
scripturistice din Noul Testament cu a 
manuscriselor anterioare secolului al 
patrulea. Această cercetare dovedeşte că tex- 
tele sunt identice. Numai că puţini oameni au 
atâtea cunoştinţe lingvistice încât să poată 
face o astfel de cercetare. De altfel, pe 
aceasta s-au şi bazat cei care au relansat sus- 

pecta idee că ceea ce ne învaţă Scriptura 
actuală e diferit de ceea ce a învăţat Hristos. 

New-age-iştii au fost incapabili să 
dovedească cu documente această idee. Nu 
au avut curajul să falsifice chiar una dintre 
Evangheliile canonice, căci orice fals ar fi fost 
uşor de demonstrat. Dar ce au făcut a avut 
roade asemănătoare... 

Vreme de aproape două milenii textele 
apocrife au circulat în cercuri restrânse. 
Ereticii încercau să îşi legitimeze inovațiile 
folosindu-se de argumente din scrierile apo- 
crife a căror autenticitate era negată de 
Părinţii Bisericii. În tentativa de a atrage în 
rătăcire un număr cât mai mare de fii ai 
Bisericii, vrăjmaşul a încercat să speculeze 
încrederea creştinilor în textele sfinte şi să 
scoată la iveală “Scripturi” fabricate 
artificial. Punând astfel ereziile sub numele 
unor Sfinți Apostoli, ucenici ai Mântuitorului, 
acestea s-au dovedit mai uşor de digerat de 
către oamenii care, dacă nu ar fi avut încre- 
dere în Apostolii sub al căror nume apăreau 
respectivele scrieri, nu s-ar fi îndepărtat de 
învăţătura tradiţională a Bisericii. 

New-age-iştii s-au folosit de textele 
apocrife gnostice deoarece au găsit în ele 
punctele comune de care aveau nevoie. 
Motivația este simplă. Duhul întunericului 
care stă în spatele Mişcării New-Age este 
acelaşi cu duhul care a inspirat scrierea 
scripturilor gnostice. 

Sfântul Irineu, în celebra sa lucrare 
Împotriva ereziilor, spunea despre cei care 
răspândeau scrieri apocrife că “aceştia, 
netemându-se de nimic şi publicând scrieri 
plăsmuite după capul lor, se laudă că deţin 
mai multe evanghelii decât există. Ei au ajuns 
la o asemenea îndrăzneală încât numesc 
«Evanghelia adevărului» o lucrare compusă 
de ei foarte recent şi care nu se acordă deloc 
cu datele din Evangheliile apostolilor. Nici 
măcar Evanghelia nu poate fi ferită, în cazul 
lor, de blasfemie” [64;14]. 

Înainte de a analiza astfel de texte 
rătăcite sunt necesare câteva precizări. 
Evangheliile şi Epistolele Noului Testament 
sunt insuflate de acelaşi Duh Sfânt. Nu există 
nici o contradicţie dogmatică între aceste 
texte sfinte. Şi nici nu putea exista, deoarece 
“autorii lor”, Sfinţii Apostoli, nu scriau după 
mintea lor, nu scriau propriile lor păreri, ci 
scriau adevărul care le era inspirat de către 
Duhul Sfânt. 

Până ca Biserica să stabilească care 
anume texte sunt autentice şi care nu, au mai 
circulat şi alte câteva scrieri puse sub numele 
Sfinţilor Apostoli. Dar nepotrivirile dintre 
acestea şi scrierile care erau păstrate cu 
sfinţenie în Biserică au determinat 
excluderea celor a căror origine era neclară 
şi care conţineau învățături dubioase. Sfinţii 
Apostoli nu aveau cum să  deformeze 
învăţătura pe care o primiseră din aceeaşi 


123 


sursă. Hristos nu a propovăduit adevăruri cu 
două feţe, ci un singur adevăr: cel care a fost 
propovăduit mai apoi de către apostoli în 
toată lumea. 

Pentru un creştin găsirea unor cât de 
mici nepotriviri între Noul Testament şi un 
text despre care se susţine că este de origine 
apostolică ar trebui să fie un argument su- 
ficient pentru a înţelege că textul din urmă 
nu este autentic. 

Considerăm că cei care caută să pună 
preţ pe astfel de texte se deschid de bună voie 
înşelării şi ajung la o opinie total deformată 
asupra persoanei Mântuitorului. Michael 
Grosso, de pildă, citind în pseudo-Evanghelia 
după Filip că Hristos o săruta deseori pe Maria 
Magdalena, a tras concluzii despre viața 
sexuală pe care ar fi dus-o Mântuitorul. 
Această pseudo-Evanghelie după Filip face 
parte din textele Bibliotecii de la Nag- 
Hammadi, găsite în anul 1945, a căror 
scoatere la iveală a avut un răsunet mondial. 
Un număr mare de manuscrise gnostice au 
fost dezgropate atunci, datarea lor fiind 
aproximată la anii 350-400 după Hristos. Se 
presupune că originalele ale căror copii au 
fost descoperite acolo fuseseră redactate 
după sfârşitul primului secol. In afară de 
Evanghelia după Filip, între textele găsite la 
Nag-Hammadi se mai aflau şi Evanghelia 
după Toma, Evanghelia după Maria, 

Evanghelia egiptenilor şi Evanghelia 
adevărului. 

Cel mai cunoscut text de la Nag- 
Hammadi este Evanghelia după Toma, care a 
beneficiat de o largă răspândire în mediile 
new-age-iste. O primă întrebare este 
următoarea: dacă textul este autentic, de ce 
nu a fost inclus până acum de către Biserică 
între textele canonice? Doar Dumnezeu nu 
tine lumina sub obroc. Dacă scrierea i-ar fi 
aparţinut Sfântului Apostol Toma, cu 
siguranţă Părinţii Bisericii ar fi cercetat-o şi 
ar fi tâlcuit-o alături de Sfintele Evanghelii. 

Să presupunem că Evanghelia după 
Toma ar fi fost cunoscută într-un mediu 
foarte restrâns şi că, aşa cum pretind autorii 
new-age-işti, vremea ca acest text important 
să fie cunoscută a sosit. Dar conţine ceva im- 
portant această evanghelie? Cercetătorul 
american Douglas Groothuis observa că un 
număr mare de “rostiri” din ea (48 din cele 
114 pe care le conţine) se pot regăsi în Noul 
Testament. Preluarea a adus doar mici 
modificări. 

Rostirile care conţin ceva nou sunt 
impregnate de o mentalitate gnostică: “lisus 
a spus: Cel care caută să nu înceteze 
căutarea până ce găseşte; şi, când va găsi, el 
va fi uluit, el se va minuna şi el va domni 
peste Totul” - rostirea 2 [65;19]. “Mama m-a 
născut, dar adevărata Mamă mi-a dat viaţă.” - 

rostirea 101 [65;41] (tema Mamei cereşti 
este des întâlnită în literatura new-age). 

Găsim între rostiri un citat care pare 
scos din textele panteiste hinduse: “Eu sunt 
întregul. Întregul a ieşit din mine. Întunericul 
a ajuns la mine. Tăiaţi lemne: eu sunt acolo. 
Ridicaţi o piatră şi mă veţi găsi acolo” - 
zicerea 77 [65; 37]. 

Mai reproducem un singur citat, care 
arată incompatibilitatea clară dintre 
învăţătura propovăduită de Fiul lui Dumne- 
zeu şi cea pe care o întâlnim în pseudo-Evan- 
ghelia după Toma: “Acolo unde sunt trei 
zeități, ele sunt doar zeități. Acolo unde sunt 
două sau una, eu sunt cu ea.” - rostirea 30 
[65;27]. Considerăm că după reproducerea 
citatului de mai sus încercarea de a dovedi 
autenticitatea acestui text este inutilă. 

“Cât priveşte aşa-zisa «evanghelie» a lui 
Toma - ne spune Părintele Ioan Filaret - 
faceţi (0) comparație între această 
«evanghelie» şi celelalte Evanghelii şi cărți 
ale Noului Testament şi singuri veți observa 
totala deosebire care există între ele, pentru 
că nu sunt scrise în acelaşi duh al adevărului” 
[22;26]. 

In Evanghelia Vărsătorului, este 
prezentată o fantomatică ceremonie iniţiatică 
prin care lisus ar fi devenit Hristosul: “Frate, 
omule, cel mai brav dintre oameni, ai trecut 
cu bine toate testele templului. De şase ori ai 
fost judecat în faţa dreptăţii; de şase ori ai 

primit cele mai înalte onoruri care se pot da 
omului; acum eşti gata să primeşti ultimul 
grad. Aşez această diademă pe fruntea ta şi 
în Marea lojă a cerurilor şi a pământului de- 
acum eşti Cristosul. Acesta este marele tău 
ritual de Paşte. De-acum nu mai eşti un 
aspirant, ci un maestru al minţii” [26;189]. 
Un text similar cu Evanghelia 
Vărsătorului a avut şi are o mare popularitate 
în spaţiul new-age-ist: este vorba despre 
Viaţa Sfântului Issa (publicată de Nicolae 
Notovici), aşa-zisa relatare a vieţii lui lisus în 
intervalul dintre 12 şi 30 de ani (“anii 
pierduţi”). Faptul că există oameni care cred 
că lisus a plecat într-o călătorie iniţiatică în 
Orient dovedeşte clar că ei nu se mulţumesc 
să găsească adevărul mântuitor în Sfânta 
Scriptură, ci caută să găsească “adevăruri” 
prefabricate în tot felul de texte care satisfac 
“necesităţile” lor spirituale, adevăruri 
comode care să poată fi venerate ca idoli. 
Apostaţii contemporani caută să 
deformeze în fel şi chip înțelegerea persoanei 
Mântuitorului pe care o propovăduieşte 
Biserica, să nege dumnezeirea Sa şi să o înlo- 
cuiască cu diferite atribute înşelătoare, între 
care cel de “Mare Maestru al tuturor 
timpurilor” a avut un real succes. Creştinii s- 
au lăsat mai uşor ademeniţi de diferite forme 
de neopăgânism care nu treceau cu vederea 
existenţa lui Hristos, ci doar propuneau o altă 
interpretare a mesajului Său. New-age-iştii 

au speculat această situaţie (dacă ar fi făcut 
abstracţie de El, misionarismul lor ar fi fost 
mult îngreunat), încercând ca Noul Hristos să 
nu mai aibă aproape nimic în comun cu 
Hristosul Noului Testament. 

David Spangler, lider marcant al Erei 
Vărsătorului, afirma foarte pragmatic că 
“este natural să nu ne satisfacă şi să nu avem 
nevoie de un Cristos vechi. Ne trebuie ceva 
mai bun decât prezintă creştinismul 
tradițional. Avem nevoie de un Cristos 
cosmic, universal, un Cristos al Noii Ere” 
[26;205]. Şi acest Cristos al Noii Ere este 
prezentat într-o mulţime de cărți, într-o 
mulțime de ipostaze (chiar dacă aceste 
ipostaze sunt foarte deosebite între ele, unele 
dintre ele conținând nu numai elemente care 
contrazic Sfintele Scripturi, ci chiar şi 
studiile istorice). 

Stewart Easton, conştientizând ca mulţi 
alţi autori  neopăgâni diferenţa dintre 
învăţăturile creştine şi noile abordări ale 
persoanei lui Hristos, încerca să justifice 
superioritatea celor din urmă (în mod 
particular viziunea steiner-istă) prin existenţa 
unui criteriu ultim al adevărului: “Trebuie să 
subliniem că antropozofia se bazează pe 
revelaţiile lui Steiner din Cronicile Akashice, 
iar învăţăturile sale nu reprezintă nicidecum 
o interpretare a Bibliei” [26;193]. 

Despre des invocatele cronici akashice 
se afirmă că ar fi un fel de memorie a 

timpului, un fel de peliculă imaterială pe care 
se imprimă fiecare clipă a istoriei. Se spune 
că la aceste cronici au acces numai iniţiaţii, 
ceilalţi oameni având datoria de a primi fără 
rezerve adevărurile la care nu au acces în 
mod direct. Despre aceste cronici ar trebui să 
ne dăm seama că sunt lucrări ale diavolului 
chiar numai prin faptul că neagă învăţătura 
propovăduită de Hristos (totuşi, unele viziuni 
akashice sunt reale - diavolul fiind destul de 
bătrân ca să cunoască amănunte din istoria 
neamului omenesc şi destul de tânăr ca să şi 
le aducă aminte şi să le transmită ucenicilor 
săi). 

Un alt text care s-a bucurat de o bună 
primire printre “creştinii” care cochetează cu 
neopăgânismul este aşa-zisa Evanghelie 
eseniană a păcii, făcută cunoscută de 
Edmund Bordeaux Szekely. Unii “creştini” 
caută să găsească cât mai multe convergente 
între acest text şi Evangheliile canonice, fără 
să îşi dea seama că un astfel de demers nu 
are nici o şansă în a-i ajuta să cunoască ade- 
vărul. Reproducem aici doar două citate din 
această evanghelie, citate pe care le 
considerăm suficiente pentru a demonstra că 
textul răspândit de Szekely este potrivnic 
învățăturilor Sfintei Scripturi: “Mama voastră 
(Mama pământ - n. trad.) este în voi, şi voi 
sunteti în ea. Ea v-a purtat, ea vă dă viață. Ea 
v-a dat trupul şi într-o zi tot ei i-l veți da 
înapoi. (...) Dacă primiţi îngerii Mamei şi 

împliniţi legile ei, adevărat vă spun că nu veţi 
cunoaşte boala, pentru că puterea mamei 
este deasupra tuturor” [26;173]. 

“Mulţi oameni necuraţi şi bolnavi au 
urmat cuvintele lui Isus şi au căutat țărmurile 
şuvoaielor susurânde. Şi-au scos hainele, au 
postit şi apoi şi-au predat trupurile îngerilor 
din aer, apă şi razele soarelui. Ingerii Mamei 
Pământ i-au îmbrăţişat şi le-au luat în 
stăpânire trupurile, pe dinăuntru şi pe 
dinafară. Şi toţi au văzut cum toate relele, 
păcatele şi necurăţiile i-au părăsit îndată” 
[26;173]. Dacă nu am ţine cont de lucrarea 
diavolului ar fi de neînțeles cum oameni care 
se consideră creştini iau în serios astfel de 
texte blasfemiatoare. 

Ar fi de dorit ca, faţă de falsele 
evanghelii (cum sunt Evanghelia după Toma, 
Evanghelia păcii sau Viaţa Sfântului Issa), fiii 
Bisericii să aibă aceeaşi atitudine pe care au 
avut-o Sfinţii Părinţi faţă de textele similare 
din vremea lor. Condamnarea cărţilor 
rătăcite a început încă din primele secole: 
“Dacă în Biserică ar răspândi cineva, ca 
sfinte, cărţile cu titluri (nume) false ale ne- 
credincioşilor  (ereticilor), spre paguba 
poporului şi a clerului, să se caterisească” - 
Canonul 60, Sinodul Apostolic [23;38]. 

Sfinţii Părinţi ai Bisericii au combătut cu 
multă atenţie astfel de scrieri. Încetul cu 
încetul, ele s-au diversificat ca stil, ajungându- 
se să fie falsificate până şi texte despre Vieţile 

Sfinţilor. Sfântul Nichifor Mărturisitorul scria: 
“Nu se cuvine a se primi Apocalipsul lui Ezdra 
şi Zosima, şi cele două martirologii ale 
Sfântului Gheorghe şi ale Sfinţilor Martiri 
Chiric şi lulita, nici cartea lui Marcu şi a lui 
Diadoh; fiindcă sunt lepădate şi neprimite” - 
Canonul 41 [23;463]. 

Dacă Sfântul Nichifor ar fi trăit astăzi, 
lista lui ar fi conţinut poate sute de titluri. 
Ucenicii diavolului au născocit până acum 
teancuri de astfel de scrieri, care de care mai 
atrăgătoare. 

Pentru cei care vor să meargă pe calea 
mântuirii, învăţăturile celor patru Evanghelii 
din Sfânta Scriptură sunt suficiente. Celor 
care mai caută adevărul şi prin alte “evan- 
ghelii”, le punem înainte un cuvânt al 
Sfântului Irineu: “Nu poate exista nici un 
număr mai mic, nici unul mai mare de 
Evanghelii. Într-adevăr, cum există patru 
regiuni ale lumii în care trăim şi, la fel, patru 
vânturi principale, şi cum Biserica este 
răspândită pe tot pământul, având drept 
coloană şi sprijin Evanghelia şi Duhul vieţii, e 
firesc ca ea să aibă patru coloane de aer care 
să insufle din toate părţile nestricăciune şi să 
dea viaţă oamenilor” [64;11]. 

Iar celor care, citind Sfânta Scriptură în 
grabă şi fără atenţie, cred că au găsit 
nepotriviri mari între Evangheliile canonice, 
le recomandăm să ia aminte la ceea cea 
învăţat dumnezeiescul loan Gură de Aur: 

“Acordul dintre Evanghelii este dovedit nu 
numai de către întreaga lume care a primit 
cele spuse în ele, dar şi de duşmanii 
adevărului. După moartea evangheliştilor, s- 
au ivit multe erezii cu învățături potrivnice 
celor scrise în Evanghelii; unele dintre aceste 
erezii au primit toate cele spuse în Evanghe- 
lii, altele au tăiat cele spuse în Evanghelii şi 
au Evangheliile lor sub forma aceasta 
trunchiată. 

Acum, dacă ar fi contrazicere între cele 
patru Evanghelii, nici ereziile acelea care au 
învățături potrivnice n-ar fi primit tot textul 
celor patru Evanghelii, ci numai acele părţi 
din Evanghelii care, după părerea lor, se 
potriveau cu propriile lor învățături; şi nici 
ereziile care au primit numai o parte din 
textul Evangheliilor n-ar fi putut fi combătute 
pe temeiul părţilor evanghelice acceptate de 
ele, deoarece nici aceste părţi nu lasă 
necunoscute părţile evanghelice date la o 
parte de erezii, ci vădesc înrudirea cu tot 
textul Evangheliilor. (...) 

Dacă Evangheliile s-ar deosebi între ele, 
atunci această înrudire dintre parte şi întreg 
nici nu s-ar vedea şi de mult ar fi dispărut 
învăţătura noastră, căci “orice împărăție - 
spune Domnul - care se dezbină în sine nu 
rămâne” (Luca 11, 17). Dar aşa, şi prin 
aceasta străluceşte puterea Duhului Sfânt, 
care-i convinge pe oameni ca la judecarea 
Evangheliilor să aibă în vedere problemele 

mari absolut necesare mântuirii şi să nu se 
lase  vătămaţi  sufleteşte de micile şi 
neînsemnatele deosebiri dintre Evanghelii” 
[32;20]. 

Despre “Yoga creştină” 
-pe marginea ereziilor părintelui 
Dechanet- 


“Creştinismul a fost predanisit cu atâta 
limpezime încât nu este dezvinovăţire pentru 
cei care nu îl cunosc”. 

Sfântul Ignatie Briancianinov[13;35] 


“Creştinismul este una dintre căile 
spirituale autentice ale acestei lumi prin care 
se ajunge la Dumnezeu. De asemenea şi 
sistemul yoga este un sistem spiritual care, 
urmat cu perseverenţă, încredere şi dragoste, 
îţi transformă în bine viaţa interioară şi 
exterioară. (...) Şi, deodată, te cuprinde o 
dragoste şi o recunoştinţă ce te aduce 
aproape de lacrimi, căci înţelegi esenţa şi 
sensul vieţii. Şi, odată ce ai perceput Divinul 
din tine, îl vei purta în minte şi în suflet tot 
timpul. Atunci cum poţi spune că yoga te 
îndepărtează de creştinism, deci de 
Dumnezeu? E cea mai mare greşeală spusă 
din ignoranță şi necunoaştere. E un păcat. 
Mircea Eliade, în cartea sa India, scrie: «Pe 
orice drum se ajunge la Dum-nezeu, dar cel 
mai sigur drum e şi cel mai simplu. Omul 
ignorant a născocit dificultatea găsirii lui 

Dumnezeu. De ce să fie greu să-L găsesc, 
dacă e în mine, dacă e chiar în sufletul 
meu?... » Deci, orice cale ai alege, important 
este să-L simţi pe Dumnezeu. 

În concluzie, poţi să practici yoga, dar, în 
acelaşi timp, să fii un bun creştin, căci 
ambele căi au acelaşi scop, comuniunea cu 
Dumnezeu.” 

Dărmănescu Diana (144) 
* 

“Este falsă afirmația care susține că cel 
care frecventează cursurile de yoga se rupe 
de religia creştină. (...) La sărbătorile 
creştine, yoghinii vin la cursul domnului 
Gregorian Bivolaru, se întâlnesc şi se bucură 
de acele momente deosebite într-un mod cu 
totul diferit de acei “creştini” care folosesc 
aceste ocazii drept nişte motive de a mânca 
peste măsură şi de a se îmbăta, sau de a 
discuta probleme mărunte, meschine, care 
mănâncă omului viaţa de zi cu zi şi care îi 
abat mereu atenţia de la credinţa în 
Dumnezeu.” 

Lucian Poenaru (143) 
* 

“La începutul practicii yoga aveam multe 
îndoieli în ceea ce priveşte compatibilitatea 
dintre yoga şi creştinism. Insă pe parcursul 
practicii yoga oferite la curs am ajuns să 


t Citatele luate din cartea părintelui Dechanet Yoga 
creştină vor figura cu numărul paginii între paranteze 
rotunde. 

constat că aceste dubii sunt nefondate şi au 
început să dispară prejudecățile şi dogmele 
închistatoare. Prin intermediul diverselor 
materiale, broşuri, cărţi primite la cursul de 
yoga, aflam de fiecare dată despre felurite 
curente şi practici spirituale şi constatam, de 
fiecare dată, că cele autentice se aseamănă 
foarte mult. O impresie deosebită mi-a făcut 
cartea lui Alexis Carrel, Rugăciunea, în care 
articolul părintelui Dechanet, “Yoga 
creştină”, mi-a clarificat mult viziunea asupra 
apropierii de creştinism prin yoga. Atunci se 
ridică o întrebare firească: de ce o mulţime 
de aşa-zişi “slujitori ai Bisericii” resping cu 
toată forţa chiar simpla idee de înrudire a 
acestor căi?” 

Gherman Sergiu (136) 

w 


Mărturiile de mai sus sunt luate din 
anexa ediției româneşti a controversatei cărţi 
a părintelui Dechanet, Yoga creştină. Ele sunt 
trei mărturii care trebuie luate în serios şi 
care, prin sinceritatea lor, pecetluiesc 
mesajul părintelui. Ele repetă ideea centrală 
a cărţii, idee foarte răspândită în zilele 
noastre, şi anume că între yoga şi credinţa 
creştină nu există o reală contradicţie. Diana 
Dărmănescu scria chiar că, din punctul ei de 
vedere, e un păcat să afirmi că yoga te 
îndepărtează de Dumnezeu. 

Din punct de vedere creştin, această 
afirmaţie este o blasfemie. Scopul practicilor 

yoga este eliberarea, ieşirea din ciclul 
reîncarnărilor. Țelul vieţii creştine este 
mântuirea. Yoghinii, care vor să devină 
supraoameni, sunt urmaşii lui Lucifer care a 
vrut să fie mai mare decât Dumnezeu. 
Creştinii sunt copiii lui Dumnezeu care vor să 
meargă pe calea mântuirii pe care le-a arătat- 
o Însuşi Hristos, Fiul lui Dumnezeu. 

Yoga înseamnă nimicirea persoanei, 
sufocarea persoanei, uciderea personalităţii 
în numele unei fantomatice  beatitudini 
mistice, starea de samadhi. 

Credinţa creştină este udarea florii 
sufletului cu apa pe care Dumnezeu o trimite 
drept binecuvântare. 

Acest articol nu îşi propune o analiză 
comparativă a celor două căi spirituale. 
Scopul lui este de a arăta cum se prezintă 
înşelarea drept adevăr. Diavolul care l-a 
înşelat pe Adam nu s-a oprit din lucrarea sa. 
Astăzi el foloseşte procedee foarte diferite 
pentru a seduce sufletele. 

Una dintre principalele sale arme este 
aceea de a se folosi de cărţile eretice. 
Porunca Bisericii, poruncă prin care vorbeşte 
Dumnezeu, este clară: “Creştinii să nu 
citească cărţi eretice!”. Dar oamenii nu vor 
să ţină cont de această poruncă. Li se pare că 
„dacă ar asculta-o, ar fi habotnici. Şi, ca să nu 
fie habotnici, citesc tot ce li se pare 
interesant. Dar, aflând ceea ce pare a fi 
interesant, îşi pierd sufletele. 

Harul lui Dumnezeu se îndepărtase de 
un părinte din Pateric numai pentru că acesta 
avea în chilie o carte în care apăreau nişte 
idei eretice. 

Unii creştini nu numai că ţin cărţi 
eretice în casă, ci le şi citesc. Şi chiar se 
bucură să vadă câte asemănări există între 
credinţa creştină şi alte credinţe. Se bucură 
de gustarea fructului oprit. Oare de ce 
Biserica îi împiedică să citească tot ceea ce 
vor? 

Răspunsul este simplu: pentru că 
oamenii nu sunt în stare prin propriile puteri 
să discearnă binele de rău. Pentru că, 
primind ceea ce este sau mai degrabă pare 
folositor din aceste cărţi, primesc şi 
rătăcirea. 

Oamenii se supun de bunăvoie unui 
examen atunci când citesc o carte religioasă: 
cred că sunt destul de maturi ca să nu se 
vateme. 

“Biserica a dat porunca să nu citim cărţi 
eretice”, spun oamenii, dar nu este deloc aşa. 
Biserica nu este o persoană, nu este un 
imperator sau un alt dictator. Biserica nu 
este decât vocea lui Dumnezeu, este casa lui 
Dumnezeu. Nu Biserica a dat poruncile, ci 
Dumnezeu. Poruncile Bisericii sunt poruncile 
lui Dumnezeu. Pentru mulţi este însă greu să 
înţeleagă acest lucru. 

Dumnezeu vorbeşte prin Biserică. Unii 
primesc acest adevăr, iar alţii îl refuză. Nu 

vom încerca să îi convingem pe aceştia din 
urmă să primească poruncile Bisericii. Vom 
încerca însă să îi ajutăm să înţeleagă cel 
puţin perspectiva pe care o propune Biserica: 
aceea de a-i feri pe credincioşi de a cădea în 
plasa învățăturilor rătăcite. 

Pentru aceasta vom analiza cartea 
părintelui Dechanet, Yoga creştină, o carte 
plină de erezii. Se poate pune întrebarea: “De 
ce autorul acestui articol a citit cartea pe 
care vrea să o combată? Nu ar fi fost mai 
bine nici să nu pună mâna pe ea? Şi în ce 
calitate combate un laic ideile religioase ale 
unui preot?” 

Răspund pe scurt: am citit cartea tocmai 
pentru a o combate. Ar fi fost mai bine nu 
numai să nu pun mâna pe ea, ci chiar să nu 
existe această carte. Dar, din moment ce 
cartea există şi mulţi oameni se vatămă 
citind-o, e necesar să existe şi un punct de 
vedere ortodox asupra conţinutului ei. 

Combat ideile părintelui  Dechanet 
pentru că sunt blasfemii, sunt idei care 
răstălmăcesc învăţătura creştină. 

După învăţătura Sfinţilor Părinţi nimic 
nu trebuie să ne oprească să mărturisim 
dreapta-credinţă. 

Nu în ultimul rând trebuie spus că 
părintele Dechanet este catolic”, şi la catolici 
“libertatea de gândire” e foarte mare. 

Trebuie precizat faptul că nu combat 
anumite idei trecătoare ale părintelui 
Dechanet. Dimpotrivă, părintele a studiat cu 
multă atenţie practica yoghină. Totuşi, lipsa 
lui de discernământ iese uşor în evidenţă: 

“Ca preot, după ce am început să practic 
sistematic yoga, mi s-a cerut adesea să 
delimitez yoga în raport cu învăţătura 
creştină. De altfel mărturisesc că aceasta a 
fost şi grija mea principală aproape imediat 
după aceea. 

Atunci când eu însumi am descoperit 
această disciplină şi cale spirituală minunată, 
am vrut aproape spontan să realizez mai întâi 
sinteza între codul etic şi moral (YAMA şi 
NIYAMA) din yoga şi principalele elemente 
ale ascezei sau, dacă acest cuvânt vă sperie, 
ale moralei creştine; apoi am urmărit în 
continuare să compar cât mai atent metodele 
yoghine cu practicile tradiţionale, unanim 
acceptate, ale spiritualității creştine. Şi 
astăzi, dacă în continuare yoga mă mai 
interesează la fel de mult, această deschidere 
a mea se manifestă în măsura în care asceza, 
disciplinele pe care ea le implică şi, la fel de 
bine, starea contemplativă la care ea mă face 


5 În cartea Yoga creştină nu apar referinţe biografice; 
nu putem preciza dacă părintele mai este sau nu în 
viaţă. 

receptiv, sunt de natură să favorizeze la un 
creştin plin de fervoare, practica 
iluminatoare a moralei şi căutarea rodnică a 
lui Dumnezeu”. (3) 

Dacă astfel de idei ar aparţine unui 
istoric al religiilor, ecoul lor nu ar fi la fel de 
mare ca atunci când îi aparţin unui preot, fie 
el şi catolic. 

O idee a părintelui Dechanet, prezentată 
încă din primele pagini ale cărţii, contestă 
valoarea credinţei creştine: “Eu personal am 
descoperit că idealul creştin autentic este de 
fapt aproape identic cu toate înțelepciunile” 
(6). 

Altfel spus, Hristos nu a adus lumii nimic 
nou prin Întruparea Sa. Motivul sincretist al 
unităţii religiilor cucereşte din ce în ce mai 
mulţi discipoli în zilele noastre. Nu mă voi 
opri aici la analizarea acestei forme de 
neopăgânism, ci doar voi afirma că, potrivit 
învăţăturii Sfintelor Scripturi şi Sfintei 
Tradiții, sincretismul este slujirea diavolului. 
Cine recunoaşte mai mulți dumnezei Il 
contestă pe Dumnezeul cel Viu, Îl contestă pe 
Hristos, Fiul lui Dumnezeu, contestă 
mântuirea pe care ne-a adus-o. 

Idealul creştin autentic este dobândirea 
Împărăției Cerurilor, este sălăşluirea lui 
Hristos în inimile creştinilor. În momentul în 
care considerăm că viața creştină are un alt 
ideal, asemănător cu cel al credințelor 
orientale, abandonăm  esențialul pentru 

amănunte neimportante, şi astfel denaturăm 
adevărul. E adevărat că şi peştii şi păsările 
au oase, dar comparând cele două feluri de 
vietăţi nu vom trage concluzia că peştii se 
aseamănă cu păsările din acest motiv. 

În momentul în care părintele Dechanet 
a ajuns la concluzia că idealul creştin este 
“aproape identic” (!!!) cu  înţelepciunile 
păgâne, şi-a părăsit credinţa creştină. De 
aceea, din respect pentru cuvântul preot, nu 
îl voi mai considera pe autorul cărţii Yoga 
creştină decât un simplu eretic. 

O scriitoare din Anglia îi mărturisea 
acestuia: “Cartea dumneavoastră a fost 
instrumentul lui Dumnezeu. Yoga m-a 
apropiat de El şi m-a ajut să-L. simt cu 
adevărat. M-a făcut să-mi trăiesc zilele în 
prezenţa Sa...” (79) 

Voi încerca să îmi imaginez cam ce 
înţelege un cititor fidel al scrierilor ereticului 
Dechanet, aşa cum este scriitoarea ale cărei 
aprecieri pozitive le-am reprodus mai sus. Se 
va vedea antiteza dintre poziţia unui astfel de 
cititor şi poziţia autorului acestui articol. 
Important nu este cine pare mai convingător, 
cine are mai multe argumente, ci cine are 
dreptate. O polemică în care nu se ţine 
seama de anumite principii de bază nu este 
decât o discuţie goală, fără sens. 

Cred că se vor găsi creştini care, căzând 
fără să îşi dea seama în amăgirea provocată 
de spiritualitatea orientală, se vor recunoaşte 

în poziţia acestui imaginar cititor. Şi sper că 
îşi vor da seama cât de lipsită de fundament 
este poziţia lor. 

Pătruns de o iluminare îndoielnică, 
“avva” Dechanet îşi expune învăţătura: 

“Scrierile sacre ale Indiei spun că într-o 
zi Creatorul Suprem, văzând  neputinţa 
oamenilor şi dependenţa lor de corpul fizic, a 
revelat din iubire şi compasiune o cale simplă 
prin care orice om poate să-şi descopere 
Creatorul, pe Dumnezeu Tatăl. 

Această cale simplă, dar deosebit de 
eficientă, care implică o angrenare specifică 
a corpului, psihicului şi minţii, este HATHA 
YOGA. Acest tip de yoga întăreşte corpul 
fizic, psihic şi mental, purifică fiinţa umană, 
generând rapid o stare de echilibru, calm 
lăuntric, elevare, forţă şi aspirație spirituală.” 
(30) 

Dacă Însuşi Dumnezeu Tatăl a găsit de 
cuviinţă să descopere oamenilor practica 
yoghină, şi aceasta din iubire pentru 
creaturile sale, a face yoga înseamnă a 
împlini voia Sa. Nimeni nu poate afirma că 
are prea multă forţă spirituală. Nimeni nu 
poate spune că nu are nevoie de yoga. 

Pe cât de ispititoare este oferta 
ereticului Dechanet, pe atât este de plină de 
minciuni. Conform învăţăturii creştine, după 
căderea lui Adam, Dumnezeu S-a descoperit 


5 Posibilele “comentarii” ale acestui cititor imaginar au 
fost inserate cu caractere italice. 

în mod direct numai poporului iudeu, căruia 
i-a dat Legea Veche. Toate celelalte neamuri 
idolatre au păstrat, într-o măsura mai mică 
sau mai mare, crâmpeie din revelaţia 
primordială pe care a avut-o Adam în rai. 
Dumnezeu Tatăl nu S-a descoperit nici 
indienilor, nici aztecilor, nici chinezilor sau 
altor păgâni (chiar dacă unii dintre aceştia, 
deşi nu primiseră legea, din fire făceau cele 
ale legii - cf. Rom 2, 14). 

Orice om care are cunoştinţe minime de 
istorie a religiilor ştie că ideea de Dumnezeu 
personal este străină Orientului panteist. 
Creatorul universului, Dumnezeu Tatăl, nu 
poate fi identificat în nici un caz cu zeul 
creator Brahma, care la rândul său s-a născut 
din Brahman, principiul impersonal, sufletul 
universal. Scrierile sacre ale Indiei nu au 
cum să facă referire la Dumnezeu Tatăl; 
referinţa respectivă este deci falsă. 

Dechanet susţine concepţia orientală 
potrivit căreia “oamenii au decăzut atât de 
mult încât ei se consideră a fi simple corpuri 
de carne, neglijându-şi total natura esenţială 
divină (SINELE ETERN, ATMAN?” (30). 

După învățătura orientală, spiritul 
omenesc, Atman, este o părticică din 
dumnezeire, din sufletul universal, Brahman. 
Dumnezeu nu este o ființă, ci este un 
principiu, energie. Dumnezeu nu a creat 
universul, el este universul, el se identifică cu 
universul. 

După învăţătura creştină, omul nu are 
natură divină. El este creat de Dumnezeu 
pentru a se bucura de comuniunea cu Acesta. 
Omul este chemat să se sfinţească, să se 
îndumnezeiască. Dar omul îndumnezeit nu 
este de aceeaşi natură cu Creatorul său. 
Oricât de mult ar urca pe calea desăvârşirii, 
omul rămâne om, nu devine identic cu Dum- 
nezeu. (În teologia ortodoxă sintagma de om 
îndumnezeit arată că omul devine dumnezeu 
prin har, nu prin natură; creatura rămâne 
creatură, chiar dacă se bucură de comu- 
niunea cu Creatorul Său). 

Chiar dacă sunt pline de minciuni, nu e 
de mirare că scrierile ereticului Dechanet au 
făcut valuri printre oamenii lipsiți de 
cunoştinţe elementare de istorie a religiilor. 

Vom încerca să vedem ce “instrumente” 
oferă acesta celor însetaţi de cunoaştere 
spirituală. Să observăm cât de viclean este 
modul în care ereticul Dechanet prezintă 
oferta sa de yoga creştină: “Dacă mă 
întrebaţi: «Cum reuşesc exerciţiile yoga să 
facă din adept un om calm, deschis, fericit, 
înţelept?», vă voi răspunde: «Faceţi yoga şi 
veţi vedea! Începeţi să practicaţi şi când deja 
veţi simţi în voi efectele metodei, vă voi 
explica acest lucru. Acesta şi încă multe alte 
lucruri!»” (20). 

E firesc să vrem să fim fericiţi şi 
înţelepţi. Când lumea din jur e plină de atâta 
tulburare, oferta părintelui Dechanet e ca o 

oază în pustie. A încerca să urmăm reţeta sa 
e un lucru firesc. Oricum, dacă vom ajunge la 
concluzia că ceva ar fi în neregulă, nimic nu 
ne-ar împiedica să părăsim practica yoghină. 

Cam aşa au gândit Adam şi Eva în rai, 
atunci când diavolul i-a ispitit să mănânce din 
pomul binelui şi al răului: “Să mâncăm, şi ne 
vom convinge singuri care are dreptate, 
Dumnezeu sau şarpele...” 

Oamenii au de ales între două modele: 
între modelul lui Adam, care a preferat 
neascultarea  ascultării de Dumnezeu, şi 
modelul lui Hristos, Fiul lui Dumnezeu, care 
S-a lepădat de voia Sa pentru a face voia 
Părintelui ceresc. 

Dacă îl urmăm pe Adam, ne vom 
împărtăşi de satisfacția gustării din fructul 
interzis, dar ne vom împărtăşi după aceea şi 
de durerea lui Adam atunci când a fost 
izgonit din rai. 

Dacă Îl urmăm pe Hristos, ne 
împărtăşim atât de crucea smereniei, cât şi 
de bucuria Învierii, de dragostea Părintelui 
Ceresc. 

După ce reproduce punctul de vedere al 
unui anumit părinte Reganey (“De-a lungul 
timpului va fi necesar ca preoţii să înţelegă şi 
să aplice tehnicile yoga pentru a fi mai buni 
creştini, pentru a fi mai sănătoşi, mai 
înţelepţi, şi pentru a avea mai mult har.” (14), 
Dechanet constată că “preoţii, călugării şi 
călugărițele care practică yoga pot să se 

apropie şi să-L. cunoască mult mai uşor pe 
Dumnezeu decât preoţii care beau alcool, 
mănâncă carne, fumează şi sunt preocupaţi 
de latura materială a vieţii!” (43) 

O astfel de observaţie este foarte 
interesantă. Fa dovedeşte rolul benefic al 
practicilor yoghine. Decât să bea şi să 
fumeze, mai bine s-ar apuca toți preoții şi toți 
călugării de yoga... 

Depinde din ce unghi privim problema. 
Dacă microscopul nostru este reglat după 
principiile societăţii “civilizate”, vom ajunge 
la concluzia că un preot yoghin este mai bun 
decât un preot căruia îi place să bea: yoghi- 
nul nu înjură, nu este violent, .... Este chiar 
un model de viaţă morală. 

Dacă ţinem seama de învăţătura Bisericii 
lui Hristos, trebuie să înţelegem că nu există 
nici o patimă mai rea decât erezia.Şi un preot 
căruia îi place să bea e mult mai bun decât 
un preot eretic. 

Preotul care bea, cu toate păcatele sale, 
poate săvârşi Sfânta Liturghie şi celelelalte 
Sfinte Taine. Pe când preotul yoghin, ca orice 
alt preot eretic, nu poate face aceasta. Chiar 
dacă ar trăi numai cu pâine şi cu apă, 
yoghinul tot eretic rămâne. 

Nu este un secret pentru nimeni faptul 
că sistemul yoga este panteist: nu recunoaşte 
existenţa unui Dumnezeu personal, creaţia 
este o manifestare a  dumnezeirii, şi 
dumnezeirea se identifică cu creaţia. Nu 

poate fi vorba de nici o legătură între 
credinţa În Dumnezeul pe care Il 
mărturiseşte Biserica şi energia impersonală 
pe care yoghinii o consideră fundament al 
universului. 

Acestea fiind spuse, e lesne de înţeles de 
ce un preot care bea este de preferat unui 
preot yoghin: preotul păcătos, oricât de căzut 
ar fi, ştie că există o cale pentru a se ridica 
din căderea sa, calea pocăinţei. Pe când 
preotul yoghin se află într-un univers fără 
ieşire: el se orientează după repere false, el 
caută ieşirea din criză apelând numai la 
drumuri închise. 

Dechanet reproduce afirmaţia lui Carl 
Gustav Jung: “Occidentul trebuie să adapteze 
yoga la creştinism”. Să ne întrebăm ce ar 
câştiga Occidentul dacă ar face un asemenea 
pas. 

Occidentalii ar fi nişte oameni mult mai 
preocupaţi de cele spirituale, ar fi nişte 
oameni mai calmi, nişte oameni mai sănătoşi. 

Marea problemă este că în momentul în 
care credinţa creştină ar adapta practicile 
yoghine atunci ar amesteca lumina cu 
întunericul. E bine ca oamenii să fie calmi, să 
fie sănătoşi. Dar preţul cerut pentru aceasta, 
al întinării adevărului, este prea mare. 

Oamenii sunt invitaţi să combine yoga cu 
credinţa creştină, să câştige lumea aceasta 
pentru a pierde Impărăţia Cerurilor. Dar 

învăţătura Evangheliei ne cere exact 
contrariul. 

Ereticul Dechanet vorbeşte despre 
noii creştini a căror sfințenie va înflori pe 
temelia sănătății fizice, sufleteşti şi mentale” 


(9). 

“Numai dacă aceste vehicule (corpurile 
fizic, psihic, mental), ale Sinelui Etern 
ATMAN sunt desăvârşite, ființa umană poate 
să-L descopere pe Dumnezeu” (68). 

După învăţătura creştină sfințenia este 
dar de la Dumnezeu, şi nu are nevoie de 
“temelia sănătăţii fizice” pentru a înflori. 
Istoria Bisericii cunoaşte nenumărate cazuri 
de sfinţi care, deşi îi tămăduiseră pe alţii prin 
rugăciune, continuau să ducă plini de 
răbdare crucea bolii. După părerea lui 
Dechanet, ei nu puteau să Il descopere pe 
Dumnezeu, din moment ce trupurile lor nu 
erau desăvârşite. 

Dechanet propune o sfinţenie comodă, o 
sfinţenie accesibilă omului care nu vrea să se 
nevoiască pentru a dobândi raiul. 

Totuşi, el este conştient de faptul că 
trebuie să îmbrace sistemul său în veşminte 
spirituale. Mai mult încă, pentru a-i păcăli pe 
neştiutori, el combate formele “materialiste” 
de yoga: 

“Am la îndemână: Yoga pentru toţi, de 
Desmond Dunne (Paris, 1957), Yoga pentru 
sine şi pentru ea, de Edonard Long (Paris, 
1960), Sănătate şi fericire, de Indra Devi 

(Paris, 1961). Sunt manuale exccelente, dar 
se înscriu pe linia  “americanismului” 
(filosofie pragmatică care îşi propune 
dezvoltarea omului doar sub acţiunea forţelor 
naturale).  Subtitlurile volumelor amintite 
(Trăiți mai bine, Sănătatea, farmecul, 
bucuria,  Descătuşaţi-vă de rău) vădesc 
tendința aproape materialistă a metodelor 
propuse. Alte manuale se înscriu pe linia 
esoterismului suspect” (81). 

Părintele Dechanet este conştient de 
marele succes pe care Îl are yoga printre 
oamenii care vor să fie cât mai sănătoşi, 
printre oamenii care fac abstracţie de 
aspectul spiritual pe care il implică yoga, 
considerând-o un simplu sport oriental. El ne 
atrage atenţia asupra pericolului de a sesiza 
numai coaja practicilor yoga, şi de a trece cu 
vederea miezul. 

Totodată, părintele ne previne asupra 
cărților  yoghine care conțin elemente 
esoterice dubioase. 

Diavolul ... (aici fac o paranteză: la 
afirmatiile lui Dechanet nu-mi rămâne altceva 
de făcut decât să observ cum, prin aceste 
afirmaţii, diavolul îşi face adepţi. Nu este 
acesta un semn al murdăriei din ochiul 
privitorului? Nu cumva părintele Dechanet 
este gura lui Dumnezeu, iar eu sunt doar un 
fanatic apărător al unui adevăr pe care nu îl 
cunosc? 

Mă întreb aceasta pentru că ştiu că nu 
puţini oameni, văzând cum unii preoţi 
biciuiesc păcate împotriva firii, considerate 
de către societate normale, îi judecă tot pe 
preoţi: “Nu are popa ce face, de aia se tot ia 
de păcatele altora...”. Aceşti observatori vor 
constata cu ironie că în câteva pasaje revin la 
analiza lucrării diavoleşti. 

După învăţătura Bisericii Ortodoxe, în 
spatele fiecărei erezii stă diavolul. Faptul că 
omul contemporan face abstracție de 
lucrarea diavolului nu micşorează deloc 
această lucrare. Riscul de a fi ridicol, vorbind 
despre cursele vrăjmaşului, este în egală 
măsură riscul de a prezenta poziţia ortodoxă. 
Sunt conştient de faptul că, aşa cum unii 
ignoră atacurile diavoleşti, tot aşa alţii, 
bântuiţi de duhuri sectare, văd ispita dracilor 
în fiecare manifestare, în fiecare frunză care 
cade la pământ.Trebuie ignorate ambele 
extreme. 

În ceea ce priveşte analizarea ereziilor, a 
nu ţine cont de diavol înseamnă a pierde din 
vedere unul din cei mai importanţi factori. 
Revin la comentarea pasajelor despre “yoga 
materialistă”.) 

Diavolul foloseşte des strategia de a 
arăta cu degetul anumite lucruri rele, pentru 
a prezenta el propria imagine a binelui. 

După ce a câştigat sute de mii de 
discipoli care au devenit yoghini pentru a fi 
mai sănătoşi, pentru a avea trupurile mai 

mlădioase, sau pentru a scăpa de o anumită 
boală, diavolul nu s-a săturat. Diavolul suferă 
de o patimă asemănătoare iubirii de arginţi. 
Bogaţii lacomi, oricâte case, maşini şi bani ar 
avea, tot nu se satură. Tot aşa şi diavolul: 
oricâte suflete ar câştiga, tot nu se 
mulţumeşte, vrea să mai câştige şi altele. 

Pentru aceasta foloseşte strategii 
diferite de câştigare a sufletelor. Proverbul 
românesc: “câte bordeie, atâtea obiceie”, 
poate fi aplicat şi în această privinţă: câţi 
oameni, atâtea strategii  diavoleşti de 
pierdere a sufletelor. 

(Nu trebuie pierdută din vedere nici 
cealaltă față a monedei: aşa cum există 
nenumărate strategii prin care diavolul 
încearcă să câştige discipoli, tot aşa Atotpu- 
ternicul Dumnezeu are pentru fiecare dintre 
cei căzuți o cale de îndreptare.) 

După ce printr-o sumedenie de fachiri 
diavolul a căutat să facă reclamă practicilor 
yoghine în faţa unui public obsedat de 
sănătate, prin scrisul lui Dechanet el încearcă 
să captiveze atenția unei alte categorii de 
public ţintă: este vorba de cei care 
disprețuiesc mentalitatea materialistă 
americană. 

Cu toate acestea, fiind conştient de 
faptul că omul este foarte sensibil la nuante, 
Dechanet nu evită să promoveze yoga 
folosindu-se de repere comune cu cele ale 
Indrei Devi sau ale lui Leonard Long: 

“Să vă povestesc o zi din viaţa fratelui 
meu, inginer la Paris. Sărea din pat la ora 6 
fără 20. Trecea rapid prin baie; în câteva 
minute era gata. Fără a mai avea timp să 
mănânce, alerga la gară, care era la o 
distanţă de 7 minute. Calculase cu grijă 
distanţa şi era sigur că în 7 minute prinde 
trenul. Cu trenul mergea o jumătate de oră; 
lua o ceaşcă de cafea în Gara de Est, apoi 
metroul şi, în sfârşit, ajungea la birou. Acolo 
se ocupa de corespondenţă, primiri, socoteli, 
etc. Pe la ora 10 îşi acorda un sfert de oră 
pauză. Exact timpul în care ajungea la cea 
mai apro-piată cafenea, unde mânca repede 
un corn şi bea o altă ceaşcă de cafea. 
Revenea la birou, unde era din nou ocupat 
până la ora 17. Apoi trebuia să ia metroul, 
trenul. Ín tren citea ziarele, comenta 
evenimentele cu colegii. De la gară până 
acasă, iar cele 7 minute invariabile. Pentru 
masa de seară îşi acorda mai mult timp şi 
părea să fie mai destins. Dar, cu timpul, am 
constatat că este din ce în ce mai obosit, mai 
stresat, mai nervos. De câte ori această zi 
încărcată nu mi-a dat impresia unei curse: 
ceva epuizant, dezordonat. 

Sunt sigur că, dacă fratele meu ar fi ştiut 
că există yoga şi dacă s-ar fi străduit să 
introducă în programul său zilnic, spre seară, 
după ce se întorcea de la birou, măcar 10-15 
minute de exerciţii pe care vi le propun şi 
dumneavoastră, viaţa lui s-ar fi transformat 

mult. Cursa rapidă până la gară ar fi putut 
deveni o plimbare plăcută, în care ar fi simţit 
cum natura se trezeşte la viaţă. Seara ar fi 
învăţat să se lase cuprins de mii şi mii de 
bucurii pe care Dumnezeu ni le-a dăruit, dar 
la care omul obişnuit, neiniţiat, nu are acces, 
datorită ignoranței sau a prejudecăţilor sale” 
(98). 

Pe scurt: Vrei să fii mai liniştit şi viaţa ta 
să scape de monotonie? Fă yoga! 

Sute şi mii de cărți şi de filme au avut ca 
subiect stresul şi banalitatea vieții cotidiene. 
Omului îi lipseşte ceva, şi acest ceva poate fi 
tocmai practica yoga. 

Sunt de acord cu faptul că viaţa pe care 
o duc un procent destul de mare de oameni 
nu este viaţă. Ritmul alert, hăituiala, este un 
ingredient normal în programul omului 
contemporan. Omul se risipeşte foarte mult, 
aleargă din toate puterile pentru a reuşi să 
ţină pasul cu cei mai dotați, cu cei mai buni. 
Omul se află într-o luptă pentru 
supravieţuire, în care dacă nu dă tot ce are, 
moare. 

Această alergătură nu îl împlineşte 
(dorinţa de a gusta liniştea îi frământă pe 
oamenii contemporani - şi nu este nimic rău 
în această dorinţă cât se poate de firească - 
unii găsind în yoga ceea ce le lipsea; vorbind 
deci despre banalitatea vieţii ne aflăm în 
plină dezbatere despre ideile ereticului 
Dechanet). 

Ce anume îi lipseşte omului 
contemporan? Yoga? Dacă Dumnezeu nu ar 
exista, atunci yoga ar fi o ieşire din fundătura 
banalităţii vieţii. Numai că Dumnezeu există. 

Dacă fratele lui Dechanet ar fi fost 
creştin ortodox, ar fi înfruntat viaţa altfel. Nu 
am să dezvolt aici această idee. Voi spune 
doar că pe drumul spre serviciu, şi la 
întoarcere, ar fi putut cugeta la cele 
duhovniceşti, ar fi putut spune psalmi sau 
rugăciunea lui lisus (rugăciunea lui lisus nu 
este singura cale prin care creştinii pot 
înfrunta banalitatea sau stresul vieţii, de 
altfel, nu acesta este rostul practicării acestei 
rugăciuni. Există creştini care idolatrizează 
rugăciunea lui lisus, transformând-o într-o 
formă de yoga creştină; urmarea este că 
mintea lor se vatămă, şi, dacă nu primesc 
povăţuirea unui duhovnic iscusit, riscă să 
ajungă la spitalul de psihiatrie.) 

Viaţa creştină autentică exclude 
monotonia. Monotonia trădează lipsa 
preocupărilor spirituale. Dar creştinul 
adevărat, chiar şi atunci când este bântuit de 
duhul moleşelii - acedia - se află în plin război 
duhovnicesc. 

Creştinii nu au nevoie să practice yoga 
pentru a fi mai calmi sau pentru a se lăsa 
“cuprinşi de bucuriile dăruite de Dumnezeu”. 
Iar cei care se simt slabi în credința lor, 
trebuie să se lupte să devină buni creştini, şi 
atunci îşi vor da seama că yoga nu i-ar fi 

putut ajuta la nimic. Dacă ar încerca să 
testeze yoga pe propria piele, s-ar asemăna 
sinucigaşilor care testează moartea pentru a 
vedea ce se întâmplă după ultima suflare. 
Primind poveţele ereticului Dechanet s-ar 
îndrepta cu paşi repezi spre prăpastie (repet 
sintagma ereticul Dechanet nu pentru că aş fi 
vânător de vrăjitoare, nu pentru că încerc să 
folosesc strategia lui - aceea de a arăta cu 
degetul ce este în mod vădit rău pentru a 
propune propriul bine - ci pentru a încerca să 
obişnuiesc cititorii cu o delimitare foarte 
precisă între cei care sunt vrednici de numele 
de preoţi şi cei care sunt eretici. În egală 
măsură ar trebui numiţi eretici toţi falşii 
învăţători ai zilelor noastre, pe cei care se 
plasează în afara învățăturilor creştine. 
Biserica îi consideră eretici pentru că ei sunt 
eretici). 

Dintr-un prinos de toleranţă, societatea 
modernă evită să folosească termeni relativ 
duri precum eretic, erezie. Asistăm la o 
purificare a limbii, la fel de periculoasă din 
punct de vedere spiritual ca purificările 
etnice. Nu ştiu dacă această afirmaţie (care 
poate fi etichetată drept fundamentalistă) are 
nevoie de comentarii. Ar trebui să fie evident 
că, dacă un doctor consideră că ciuma sau 
lepra nu sunt duşmani ai sănătăţii, ci sunt un 
soi de prieteni, inchiziţia societăţii l-ar arde 
pe rugul defăimărilor, al baţjocurii şi, 
eventual, al proceselor intentate de pacienţi. 

Ar trebui ca societatea să fie la fel de 
atentă şi cu bolile spirituale, cu ereziile, şi să 
nu le mai treacă în foaia de observaţii ca 
manifestări ale libertăţii religioase. (De altfel, 
un demers similar a avut loc în privinţa 
păcatelor împotriva firii. Sute de ani 
societatea le-a respins. În momentul în care 
le-a trecut la rubrica manifestări normale, 
boala a intrat în organism. Şi prea puţini 
doctori mai au puterea sau curajul de a trage 
alarma.) 

Să nu trecem cu vederea reținerea lui 
Dechanet faţă de manualele yoghine de un 
“ezoterism suspect”. Ar trebui precizat ce 
anume înţelege el printr-un ezoterism curat, 
demn de încredere. 

În cartea sa Yoga creştină, el face doar 
referinţe marginale la Sfânta Scriptură, în 
timp ce reproduce pagini întregi din celebra 
Evanghelie a păcii: “Postiţi, plini de credinţă 
în Dumnezeu, până când Belzebut şi toate 
relele sale pleacă de la voi şi toţi îngerii 
Mamei divine a Naturii vin şi vă slujesc” (36). 
Un astfel de pasaj nu are cum să nu 
trezească mirare în rândurile creştinilor. 
Cine este Mama divină? 

“Nimeni nu pote ajunge la Tatăl divin 
ceresc decât prin Mama divină, aşa cum nici 
un nou-născut nu poate înţelege pe deplin 
învăţăturile tatălui său, până când mama sa 
nu l-a alăptat, nu l-a scăldat, nu l-a hrănit şi 
nu l-a adormit” (40). 

După citirea acestui pasaj, un creştin 
adevărat nu are de ce să se sfiască să 
recunoască faptul că Dechanei este un 
antihrist. Intreaga propovăduire a 
Mântuitorului a avut în centru învăţătura că 
“Eu sunt Calea, Adevărul şi Viaţa. Nimeni nu 
vine la Tatăl decât prin Mine” (loan 14, 6). 

Evanghelia păcii, această blasfemiatoare 
scriere apocrifă, susţine că nimeni nu ajunge 
la Dumnezeu Tatăl decât prin Mama divină. 
Această răsturnare a adevărului este făcută 
din inspiraţie diavolească. 

Primind învăţăturile Evangheliei păcii, 
Dechanet primeşte învățătura  antihristă, 
“duhul lui antihrist...” (I loan 4, 3). Devenind 
un propovăduitor al acestei false Evanghelii, 
el devine o trâmbiţă a Antihristului. Nu ar 
trebui să ne mire că, neavând discernământul 
de a deosebi erezia de adevăr, a ajuns să facă 
propagandă unor metode spirituale 
îndoielnice. 

lată altă povăţuire reprodusă tot din 
Evanghelia păcii: “Căutaţi, de aceea, un tâlv 
mare, cu tulpina lungă cât înălţimea unui om 
( tâlvul este o plantă asemănătoare cu un 
dovleac). Umpleţi-i interiorul cu apă din râu 
şi după ce soarele a încălzit-o, agăţaţi-l apoi 
de ramura unui copac şi îngenuncheaţi pe 
pământ în faţa îngerului apei şi permiteţi 
capătului tulpinii tâlvului să intre în părţile 
voastre dinapoi, pentru ca apa să poată curge 
prin măruntaiele voastre şi să le curețe. (...) 

Apoi, lăsaţi apa să se scurgă complet afară 
din trupul vostru, ca să poată scoate din 
interiorul vostru toate lucrurile necurate şi 
rău mirositoare ale Satanei. (...). Acest botez 
sfânt prin îngerul apei este renaşterea 
voastră într-o viaţă nouă. Pentru că prin ea 
ochii voştri vor vedea de acum încolo cele 
ascunse şi urechile voastre vor auzi cele 
tainice” (38). 

Fără a ne da cu părerea în ce măsură 
este sănătos pentru trup un astfel de 
tratament, vom afirma însă că a încărca 
această baie mai mult sau mai puţin plăcută 
cu valenţe spirituale înseamnă a transforma 
credinţa creştină în păgânism. 

Pretinsul “părinte” Dechanet este un 
înşelat care încearcă să îi atragă şi pe alţii în 
înşelare. lată cum denaturează învăţătura 
Evangheliei despre puterea comuniunii dintre 
creştini: 

“Este bine să se organizeze, din când în 
când, o şedinţă colectivă. Cel mai avansat 
yoghin conduce şedinţa de ASANA-e, urmând 
o schemă dinainte stabilită; ceilalți 
executanţi, într-o libertate deplină şi fiecare 
pentru el, execută aceleaşi exerciţii. După 
relaxarea yoghină completă, se termină cu o 
meditaţie, fiecare aşezându-se în postura 
care îi este cea mai familiară (VAJRASANA, 
SUKHASANA). Beneficiul unei asemenea 
şedinţe este dublu: fiecare din participanţi se 
purifică în câmpul energetic spiritual creat, 

ca într-o baie energetică binefăcătoare, şi îşi 
amplifică aspiraţia către Dumnezeu. Aşa cum 
a spus lisus: «Acolo unde se adună doi în 
numele meu, acolo sunt şi eu printre ei»” 
(19). 

Dacă aceste cuvinte ar fi fost puse pe 
uşa unei case de toleranţă, oamenii ar fi 
înţeles imediat hula. Dar când sunt puse pe 
uşa unei săli de yoga, hula capătă nuanţe de 
binecuvântare. 

Ereticul Dechanet sparge toate barierele 
lipsei de bună-cuviinţă, şi nu se sfieşte chiar 
să facă reclamă maeştrilor yoghini: “Un 
GURU va aduce lumina în întunericul 
ignoranței noastre. El este mâna întinsă de 
Dumnezeu către noi, firul de lumină ce ne 
ajută să urcăm şi să ne îndreptăm către 
Dumnezeu. El aduce lumină în întunericul din 
noi, lumină dăruită de Dumnezeu atunci când 
suntem pregătiţi s-o primim, să mergem 
către ea, să tindem către ea” (123). 

Creştinii nu au nevoie de nici un guru 
care să îi lumineze. Creştinii urcă pe calea 
desăvârşirii ţinuţi de mână de către 
duhovnicii lor. Iar lumina dăruită de Dum- 
nezeu nu este adusă de oameni care se 
consideră pe ei înşişi învăţători. Este adusă 
de Dumnezeu prin cei care au primit harisma 
îndrumării sufletelor prin hirotonie, adică 
prin preoţii duhovnici. 

Făcând reclamă “profesiei” de guru, 
Dechanet arată cât de lipsiţi de repere 

religioase sunt creştinii din Occident, cărora 
li se adresează în mod special. Prin referinţa 
despre valoarea guru-ului (ca şi prin cele 
despre Evanghelia păcii), el arată că publicul 
care îi este familiar este dispus să accepte o 
astfel de hrană. Orice orator iscusit îşi 
adaptează discursul astfel încât să captiveze 
cât mai bine atenţia ascultătorilor. 

Nu cred că greşesc identificând publicul 
ţintă al ereticului Dechanet în funcţie de 
“predica” sa. După ani de zile de 
perfecţionare a acestei “predici”, el nu a con- 
siderat că este necesar ca mesajul său 
neopăgân să fie mai voalat. Considerându-se 
mărturisitor al adevărului şi al binelui, el a 
afirmat anumite  absurdităţi ce stârnesc 
zâmbetul celor care cunosc învăţătura Sfintei 
Scripturi. Afirmând aceste absurdităţi, el a 
evidenţiat fără să vrea  superficialitatea 
publicului său; un public care înghite tot cei 
se oferă dovedeşte nu numai sete spirituală, 
ci şi superficialitate. 

Nu e de mirare că astăzi, când toleranța 
religioasă a devenit bolnăvicioasă, absurdităţi 
identice sau similare cu cele susţinute de 
către ereticul Dechanet sunt luate în serios 
de către unii creştini. 

Până la un punct, s-ar putea crede că 
ideile lui sunt cele ale unui duşman al 
credinţei creştine care încearcă cu viclenie să 
atragă creştinii de partea sa pentru a-L 
batjocori pe Hristos. Totuşi, suntem de 

părere că el este doar un înşelat care nu îşi 
dă seama în ce mlaştină a ajuns. Nu avem 
însă pretenţia de a aprecia cum se cuvine 
această manifestare a  sincerităţii sale. 
Încercăm doar să evidenţiem faptul că 
sinceritatea lipsită de discernământ poate fi 
foarte periculoasă. (Şi câte mii de eretici nu 
au fost convinşi că se află în adevăr? Câţi 
dintre ei nu au apărat rătăcirea cu preţul 
vieţii, atunci când Inchiziția i-a somat să 
renunţe la ideile lor?). 

“Frumoasa noastră lume este lipsită de 
creştini pentru că lipsesc oamenii adevăraţi. 
Un yoghin creştin este un adevărat creştin. 
Aţi auzit apelul. Sunteţi gata să-i 
răspundeţi?” (123) - întreabă  ereticul 
Dechanet. 

La această întrebare ispititoare nu mă 
lasă inima să nu răspund: 

“Sunt gata să răspund, “părinte” 
Dechanet, dumneavoastră şi tuturor celor ca 
dumneavoastră, păstori închipuiţi care duc 
lumea în rătăcire. 

Vă răspund cu inima aprinsă de dragoste 
pentru Hristos, Fiul lui Dumnezeu, şi din 
dragoste pentru învăţătura Sfintei Scripturi şi 
a Sfinţilor Părinţi. 

Un yoghin creştin nu poate fi un 
adevărat creştin. Un yoghin nu poate fi 
creştin, iar dacă vreun yoghin se consideră 
creştin, cum vă consideraţi dumneavoastră, 

să ia aminte că îi stă împotrivă învăţătura 
Sfintei Biserici a lui Hristos. 

Un yoghin creştin este un fals creştin, 
“părinte”  Dechanet. Nu poţi sluji la doi 
domni, şi lui Dumnezeu şi diavolului. Nu poţi 
crede în Dumnezeul care S-a descoperit 
oamenilor în timp ce faci yoga, practică al 
cărei scop este ieşirea din ciclul 
reîncarnărilor, identificarea omului cu 
dumnezeirea impersonală, cu idolul Oriental. 
Nu poţi crede că omul este o fărâmă de 
dumnezeire dacă primeşti adevărul că 
întreaga lume este creată de Dumnezeu, că 
fiecare suflet este creat. 

Citind cartea dumneavoastră - Yoga 
creştină, am înţeles cuvintele lui Nietzsche 
din Antihristul “Mă uit împrejurul meu: n-a 
mai rămas nici măcat un cuvânt despre ceea 
ce, odinioară, s-a numit adevăr, noi nu mai 
suportăm ca un preot să-şi pună nici măcar în 
gură cuvântul adevăr. Astăzi, chiar şi cu cea 
mai modestă pretenţie de dreptate, trebuie 
să se ştie că un teolog, un preot, un popă, cu 
fiecare propoziţie pe care o rosteşte, nu 
numai că greşeşte, dar şi minte - că, mai 
mult încă, nu-i este permis să mintă din 
nevinovăție, din necunoştință de cauză. Chiar 
şi preotul ştie, la fel de bine ca oricare altul, 
că nu mai există nici Dumnezeu, nici păcătos, 
nici Mântuitor, că libertatea voinţei, ordinea 
morală univrsală sunt minciuni: seriozitatea, 
adânca victorie a spiritului asupra sa însuşi 

nu-i mai permit nimănui să ignore asta... 
Toate conceptele Bisericii sunt cunoscute ca 
ceea ce sunt, ca cea mai rău intenţionată 
falsificare de monedă din câte există, în 
scopul de a devaloriza natura, valorile 
naturale; preotul însuşi este recunoscut drept 
ceea ce este, ca cel mai periculos fel de 
parazit, ca adevăratul păianjen otrăvitor al 
vieţii” [41;51]. 

Citind cartea dumneavoastră, “părinte” 
Dechanet, am înţeles de ce Occidentul a 
îmbrăţişat rătăcirea. Din cauza unor păstori 
ca dumneavoastră, din cauza unor păstori 
care nu cunoşteau învăţătura Sfintei Scripturi 
şi a Sfintei Tradiţii, din cauza unor păstori 
care răstălmăceau credinţa creştină, oamenii 
s-au îndepărtat de Biserică. Din cauza unor 
păstori ca dumneavoastră, Apusul s-a înde- 
părtat, şi mai apoi s-a rupt de Biserica 
Răsăritului cea Una, Sfântă, Sobornicească şi 
Apostolească; iar urmările acestei îndepărtări 
au fost dezastruoase. 

Nu Nietzsche a fost de vină observând 
făţărnicia preoţilor pe care i-a criticat. Ideile 
sale demonice au fost determinate în mare 
măsură de către comportamentul şi gândirea 
unor confraţi ai dumneavoastră. 

Demonicul Nietzche a renegat ceea ce ar 
fi renegat şi Sfinţii Părinţi, şi Sfinţii Apostoli 
şi Însuşi Mântuitorul Hristos, Cel care nu S-a 
sfiit să folosească biciul pentru a-i izgoni din 


164 


Templu pe cei care vroiau să transforme Casa 
Domnului în peşteră de tâlhari. 

Vina lui Nietzsche a fost că s-a mulţumit 
să arate cu degetul greşelile altora, în loc să 
caute drumul spre Cer. Dacă l-ar fi căutat cu 
frângere de inimă, atunci Dumnezeu i-ar fi 
ieşit în întâmpinare. Dar Nietzsche nu a 
căutat acest drum. Fusese prea puternic 
marcat de  “sfinţenia” unor păstori 
asemănători cu dumneavoastră. Asta l-a dus 
la nebunie. 

Mă întrebam odată cum de a putut 
ajunge el să susţină atâtea blasfemii. Citind 
cartea dumneavoastră şi amintindu-mi 
cuvintele lui despre preoţi, l-am înţeles. Chiar 
dacă nu i-am dat dreptate. 

Voi, păstorii nevrednici, sunteţi 
principalii vinovaţi pentru îndepărtarea 
oamenilor de Biserică, pentru îndepărtarea 
oamenilor de Dumnezeu. Asupra voastră stă 
vina pentru apostazia sutelor şi miilor de 
creştini. 

Nu scriu ca să judec. Ci scriu nădăjduind 
ca măcar unul dintre aceşti păstori căzuţi în 
erezie să îşi dea seama de gravitatea 
păcatului său şi de urmările sale. 

“Părinte” Dechanet, sper că oamenii vor 
avea puterea de a respinge păgânismul cu 
care îi ispitiţi. 

Fie ca Atotputernicul Dumnezeu să dea 
putere oamenilor să nu cadă în înşelarea pe 
care le-aţi pregătit-o! 

Bucureşti, 5 februarie 2003 

Nu ştiu dacă ar mai fi ceva de spus 
despre cartea ereticului Dechanet. Îmi aduc 
aminte de rugăciunea pe care a făcut-o 
Sfântul loan de Kronstadt întristat fiind de 
misionarismul pe care îl făcea Tolstoi”: 

“Doamne, dacă eu sunt preot al Tău şi în 
Numele Tău trâmbiţez cu glasul meu de- 
atâţia ani împotriva marelui eretic Tolstoi, a 
acestui zid înalt al lerihonului, atunci să cadă 
acest zid al trufiei spre minunarea tuturor 
celor ce cred în tine şi Te cinstesc pe Tine, 
Singurul Domn al slavei, batjocorit de acest 
eretic între eretici. Până când, Doamne, 
necredincioşii se vor făli? (Ps. 93, 3) Până 
când se va făli hula şi necredinţa? Tot 
pământul s-a umplut de hulă împotriva lui 
Dumnezeu” [33;41]. 

Neavând nici credinţa, nici îndrăzneala 
şi nici râvna Sfântului loan de Kronstadt, şi 
neavând nici harul preoţiei, nu pot repeta 
rugăciunea sa. Dar, însufleţit de ruga sa, îmi 
îndrept, cu inima îndurerată, ochii spre 
Dumnezeu: 

“Doamne, pentru rugăciunile Sfântului 
loan de Kronstadt, pentru rugăciunile 
Sfinţilor Apostoli, ale Sfinţilor Mucenici şi ale 


7 Cunoscut în România în ipostaza de scriitor, nu şi de 
apologet al ereziei. 

Sfinţilor Părinţi care au mărturisit cu 
jertfelnicie dreapta-credinţă, stârpeşte 
lucrarea diavolească, stăvileşte ereziile şi 
îndreptează-i pe cei rătăciţi spre lumina 
Bisericii Tale, ca să Te slăvească împreună cu 
toţi îngerii şi sfinţii, în vecii vecilor. Amin.” 

O mărturie de care aveam nevoie... 
-Sfântul Ignatie Briancianinov şi 
vremurile noastre- 


Cartea Sfântului Ignatie Briancianinov - 
Despre vedenii, duhuri şi minunř, este una 
dintre cele mai importante mărturii ortodoxe 
despre răspunsul la întrebările omului 
contemporan privitoare la enigmele şi 
misterele din jurul său. 

De la bun început ar trebui să observăm 
că vastul domeniu al vedeniilor şi minunilor 
nu mai este un domeniu ezoteric. Lumea de 
astăzi e  fascinată, putem spune chiar 
hipnotizată, de tot ceea ce înseamnă 
cunoaştere ocultă, cunoaştere paranormală. 
Chiar dacă puţini oameni se dedică total 
acestui gen de cunoaştere pseudo-spirituală, 
practic marea majoritate a lor cochetează cu 
acest fenomen. O banală dovadă este 
numărul mare de tipărituri de acest gen, de 
la reviste până la mari dicţionare de 
specialitate, de la talk-show-uri radiofonice 
până la aproape permanentele reportaje din 
emisiunile de ştiri. 

Des invocata afirmaţie a lui Andre 
Malraux privitoare la secolul nostru a fost 
puţin distorsionată de traducere: “Secolul 


8 Referințele aflate între paranteze rotunde indică 
numărul paginilor unde se pot găsi citatele reproduse 
din respectiva lucrare. 

XXI va fi religios sau nu va fi deloc”, citează 
unii. Malraux a folosit cuvântul spiritual, nu 
religios. Diferenţa este importantă. S-a vrut a 
spune nu că în secolul XXI religia - prin care 
omul se apropie de Dumnezeul personal - va 
cunoaşte o mare înflorire, ci că singura şansă 
ca secolul XXI să nu aducă sfârşitul lumii este 
ca oamenii să îşi valorifice căutările 
spirituale. Căutări spirituale care nu au drept 
scop trăirea vieţii după voia lui Dumnezeu, ci 
satisfacția superficială a împlinirii setei de 
Absolut. 

Apostazia de tip new-age-ist, 
caracteristică ultimelor decenii a secolului 
XX, şi-a modificat puţin orientarea. Figura 
centrală a unui nou Mesia nu mai este 
aşteptată cu aceeaşi intensitate. Dar sloganul 
“do it yourself” - “mântuieşte-te prin propriile 
puteri”, este la fel de actual. 

Oamenii caută căi spirituale cât se poate 
de originale, cât se poate de fascinante, cât 
se poate de comode. Oamenii aleargă după 
minuni, după senzaţional. 

Pentru oamenii aceştia cuvintele 
Sfântului Ignatie par nefireşti sau chiar 
absurde. 

Cartea pe care o prezint aici conţine 
două părţi, una despre venirea Antihristului 
şi alta despre vederea duhurilor. La început 
este aşezată o scurtă dar edificatoare predică 
despre minuni. În această predică, ca şi în 
primele pagini care îi urmează, ni se prezintă 

punctul de vedere ortodox asupra nevoii de 
senzaţional pe care o simte omul zilelor 
noastre. 

Nu putem spune că această trăsătură 
este specifică doar vremurilor în care trăim. 
Minunile au justificat de-a lungul istoriei 
apartenenţa unui mare număr de oameni la o 
credinţă sau la alta. Dintotdeauna, atât 
minunile reale, cât şi înşelările diavoleşti sau 
falsele minuni au captivat, au stârnit 
admiraţie. 

Dar niciodată dorinţa de a vedea o 
minune sau dorinţa de a afla cât mai multe 
despre minuni nu a fost la fel de intensă ca în 
zilele noastre. 

S-a ajuns chiar ca dorinţa de a şti cât 
mai multe despre minuni să devină obsesivă. 
Oamenii află cum un anumit copil citeşte 
gândurile altora, cum o femeie oarbă vindecă 
aproape orice boală, sau cum un duh care 
pretinde despre sine că este Maica Domnului 
prevesteşte un cutremur. 

Obsesia minunilor a căpătat un caracter 
mistic: cei care citesc cu nesaţ în ziare 
despre ultima apariţie paranormală nu se mai 
consideră oameni obişnuiţi. Ei sunt din clasa 
spiritelor “înalte”, preocupate de legătura 
dintre lumea noastră şi lumea invizibilă 
ochilor trupeşti. 

Valoarea supremă a unor astfel de 
oameni este binele. Dar un bine impersonal, 
un bine relativ, un bine care nu are prea 

multe de-a face cu Cel care S-a răstignit 
pentru binele nostru, adică pentru mântuirea 
noastră. 

Persoanele preocupate de “colecţionarea 
raţională” a minunilor, fie ele adevărate sau 
false, au de obicei senzaţia că drumul lor nu 
este cu nimic mai prejos decât drumul pe 
care merg credincioşii. Ele consideră că nu 
calcă cu nimic poruncile Bisericii în timp ce 
merg pe drumul care li se pare bun. 
“Minunea e un lucru dumnezeiesc, nu? De ce 
să strivim corola de minuni a lumii, încercând 
să separăm care minuni sunt bune şi care 
nu?” 

Acestor oameni, învăţătura Sfântului 
Ignatie despre acest subiect li se va părea 
şocantă. Cuvintele sfântului  demontează 
simplu, dar nu simplist, ideea potrivit căreia 
nevoia de senzaţional este o caracteristică a 
sufletelor elevate. 

Oamenii cer semne, invocând faptul că 
dacă ar primi semnele respective ar crede în 
Dumnezeu. Dar Sfântul Ignatie arată foarte 
clar că cererea lor este falsă. De altfel, Sfânta 
Scriptură ne-a învăţat că cei care nu vor să 
primească cuvântul mântuirii “nu vor crede 
nici dacă ar învia cineva dintre morţi” (Luca 
16, 31). 

Se observă totuşi că nu puţini oameni, 
fascinaţi de sfera paranormalului, fascinaţi 
de minunile diavoleşti, cred că există viaţă 
după moarte, cred că există îngeri şi demoni. 

De ce atunci Evanghelia spune că 
minunile nu pot întoarce inimile îndărătnice? 
Răspunsul îl aflăm în Vieţile Sfinţilor: văzând 
minunile făcute de către sfinţii mărturisitori, 
unii păgâni se încăpăţânau să respingă 
propovăduirea acestora, şi să considere că 
sfinţii aveau puteri diavoleşti. Nimic nu Îi 
poate obliga pe cei îndărătnici să primească 
învăţătura creştină. 

Atunci cum de anumite semne 
paranormale îi conving brusc pe unii să 
creadă că există Dumnezeu? 

Inainte de a răspunde la această 
întrebare ar trebui să observăm cu atenţie 
care sunt trăsăturile credinţei pe care o 
dobândesc aceştia. Vom analiza modul în 
care cred cei care citesc cu regularitate 
revistele despre fenomenele paranormale: ei 
cred că oamenii au puteri vindecătoare, cred 
în spiritism ca un mod firesc de comunicare 
cu morţii, cred într-o sumedenie de lucruri. 
“Important este să ai credinţă!”, afirmă 
aceştia. “Nu contează în ce crezi, important 
este să crezi. Şi să nu fii intolerant faţă de 
credinţele altora.” 

După învăţătura Mântuitorului, 
important nu este să crezi, important este în 
ce crezi. Dacă nu crezi în Hristos ca Fiu al lui 
Dumnezeu, dacă nu crezi că Biserica este 
şcoala mântuirii, credinţa este zadarnică. 

Să observăm că semnele paranormale 
trezesc credinţa unora nu pentru a-i apropia 

de Dumnezeu, ci numai pentru a-i trece de la 
necredinţă la o credinţă pierzătoare de suflet. 
Uşurinţa cu care are loc această trecere se 
justifică tocmai prin faptul că duşmanul mân- 
tuirii nu se opune unei asemenea îndoielnice 
convertiri. Se poate spune că o asemenea 
convertire îi  uşurează lucrarea. Omul 
necredincios poate simţi lipsa lui Dumnezeu 
şi Îl poate căuta în Biserică. Pe când falşii 
convertiți îşi făuresc un chip cioplit (nu din 
lemn sau din aur, ci din idei greşite) şi se 
închină lui, crezând că Il slujesc pe 
Dumnezeu. Convertirea lor la adevărata 
credinţă va fi mult mai grea (excepţiile, chiar 
dacă sunt numeroase, confirmă totuşi 
regula). 

Este adevărat că au avut loc minuni care 
i-au convins pe oameni să se îndrepte fără 
şovăială spre adevărata credinţă. Dar aceste 
minuni nu au forţat, nu au obligat pe nimeni 
să renunţe la cerbicia sa. De bunăvoie 
oamenii au primit semnele dumnezeieşti şi s- 
au îndreptat spre Biserică. 

În cartea Sfântului Ignatie, învăţătura 
despre falsele minuni apare strâns legată de 
învăţătura despre semnele înşelătoare pe 
care le va face Antihrist. 

În privinţa vremurilor de pe urmă, 
oamenii zilelor noastre au diferite atitudini. 
Câteva dintre ele ies în evidenţă: disperarea 
celor ce cred că vor prinde sfârşitul lumii; 
indiferența necredincioşilor sau a celor care 

numai cochetează cu universul religios; 
optimismul celor care cred că intrăm în Noua 
Eră a păcii şi al celor care cred că Dumnezeu 
va aduce vremuri de împlinire; şi pocăinţa 
sinceră a celor care, observând că lumea 
merge din rău în mai rău, nu aşteaptă 
sfârşitul lumii pentru a se pocăi, ci încearcă 
să ducă o viaţă bineplăcută lui Dumnezeu. 

Groaza celor dintâi este de tip sectar; 
chiar dacă pătrunde destul de uşor şi în 
mediul ortodox, ea nu este o stare firească: 
Dumnezeu nu vrea să fim obsedaţi de sfârşit, 
să aşteptăm urgia cerească ce îi va arde pe 
ceilalţi, să aşteptăm focul ce îi va mistui pe 
păcătoşi. La baza acestei aşteptări stă ori 
impresia superiorității faţă de ceilalți, 
mândria că dacă acum ar veni sfârşitul 
ceilalţi ar fi condamnaţi, dar propria 
persoană ar fi mântuită, ori impresia că 
sfârşitul ar aduce cu siguranţă şi propria 
osândă. Şi atunci păcatul rămâne singurul 
mijloc de a uşura puţin spaima chinurilor 
care urmează. 

Indiferenţa celor din a doua categorie, a 
necredincioşilor şi a celor care preţuiesc mai 
mult trupul decât sufletul, spunând că 
“oricum nu contează, ce va fi va fi, până 
atunci să ne vedem de ale noastre”, este 
lesne de înţeles. Dacă nu îşi schimbă viaţa 
auzind glasul Evangheliei, de ce şi-ar 
schimba-o auzind că lumea va avea un 
sfârşit? 

Atitudinea celor din a treia categorie 
este comună new-age-iştilor şi creştinilor 
care nu vor să ia în serios ultima carte a 
Noului Testament. Unii, dându-şi seama că 
un eventual sfârşit i-ar surprinde trăind în 
mari păcate, gândesc: “Nu aş vrea să fiu 
martor al sfârşitului lumii. Nu trebuie să mă 
gândesc la sfârşit. Nu. Vreau să fie bine. 
Trebuie să fie bine. Şi pentru mine, şi pentru 
urmaşii ur-maşilor mei. Poate că Apocalipsa 
Sfântului loan minte. Nu va fi nici un sfârşit.” 

Mai grav este când chiar unii care se 
consideră teologi încearcă să conteste faptul 
că Apocalipsa prezintă descoperirea pe care 
a avut-o Sfântul Apostol Ioan privitoare la 
vremurile de pe urmă. “Nu sunt profeţii, sunt 
doar sfaturi duhovniceşti adresate într-un stil 
aparte  creş-tinilor  păstoriţi de marele 
Evanghelist”, spun aceştia, călcând în 
picioare tâlcuirile făcute Apocalipsei de către 
Sfinţii Părinţi. 

Unii oameni, văzând cum numărul 
mănăstirilor creşte, cum şi în cele mai 
îndepărtate părţi ale globului pământesc apar 
comunităţi ortodoxe, cred că dreapta 
credinţă va fi primită, încetul cu încetul, de 
către toţi locuitorii pământului. Şi că, de 
aceea, Apocalipsa nu îşi mai are rostul. Aceşti 
oameni au o înţelegere a realităţii foarte 
superficială. Ei nu ţin cont de faptul că 
păcatul se întinde cu o viteză uimitoare, că 
păgânismul învie şi câştigă din ce în ce mai 

mulţi adepţi. Astăzi păcatele împotriva firii 
sunt considerate normale şi virtuțile sunt 
luate în râs. Ceea ce dovedeşte că lumea nu 
merge spre mai bine, ci spre mai rău. 

Am ajuns la ultima categorie, a celor 
pentru care scrie Sfântul Ignatie 
Briancianinov: aici sunt incluşi cei care 
rămân fideli predaniilor Sfinţilor Părinţi. Ei 
ştiu că, mai devreme sau mai târziu, Antihrist 
va veni. Dar oamenii nu pot şti când va fi 
aceasta. Ceea ce trebuie să ştie este cum să 
nu ajungă să trăiască ca şi cum ar avea 
“pecetea fiarei”, cum să nu cadă în capcanele 
diavolului. 

Ei nu ştiu nici dacă vor prinde sfârşitul, 
şi nici dacă urmaşii lor vor prinde acele 
vremuri. Dar ştiu că de propriul sfârşit nu îi 
va scăpa nimeni. Şi atunci trăiesc în virtute şi 
smerenie cugetând la moarte. 

Sfântul Ignatie nu a scris despre 
Antihrist numai creştinilor care vor trăi în 
vremea acestuia. A scris şi pentru noi. El ne 
ajută să înţelegem mai bine cursele pe care 
ni le întind înainte-mergătorii lui Antihrist. În 
loc să fim robi ai lui Dumnezeu, diavolul ne 
vrea robi ai săi. Şi, prin orice mijloace, prin 
discipolii pe care îi are, caută să ne atragă în 
mrejele sale. 

Descriind viclenia lui Antihrist, Sfântul 
Ignatie ne ajută să îi recunoaştem pe ucenicii 
săi şi să ne ferim de ei. Şi dacă nouă ne sunt 
de folos cuvintele sale, cu atât mai mult le 

vor fi de folos creştinilor din vremurile de pe 
urmă, care vor afla cum să îl recunoască pe 
cameleonicul Antihrist. 

Mulţi şi-l imaginează pe Antihrist ca pe 
un dictator care dărâmă biserici şi varsă 
sânge de creştin. Dar dacă ar fi aşa prea 
puţini i s-ar închina de bună-voie. Antihrist va 
fi Marele Seducător, Marele Actor. Arătându- 
se blând, milostiv şi împlinitor a toată 
virtutea, el va fascina, va deveni repede 
idolul celor lipsiţi de discernământ. 

Aici e marele pericol: cei care vor căuta 
să aprecieze valoarea antihristului după 
propriile idei vor fi înşelaţi. În afara 
învăţăturii creştine nu există nici o altă 
posibilitate de a recunoaşte pe Antihrist 
drept mâna dreaptă a diavolului. 

Virtutea pe care el o va mima nu va 
putea fi înţeleasă la justa valoare decât de 
către cei care vor rămâne sub aripa Bisericii. 

Se ştie însă că el va căuta să îi atragă de 
partea sa, “de va fi cu putinţă, şi pe cei aleşi” 
(Matei 24, 24). Această referință 
scripturistică poate trezi teamă în rândurile 
celor care o citesc. “Dacă vor cădea până şi 
cei aleşi, ce va fi cu cei ca noi?”, se întreabă 
unii. 

Dar nu apare scris că cei aleşi vor cădea, 
ci doar că Antihrist va încerca să îi piardă 
până şi pe aceştia. Dacă prin “cei aleşi” 
înţelegem pe creştinii care trăiesc după 
învăţătura lui Hristos şi ascultă glasul 

Bisericii, atunci credem că aceştia vor şti să 
se ferească de înşelare. Totuşi, pentru că 
nimeni nu este predestinat la mântuire, chiar 
şi aceştia vor avea nevoie de mult 
discernământ pentru a deosebi lumina 
adevărată de lumina superficială în care se va 
ascunde slujitorul întunericului. Pentru că 
acesta va încerca să se dea drept rob al lui 
Dumnezeu. 

Dacă “cei aleşi” sunt creştinii care merg 
duminica la biserică, dar care preţuiesc mai 
mult propria voie decât ascultarea de 
Biserică, şi preferă păcatul virtuţii, atunci nu 
este de mirare că mulţi dintre ei vor cădea. 

Sfântul Ignatie  Briancianinov spune 
răspicat că înaintea venirii lui Antihrist mare 
parte dintre creştini se vor lepăda de Hristos. 
Greu cuvânt. Puţini oameni ar vrea să ia în 
serios o astfel de afirmaţie. 

Şi totuşi explicaţia pe care o dă sfântul 
este foarte simplă: Antihrist va fi primit de 
majoritatea omenirii pentru că va aduce cea 
mai înaltă bunăstare materială, va fi cel care 
va asigura oamenilor tot confortul şi toate 
cele de trebuinţă satisfacerii poftele trupeşti. 

Adresându-se oamenilor care au refuzat 
să li asculte dumnezeiasca propovăduire, 
Mântuitorul le-a spus: “Eu am venit în 
numele Tatălui Meu, şi voi nu mă primiţi; 
dacă va veni altul în numele său, pe acela îl 
veţi primi.” (loan 5, 43). Sfântul Ignatie 
Briancianinov reproduce tâlcuirea Sfântului 

Teofilact al Bulgariei la această profeție: 
“Antihrist va îmbia omenirea cu relizarea 
celei mai înalte bunăstări şi prosperităţi 
pământeşti, va îmbia cu cinstire, bogăţie, 
măreție, înlesniri şi plăceri  trupeşti: 
căutătorii de cele pământeşti îl vor primi pe 
Antihrist, îl vor numi stăpân al lor” (179). 

Mulţi oameni nu îşi părăsesc acum 
credinţa numai pentru faptul că ar avea prea 
puţin câştig material făcând aceasta. 
Antihrist le va da acestora exact ceea ce le 
trebuie, îi va atinge exact în punctul sensibil 
pe cei a căror credinţă este uşor de clătinat. 

Sfântul Ignatie consideră că “nu e ciudat 
faptul că minunile lui Antihrist vor fi primite 
fără împotrivire şi cu entuziasm de către cei 
apostaziaţi de la creştininsm, de către 
vrăjmaşii adevărului, vrăjmaşii lui Dumnezeu: 
aceştia s-au pregătit pe sine pentru primirea 
pe faţă, cu lucrul, a trimisului şi uneltei 
satanei, a învăţăturii lui, a tuturor lucrărilor 
lui, după ce au intrat dinainte în împărtăşire 
după duh cu satana” (13). 

Ce se va întâmpla însă cu cei tari în 
credinţă? Sfântul Ignatie nu ne spune nimic 
nou, ci doar repetă ceea ce stă scris în Cartea 
Apocalipsei: numărul lor va fi foarte mic, vor 
fi prigoniţi, batjocorâţi, urâţi de ceilalţi. Vor fi 
condamnaţi la moarte. Se vor sui pe 
” Referințele aflate între paranteze rotunde indică 
numărul paginilor unde se pot găsi citatele reproduse 


din cartea Sfântului Ignatie Despre vedenii, duhuri şi 
minuni. 

eşafoduri “ca pe nişte tronuri împărăteşti, ca 
la un ospăț de nuntă”. Imaginea pe care o 
prezintă sfântul este impresionantă. De fapt, 
aşa s-au suit pe tronul muceniciei toţi 
mărturisitorii Bisericii. Întâlnim la ei nu o 
filozofie proprie, nu o învăţătură ciudată, ci 
ceea ce are Biserica în adâncul ei: dorinţa de 
a pătimi suferinţe dătătoare de viaţă pentru a 
se bucura în veşnicie de dragostea Mirelui 
Ceresc. 

Troparul care se cântă la prăznuirea 
unei sfinte muceniţe ne vorbeşte despre 
starea Bisericii din vremurile de pe urmă: “Pe 
Tine, Mirele meu, Te doresc, şi pe Line, 
căutându-Te, mă chinuiesc, şi împreună mă 
răstignesc, şi împreună mă îngrop cu botezul 
Tău; şi pătimesc pentru Tine, ca să 
împărăţesc întru Tine; şi mor pentru Tine, ca 
să şi viez pentru Tine; şi ca pe o jertfă fără 
prihană, primeşte-mă pe mine, ceea ce cu 
dragoste mă jertfesc Ţie...”. 

Sfântul Ignatie ne previne că “pentru 
sfinţii lui Dumnezeu va veni o încercare 
cumplită: viclenia,  făţărnicia, minunile 
prigonitorului, se vor sili să-i amăgească şi 
să-i  înşele; prigoanele şi  strâmtorările 
rafinate, calculate şi disimulate cu o vicleană 
inventivitate, puterea nelimitată a 
prigonitorului îi vor pune într-o situaţie cât se 
poate de grea; micul lor număr va părea 
infim în faţa întregii omeniri, şi pe seama 
părerii lor se va pune o deosebită neputinţă; 

disprețul obştesc, ura obştească, clevetirea, 
prigoana, moartea silnică vor deveni soarta 
lor. Numai printr-o osebită împreună-lucrare 
a harului dumnezeiesc, sub călăuzirea lui, 
aleşii lui Dumnezeu se vor putea împotrivi 
vrăjmaşului lui Dumnezeu, Îl vor putea măr- 
turisi înaintea lor şi a tuturor oamenilor pe 
Domnul lisus” (19). 

Inainte de a-şi arăta faţa de prigonitor al 
credinţei, Antihrist îşi va pune masca 
dragostei şi a  bunăvoinţei.  “Bunăstare 
materială... Scăpare de griji şi de necazuri... 
Implinirea unui vis milenar al omenirii...” 

Totuşi, chiar dacă la început el nu va lovi 
direct credinţa creştină, va avea îndrăzneala 
să spună despre sine că este Mesia cel 
aşteptat. 

Sfântul Ignatie ne aduce în faţa ochilor 
învăţătura patristică despre Antihrist. 
Urmându-l pe Sfântul Efrem Sirul, el spune 
despre Antihrist că “va trâmbiţa despre sine 
precum au trâmbiţat înainte-mergătorii şi 
icoanele sale, se va numi pe sine 
propovăduitor şi restaurator al adevăratei 
cunoaşteri de Dumnezeu: cei care nu înţeleg 
creştinismul vor vedea în el reprezentatul şi 
apărătorul religiei, se vor uni cu el. El va 
trâmbiţa despre sine că este şi se va numi pe 
sine Mesia cel făgăduit: ieşind întru în-tâm- 
pinarea lui, fiii cugetării trupeşti vor striga 
osanale; văzându-i slava, puterea, 
capacităţile geniale, dezvoltarea cât se poate 

de cuprinzătoare după stihiile lumii, îl vor 
proclama dumnezeu, se vor face ajutoare ale 
lui” (16). 

Nouă ni se pare puţin probabil ca un om, 
indiferent de cât bine ar face oamenilor, să 
fie primit ca Mesia. Ne este greu să 
înţelegem viclenia de care va da dovadă 
Antihristul. 

E nevoie de ani şi poate de zeci de ani 
pregătitori pentru ca valorile creştine să fie 
îngropate. Încetul cu încetul, creştinii vor fi 
învăţaţi să creadă că banul este atotputernic, 
că trupul este mai important decât sufletul. 
Credinţa va fi pervertită încetul cu încetul: 
viaţa de nevoinţă creştină va fi substituită de 
o viaţă comodă şi iubitoare de plăceri. 

Sfântul Ignatie ne spune că va fi o 
aşteptare aproape generală a Antihristului 
care va putea împlini dorinţele oamenilor. El 
va corespunde celor mai variate exigenţe: cei 
care apreciază înţelepciunea acestei lumi vor 
vedea în el un geniu. Cei dornici de 
îmbogăţire îşi vor vedea buzunarele pline. 
Cei care caută minuni, având râvna căută- 
torilor de comori, îşi vor vedea aşteptările 
împlinite: Antihrist va face minuni pe care 
ştiinţa omenească nu le va putea explica. 

Vorbind despre minunile Antihristului, 
Sfântul Ignatie prezintă pe larg învăţătura 
ortodoxă despre minunile pe care le primeşte 
Biserica, despre rostul lor şi despre motivul 

pentru care harismele s-au împuţinat în 
vremurile noastre. 

Atragem aici atenţia asupra câtorva 
aspecte ale problemei: în primele secole ale 
Bisericii, minunile au avut rolul de a 
completa, de a sluji mărturisirea prin cuvânt. 
Pentru ca Vestea cea bună să fie primită de 
către popoarele care trăiau în întunericul 
păgânătăţii şi al neştiinţei, Dumnezeu S-a 
folosit de semne minunate. 

Dar în clipa în care credinţa a fost 
primită, minunile s-au împuţinat. 

Semnele aveau rolul de a-i chema pe 
oameni la Dumnezeu. 

Din istoria mântuirii se vede că semnele 
nu au avut loc haotic: nici o minune nu a fost 
inutilă. Prin fiecare dintre ele, i s-a adresat 
omului o chemare de întoarcere la 
Dumnezeu. În momentul în care se pierde din 
vedere importanţa pedagogică a minunilor, 
se pierde din vedere rostul lor. 

În Evanghelii ni se prezintă multe dintre 
vindecările pe care le-a făcut Hristos. Din ele 
vedem că tămăduirea sufletului este mult mai 
importantă decât  tămăduirea trupului. 
Sfântul Ignatie ne pune înainte cu multă 
claritate învăţătura ortodoxă despre boală: 
boala nu este duşman al mântuirii; 
dimpotrivă, pe mulţi îi ajută la tămăduirea 
sufletească. Şi răbdarea bolii este o 
binefacere mult mai mare decât vindecarea 
minunată. 

Tămăduirea poate fi cerută numai dacă 
există hotărârea nestrămutată ca sănătatea 
să fie folosită în slujirea lui Dumnezeu. 

Celor care cer vindecare fără a se gândi 
în ce mod se vor folosi de ea li se atrage 
atenţia asupra faptului că tămăduirea cerută 
poate fi spre osândă veşnică. Tămă-duirea 
trupească poate fi piedică pentru tămăduirea 
sufletească. 

Pentru oricine citeşte Vieţile Sfinţilor 
este evident că aceştia nu au căutat harisme, 
nu au cerut de la Dumnezeu darul facerii de 
minuni. Şi totuşi, chiar când au primit aceste 
harisme, sfinţii le-au folosit cu dreaptă 
socoteală. Faptul că un mare sfânt, 
Varsanufie din Gaza, a refuzat să îşi 
tămăduiască ucenicul prin rugăciune, con- 
siderând că îi este mai de folos să rabde 
suferinţa, are o însemnătate extrem de mare. 
Ni se prezintă o altă înţelegere a suferinţei 
faţă de cea cu care noi suntem obişnuiţi. 

Din cartea sfântului Ignatie reiese foarte 
clar ideea potrivit căreia  “harismele” 
vindecătorilor moderni, radiestezişti sau alte 
soiuri de bioenergeticieni, nu au nimic în 
comun cu harismele sfinților taumaturgi. 
Aceşti vindecători, oricât de neverosimil ar 
părea, folosesc puterea diavolului. 

Cineva s-ar putea întreba: “Dar ce, 
diavolul face bine?” 

Da, face şi bine. Dar numai în măsura în 
care acest bine relativ îl ajută să piardă 

sufletele. Dacă un bolnav se vindecă de 
cancer, prin tehnici vrăjitoreşti, vindecarea 
nu îi este spre tămăduire. Sfinţii Părinţi au 
atras atenţia asupra faptului că o astfel de 
tămăduire trebuie refuzată. 

Dumnezeu ştie exact ceea ne este de 
folos. Exemplul pe care îl dă Sfântul Ignatie, 
al Sfântului Apostol Pavel (care de de trei ori 
i-a cerut Domnului izbăvirea dintr-o anumită 
neputinţă care îi îngreuna activitatea 
misionară), arată că Dumnezeu nu ascultă 
cererile care nu ne sunt de fapt de folos 
(chiar dacă nouă ni se par astfel). De cele mai 
multe ori Domnul, în marea Sa dragoste faţă 
de oameni, nu ascultă decât cererile care ne 
sunt spre mântuire. lar atunci când totuşi 
ascultă şi celelalte cereri, o face numai ca 
oamenii să îşi cunoască neputinţa şi să îşi 
înţeleagă greşeala. 

Atunci când cererile noastre sunt 
îndreptăţite, Dumnezeu nu pierde nici o 
ocazie de a ne asculta, de a-Şi arăta 
dragostea pe care ne-o poartă. Unul dintre 
modurile în care se manifestă această 
dragoste este grija cu care ne conduce pe 
calea mântuirii, grija cu care ne ajută să 
deosebim întunericul de lumină. 

Ultima parte a acestei cărţi are ca temă 
principală vederea duhurilor - un subiect 
extrem de controversat. Şi de această dată 
perspectiva duhovnicească intră în con- 

tradicţie flagrantă cu diferitele poziții 
întemeiate pe înţe-lepciunea lumii acesteia. 

Fără a fi ironic, Sfântul Ignatie constată 
nu numai faptul că majoritatea oamenilor 
moderni nu cunosc învă-ţătura ortodoxă 
despre vederea duhurilor, ci şi faptul că nici 
nu au habar despre existenţa unei astfel de 
învățături. Cât priveşte cunoaşterea strict 
teoretică pe care o au unii privitor la lumea 
duhurilor, ea este la fel de valoroasă ca lipsa 
oricărei cunoştinţe. Dacă nu cumva are o 
sensibilă valoare negativă. 

Sfântul Ignatie, asemenea unui profesor 
de literatură care îşi îndeamnă studenţii la 
studiu înainte de a-şi preciza punctul de 
vedere, recomandă creştinilor să cereceteze 
îndeaproape învăţătura Bisericii. 

El nu neagă cunoaşterea raţională, 
cunoaşterea “de şcoală”. Dar precizează că 
această cunoaştere trebuie să fie susţinută de 
cunoaşterea prin lucrare. 

Geniile şi oameni de cultură, oricât ar fi 
de  “ex-perţi” în aprofundarea  Tradiţiei 
ortodoxe, câtă vreme nu trăiesc în propria 
viaţă Ortodoxia şi nu simt în inimile lor 
lucrarea Sfântului Duh, rămân ca nişte 
oameni care vorbesc despre înot fără să fi 
înotat în viaţa lor. 

Învățătura “după literă” riscă să rămână 
o învăţătură a acestei lumi. Or credinţa 
creştină este cu totul altceva: nu este calea 
prin care cunoaştem vreo născocire a vreunui 

Părinte filozof, ci este calea prin care care 
cunoaştem Adevărul. 

Cuvintele Sfântului Ignatie 
Briancianinov despre faptul că este 
imposibilă cunoaşterea “rezultatelor” ex- 
perienţei creştine în lipsa parcurgerii directe 
a drumului creştin ar trebui gravate pe 
frontispiciul fiecărei Facultăți de Teologie 
ortodoxă: “Cărturarul creştin este dator să 
învețe despre Împărăția Cerurilor nu doar din 
auzirea propovăduirii privitoare la ea, ci şi 
prin cercare” (76). Învățătura strict rațională, 
lipsită de suportul trăirii, naşte fii 
înspăimântători. 

Sfântul Ignatie consideră extrem de 
importantă cunoaşterea învăţăturii ortodoxe 
despre vederea duhurilor de către creştini; el 
afirmă că cei care tăgăduiesc existenţa 
duhurilor, tăgăduiesc în acelaşi timp, fără să 
fie conştienţi, şi credinţa creştină. Există 
astfel de oameni. Şi nu puţini. Cum se explică 
faptul că Sfântul Ignatie are o poziţie dură 
faţă de ei? 

Răspunsul nu este prea greu de găsit: în 
momentul în care fragmentăm învăţătura 
ortodoxă, separând ceea ce ni se pare bun de 
ceea ce ni se pare discutabil, ceea ce ni se 
pare obligatoriu de primit şi ceea ce poate fi 
refuzat, negăm faptul că această învăţătură 
este dumnezeiască. O tratăm ca pe o filozofie 
a acestei lumi. Dar adevărul nu poate fi 
fragmentat. Predania Bisericii tocmai aceasta 

este: o dumnezeiască mărturie despre 
adevăr. 

În momentul în care segmentăm acestă 
mărturie o  transformăm în altceva. 
Fragmentarea pe care o aducem învăţăturii 
se reflectă în propria noastră fragmentare. 
Nu mai putem fi creştini ortodocşi. 

De aceea Sfinţii Părinţi adunaţi la cel de- 
al şaptelea Sfânt Sinod Ecumenic i-au 
condamnat pe cei care deformează Tradiţia: 
în momentul în care deformezi această 
Tradiţie te rupi de Hristos care este izvorul 
acestei Tradiţii. 

Nu putem fi ortodocşi renunțând la ceea 
ce este specific Ortodoxiei: păstrarea Sfintei 
Tradiţii. Şi cum ar putea cineva să se 
considere ortodox dacă respinge existenţa 
duhurilor? Cum ar putea duce lupta duhovni- 
cească dacă nu crede în existenţa duşmanului 
nevăzut? Aşa ceva nu este cu putinţă. 

Sfântul Ignatie explică pe scurt de ce: 
dacă nu există diavoli, atunci întruparea 
Domnului “nu are nici pricină, nici scop”. 

Dacă nu ar fi existat diavol, atunci Adam 
nu ar fi fost ispitit. Dacă Adam nu ar fi căzut, 
nu mai era nevoie ca Fiul lui Dumnezeu să Se 
întrupeze pentru mântuirea noastră. 

“Dar de unde putem avea siguranţa că 
există diavoli?”, se întreabă unii. Dacă nu o 
avem prin credinţă, altfel nu o putem avea. 
Numai dacă nu cumva devenim slujitori ai 

întunericului, şi atunci stăpânii ni se arată 
faţă către faţă. 

Cei care vor să aibe certitudinea că 
dracii există se plasează într-un teren minat: 
dacă ar putea ajunge numai prin 
raționamente logice la constatarea existenţei 
diavolilor, prin raționamente similare ar 
putea demonstra existenţa lui Dumnezeu. Dar 
nimeni nu va putea demonstra cu argumente 
lumeşti cele duhovniceşti. Nimeni nu poate 
demonstra existenţa Celui care vrea să 
credem în El şi să Il slujim cu dragoste, fără a 
fi apăsaţi de certitudinea intelectuală a 
prezenţei Lui. 

Cine respinge existența  diavolilor, 
respinge calea mântuirii. Atunci când te afli 
într-o luptă nu poţi evita regulile ei. Dacă ne 
imaginăm că putem ajunge în Împărăţia 
Cerurilor fără a ţine cont de regulile pe care 
Dumnezeu ni le aşează înaintea ochilor prin 
Predaniile Sfinţilor Părinţi, cădem într-o mare 
înşelare: lupta noastră va fi lipsită de cunună. 

După ce am atras atenţia asupra greşelii 
pe care o fac cei care încearcă să aibă un 
punct de vedere personal şi diferit de 
învăţătura ortodoxă, să vedem care sunt 
punctele principale ale învăţăturii Sfântului 
Ignatie despre vederea duhurilor. 

Cunoaşterea acestei învățături ne este 
de folos pentru că avem de luptat nu numai 
împotriva patimilor şi poftelor noastre, ci mai 
ales împotriva puterilor întunericului. Abia în 

momentul în care ştim cine ne este vrăjmaşul 
ne putem apăra de el. 

În ceea ce priveşte vederea duhurilor, 
înşelarea drăcească este foarte mare, şi mulţi 
au fost înşelaţi de diavol tocmai pentru că nu 
au ştiut cum să se apere. 

Omul, după căderea sa, nu mai este 
vrednic să vadă lumea îngerilor. Simţurile 
sale au devenit trupeşti, şi nu mai pot 
percepe duhurile care Îl slăvesc neîncetat pe 
Dumnezeu. 

Duhurile care se arată de obicei 
oamenilor, chiar dacă afirmă că sunt suflete 
ale răposaţilor sau îngeri, sunt de fapt 
diavoli. 

Omul cade uşor în cursa mândriei pe 
care o întinde vederea acestor duhuri: nu îşi 
dă seama că nu este la măsura la care să 
vadă duhuri. I se pare că a atins măsura 
sfinţeniei, şi de aceea nici nu îi trece prin cap 
că se află în legătură cu diavolii. 

Mai ales că vrăjmaşul mântuirii este plin 
de viclenie, şi ştie cum anume poate dobori 
fiecare suflet care i se deschide. Diavolul nu 
spune numai minciuni, pentru că dacă ar face 
aşa ceva ar fi demascat uşor. El amestecă 
într-un mod foarte abil adevărul cu minciuna. 
El spune exact atât adevăr cât trebuie pentru 
a amăgi sufletele. Şi o face cu atâta iscusinţă 
încât să îi înşele până şi pe cei care ştiu că 
diavolul poate lua chipul unui înger de 
lumină. 

Mândria este uşa prin care diavolul 
intră; spun unii: “da, ştiu că unora li se arată 
draci, dar mie mi se arată îngeri...”. Ei ajung 
uneori chiar să scrie cărţi despre deosebirea 
duhurilor, să precizeze care vedenii sunt 
înşelătoare şi care sunt de la Dumnezeu. Dar 
nu îşi dau seama că “profesorul” lor este 
diavolul. 

Creştinii să înţeleagă că nu trebuie să 
caute să-i vadă şi să vorbească cu ei. Cei care 
insistă să intre în legătură cu duhurile se 
deschid de bună-voie lucrării putericului 
întunericului. Vor să le fie mai bine şi fac 
tocmai ce este rău. Sunt ca nişte sinucigaşi 
care vor să scape de dureri trecătoare într-un 
mod care îi duce la suferinţe veşnice. 

Comunicarea cu morţii nu este decât tot 
o formă de comunicare cu dracii. De altfel, în 
unele cazuri, cei posedaţi de diavol spun că 
prin ei vorbesc sufletele unora dintre cei 
adormiţi. Dar pe cât de uşor le este 
oamenilor să îşi dea seama că prin gurile 
acelora vorbeşte însuşi dia-volul, pe atât le 
este de greu să îşi dea seama că acelaşi 
vorbitor se adresează celor care fac spiritism. 

Sfântul Ignatie nu se referă la motivele 
pentru care oamenii ajung să vorbească cu 
morţii. Vom preciza aici doar două dintre ele: 
dorinţa de a cunoaşte cât mai multe despre 
lumea spirituală, şi dorinţa de a fi în legătură 
cu cei dragi care au trecut pe lumea cealaltă. 

În primul caz observăm o pervertire a 
dorinţei de cunoaştere: în momentul în care 
vrei să cunoşti lucrurile în alt mod decât în 
cel pe care l-a rânduit Dumnezeu, dorinţa 
firească de a cunoaşte devine diavolească: 
lumea duhurilor nu o putem cunoaşte după 
propriile capricii. Cei care vor să ştie mai 
multe pot citi despre aceasta în Sfânta 
Scriptură şi în scrierile Sfinţilor Părinţi. Dar 
în clipa în care se consideră vrednici de o 
cunoaştere directă arată că au fost înşelaţi de 
acelaşi “şarpe” care le-a spus primilor 
oameni: “Vi se vor deschide ochii şi veţi fi ca 
Dumnezeu, cunoscând binele şi răul” (Facere 
2, 5). 

In cel de-al doilea caz avem de-a face cu 
o  pervertire a dorinţei de comuniune. 
Biserica mărturiseşte că cei vii se află în 
legătură cu cei morţi. Cum? Prin rugăciune. 
Dumnezeu, pentru rugăciunile Bisericii, îi 
ajută pe cei morţi. Pe cei mântuiţi îi înconjură 
cu şi mai multă lumină; iar celor din iad le 
uşurează suferinţele, şi pe unii chiar îi 
mântuieşte. 

O dovadă a grijii celor vii pentru cei 
morţi o vedem în parastasuri. Slujbele de 
pomenire a morţilor nu sunt doar un mod de 
aducere aminte, un mod de păstrare a 
memoriei celor adomiţi: sunt un mod de a-i 
ajuta, arătându-le dragostea pe care le-o 
purtăm. 

Cei care pervertesc modul firesc de 
pomenire a răposaţilor, şi încearcă să intre în 
legătură cu ei prin diferite metode spiritiste, 
se poartă ca şi cum ar putea stabili ei înşişi 
ce e bine şi ce e rău. Ca şi cum ar fi ei înşişi 
măsura binelui. 

Biserica spune clar: spiritismul este o 
înşelare drăcească. Cei care ajung la alte 
concluzii îşi imaginează că au acces la o 
sursă de informaţie mai sigură decât Bise- 
rica. Dar pierd din vedere că Biserica nu face 
altceva decât să dea mărturie despre Capul 
ei, care este Adevărul. 

Dracii nu se arată numai celor care fac 
şedinţe de spiritism. Se arată de multe ori şi 
celor care suferă mult după pierderea unei 
fiinţe dragi. Moartea unei persoane apropiate 
are şi o trăsătură inexplicabilă. “Dumnezeu a 
vrut să îl ia la El...”, spun unii, dar lasă să le 
scape şi un suspin: “De ce, Doamne, de ce?”. 

Dacă sufletele adânc îndurerate de 
moartea unei persoane dragi nu cunosc sau 
nu primesc învăţătura ortodoxă despre 
apariţiile duhurilor, pot fi foarte uşor înşelate 
de acestea: prezentându-se în chipul 
persoanelor dragi, şi invocând dragostea ca 
principalul motiv pentru care se fac văzute, 
diavolii intră pe uşa pe care le-o deschid 
oamenii. Şi, după ce vreme îndelungată se 
poartă astfel încât vătămarea pe care o aduc 
să fie greu de observat, după ce câştigă 
încrederea vizionarilor, trec la a doua etapă a 

nimicirii sufleteşti. Încep să spună o serie de 
minciuni, amestecate în mod viclean cu 
lucruri adevărate; şi astfel vizionarii primesc 
drept bune născocirile pierzătoare de suflet. 

Sfântul Ignatie prezintă pe larg cele 
două moduri de vedere a duhurilor: vederea 
trupească şi vederea duhovnicească. Vederea 
trupească o au oamenii care percep lumea 
duhurilor căzute, iar cea duhovnicească o au 
cei care, ajungând la măsura sfinţeniei, au 
devenit asemenea îngerilor în trup. Sufletele 
lor s-au curăţit prin pocăință, prin nevoinţă şi 
prin rugăciune îndelungată. Il poartă în 
inimile lor pe Hristos şi prin harul Duhului 
Sfânt sunt părtaşi unor trăiri pe care ceilalţi 
nu le pot înţelege. 

Sunt unii care, cunoscând această 
deosebire, se consideră totuşi vrednici de 
vederea duhovnicească. Ei nu îşi dau seama 
de propria orbire. Sunt prinşi de o falsă sme- 
renie şi cred că au ajuns la trăiri înalte. 

Modul în care se poate pune în evidenţă 
înşelăciunea acestora este foarte simplă: cei 
mai mulţi consideră că au ajuns la aceste 
trăiri înalte prin anumite forme de 
spiritualitate diferite de trăirea ortodoxă. 
Chiar dacă folosesc şi anumite învățături 
ortodoxe, în esenţă învăţătura lor este 
diferită de cea a Bisericii. 

În momentul în care ei vor să îşi 
compare propria experienţă cu învăţăturile 
Sfinţilor Părinţi nu este suficient să citească 

numai pasajele privitoare la vederea 
duhovnicească. De altfel, nu le este greu să 
identifice în aceste pasaje propriile 
experienţe. Este neapărat necesar ca aceştia 
să citească şi pasajele în care scrie clar că 
“trăirile mistice” ale celor care s-au 
îndepărtat de predaniile Părinților nu sunt 
altceva decât stări induse de diavol, şi 
vedeniile pe care le au sunt înşelătoare. 

Încercarea lor de a justifica o experienţă 
paralelă trăirii Bisericeşti nu este sinceră. Ori 
ţin cont de întreaga învăţătură creştină - care 
le dă în vileag înşelarea - ori refuză în mod 
deliberat raportarea la această învăţătură. 

Cât despre cei care se lasă păcăliţi de 
apariţiile  înşelătoare, fiind convinşi că 
mergând pe drumul Bisericii au ajuns la 
sfinţenie, metoda recuperatoare este aparent 
simplă: ar fi de ajuns să meargă să stea de 
vorbă cu marii duhovnici ai zilelor noastre. Ei 
le pot arăta că se află în înşelare, le pot pune 
degetul pe rană, ajutându-i să înţeleagă că 
roadele smereniei adevărate le sunt străine. 
Că roadele arătărilor pe care le-au considerat 
sfinte este mândria. 

Dar ar fi prea simplu ca vindecarea să 
aibă loc atât de repede. Cei care cred minţii 
lor, pornind de la faptul că în zilele noastre s- 
a micşorat numărul părinţilor care au darul 
deosebirii duhurilor, se păcălesc pe ei înşişi 
spunându-şi că sunt la un nivel atât de înalt 
încât nu mai e nimeni atât de “elevat” încât 

să le poată da sfaturi. Că ei ar fi dispuşi să 
primească sfaturi, dar nu au cui să le ceară. 

Dar acest raţionament este greşit. Până 
la sfârşitul lumii, Dumnezeu va avea preoţii 
Săi aleşi care vor şti să dea în vileag cele mai 
viclene curse în care diavolul încearcă să îi 
prindă pe credincioşi. 

În privinţa celor care spun că drumul 
fizic până la astfel de părinţi este lung şi 
obositor, că au poate chiar câteva sute de 
kilometri de parcurs până la ei, nu îşi dau 
seama că printr-o astfel de afirmaţie 
mărturisesc precis cât de mult preţ pun pe 
vieţuirea duhovnicească. O astfel de atitudine 
oglindeşte cât este de mare râvna pe care o 
au pentru cele sfinte. 

Să nu uităm că sfinţii înşişi se 
considerau  nevrednici să aibă  vedenii 
minunate. Ar trebui ca oamenii care cad în 
înşelare să îşi dea seama de rătăcirea lor 
Chiar şi numai prin faptul că le lipseşte 
conştiinţa propriei nevrednicii. 

Sfânta Tradiţie ne arată în mod clar care 
sunt roadele vedeniilor dumnezeieşti şi cele 
ale celor înşelătoare: cele de la Dumnezeu 
aduc în inimă smerenie, celelalte mândrie. 
Sfântul Ignatie arată însă că, din cauza 
orbirii, oamenii nu vor să recunoască starea 
în care se află. 

Una din aceste situaţii o întâlnim atunci 
când cei înşelaţi aduc în sprijinul concepţiilor 
lor idei de a căror veridicitate nu se îndoiesc. 

Pornesc de la premiza că din moment ce 
supoziţiile lor se întemeiază pe lucruri adevă- 
rate nu au cum să se înşele. 

Intre cele mai răspândite justificări de 
acest gen se remarcă ideea potrivit căreia 
dacă duhurile care apar spun viitorul, ele cu 
siguranţă sunt trimise la Dumnezeu. 

Trebuie făcută o distincţie: duhurile care 
“prezic”adevărul de multe ori nu fac altceva 
decât să tragă concluzii logice din mersul 
actual al evenimentelor. 

Dracii ştiu tot ce s-a întâmplat în 
trecutul nostru, şi ştiu şi tot ce se întâmplă în 
momentul actual. Dacă noi nu ţinem seama 
de această însuşire a lor riscăm să confun- 
dăm profeția cu constatarea. 

Dracii ne pot spune că un prieten vine să 
ne viziteze dinainte ca acela să ajungă la 
poarta noastră. Aceasta nu a fost o prezicere 
care s-a adeverit. 

Sfântul Ignatie explică cât de uşor pot fi 
oamenii păcăliţi de duhurile care “prezic” 
viitorul!0. Este foarte uşor ca oamenii lipsiţi 
de discernământ să fie înşelaţi de duhurile 
întunericului. 

Sunt anumite cazuri în care totuşi 
duhurile respective “prezic” şi evenimente a 
căror deducere logică este imposibilă. În 
aceste situații pur şi simplu diavolii 
calculează, cu o anumită marjă de eroare, 


10 A se vedea capitolul “Despre capriciile timpului şi 
arta de a ghici viitorul”. 

ceea ce s-ar putea întâmpla. Şi faptul că de 
multe ori duhurile se înşeală, fapt dovedit 
uşor de statistică, nu face decât să confirme 
că nu aveau cum să nimerească întotdeauna : 
soluţia cea mai probabilă nu se dovedeşte şi 
cea reală. 

Argumentarea Sfântului Ignatie este în 
întregime fundamentată pe Sfânta Scriptură 
şi pe Sfinţii Părinţi. Nu este deci de mirare că 
cei care nu recunosc drept autorizată această 
fundamentare nu au cum să înţeleagă 
concluziile Sfântului Ignatie. 

Pentru creştinii ortodocşi această carte 
va fi de folos nu numai în ceea ce priveşte 
strict problemele pe care le tratează. 
Întâlnind aici o argumentare care răstoarnă 
idei acceptate în mod curent de către 
creştinii care nu ştiu poziţia ortodoxă faţă de 
subiectele tratate, vom înţelege cât de 
periculoasă este însuşirea unor idei care 
contravin predaniilor Sfinţilor Părinţi. Vom 
înţelege că numai păstrând aceste predanii 
mergem pe calea mântuirii. 

Cartea Sfântului Ignatie reuşeşte să 
pună în evidenţă şi trăsăturile celor care se 
consideră buni creştini, dar de fapt sunt 
înşelaţi diavol. 

Unii dintre aceştia vor încerca să 
conteste cele spuse de sfânt: “Poate că 
Sfântul Ignatie a greşit. Poate că s-a înşelat. 
O fi scris bine despre viaţa creştină, dar în 
privinţa vederii duhurilor a greşit”. 

Sfântul Ignatie a spus: “Îndrăznim a 
numi învăţătura despre minuni şi semne 
înfăţişată de către noi învăţătură a Sfintei 
Biserici Ortodoxe, învăţătură a Sfinţilor ei 
Părinţi. Necesitatea vitală a unei expuneri 
exacte şi, pe cât se poate, amănunțite a 
acestei învățături este limpede” (61). 

Ar putea oare vreunul dintre cei înşelaţi 
să spună că, folosindu-se de scrierile 
Părinților, poate arăta greşeala Sfântului 
Ignatie? Nu. Pentru că Sfântul Ignatie nu a 
scris după mintea sa. El a mărturisit 
învăţătura ortodoxă. 

Adevărul nu este de două feluri. Nu pot 
fi adevărate în acelaşi timp învăţăturile 
Sfinţilor Părinţi şi învăţăturile vizionarilor 
care fac atâta vâlvă în zilele noastre. 

“Dar poate că Sfântul Ignatie a 
interpretat greşit învăţătura Tradiţiei...”, ar 
spune unii. Ideea aceasta, a greşelilor pe 
care le fac sfinţii, este inspirată de diavol. Nu 
e o idee nouă, dar are un succes din ce în ce 
mai mare. 

Sfinţii nu au scris numai după capul lor, 
au scris după cum trăiau. Dacă ar fi dat 
mărturie despre lucruri mincinoase, nu ar fi 
fost sfinţi; Duhul adevărului nu S-ar fi 
sălăşluit întru ei. Nici unul dintre ei nu s-a 
abătut de la dogmele Bisericii. Şi dacă în 
anumite chestiuni faţă de care poziţia 
Bisericii nu era foarte clară, unii au avut 
poziţii care în timp s-au dovedit greşite, astfel 

de cazuri sunt extrem de rare (şi problemele 
respective erau secundare). 

Dar niciodată sfinţii nu au învăţat altfel 
decât ceea ce primiseră de la înaintaşii lor. 
Niciodată vreun sfânt nu a contestat Tradiţia 
bisericească ca să îşi impună propriile 
cugetări. 

Nu trebuie să căutăm a armoniza 
învăţăturile Bisericii cu părerile noastre. Ci 
trebuie să modelăm părerile noastre după 
predaniile ortodoxe. Altfel ne îndepărtăm de 
Adevăr. 

Întotdeauna sfinţii au căutat să absoarbă 
învăţătura Bisericii, aşa cum apa absoarbe 
buretele. Această învăţătură le-a modelat 
vieţile; această învăţătură i-a dus la sfinţenie. 

Oamenii trebuie să aleagă: de o parte stă 
Hristos, ocrotindu-Şi Biserica, de celaltă 
parte înţelepţii acestei lumi. De o parte Fiul 
lui Dumnezeu, de cealaltă parte slujitorii 
diavolului. Nu poate exista nici o părtăşie 
între cele două tabere. 

Nu trebuie trecută cu vederea nici 
eventuala confruntare dintre învăţătura 
ortodoxă şi aşa-zisele descoperiri ale ştiinţei 
care sprijină  neopăgânismul. Astăzi s-a 
perfecţionat tehnica vorbirii cu “morţii” prin 
înregistrări audio-vizuale. Poate contesta 
cineva aceste înregistrări? Nu. Dacă spunem 
că vocile care se înregistrează sunt ale 
diavolilor, suntem luaţi în râs. Şi totuşi, oricât 

de rafinată ar fi înşelarea diavolească, tot 
înşelare rămâne. 

Dacă ni s-ar demonstra “ştiinţific” că 
vocile sunt ale morţilor, o astfel de 
demonstraţie ar trebui să ne convingă nu de 
progresele ştiinţei, ci de iscusinţa diavolului. 

Niciodată ştiinţa nu poate contrazice 
adevărul credinţei creştine. Şi atunci când o 
face, atunci e cu siguranţă vorba de falsificări 
ale argumentelor ştiinţifice. 

În ceea ce priveşte problemele 
duhovniceşti, ştiinţa nu are cum să se implice 
în nici una dintre ele 

Sfântul Filaret al Moscovei a spus că 
dacă ar fi scris în Sfânta Scriptură că lona a 
înghiţit chitul, şi nu că proorocul a fost 
înghiţit de chit, ar fi crezut chiar şi aceasta. 
Aşa şi noi ar trebui să putem spune: dacă 
ştiinţa ar demonstra cu o sumedenie de 
argumente că învăţătura ortodoxă despre 
vederea duhurilor (sau despre orice altceva) 
este greşită, preferăm să rămânem fideli 
Sfintei Tradiţii, prin care vorbeşte Insuşi 
Hristos, decât să dăm crezare ochilor şi 
minţii noastre. 

Studiul de faţă este o încercare de a 
prezenta cititorilor din zilele noastre mesajul 
Sfântului Ignatie, citi-torilor care trăiesc într- 
un univers foarte diferit faţă de cel al 
contemporanilor Sfântului Ignatie. Când 
sfântul se referea la cei înşelaţi, vorbea 
despre un număr foarte mic de oameni. 

Numărul acestora a crescut însă cu o viteză 
uimitoare. 

Omul de azi, care trăieşte într-un mediu 
în care se încearcă substituirea vieţii 
duhovniceşti prin  “extazuri mistice” şi 
“experienţe paranormale”, are mare nevoie 
de învăţăturile Sfântului Ignatie. 

Mai ales că Sfântul Ignatie nu a făcut 
altceva decât să prezinte predaniile ortodoxe, 
şi nu a încercat să le înlocuiască cu vreo 
concepţie personală. 

În momentul în care cineva pretinde că 
este învăţător al adevărului, este judecat în 
funcţie de diferitele criterii pe care le au 
oamenii în privinţa cunoaşterii adevărului. De 
cele mai multe ori dascălii rătăcirilor propun 
nu numai adevăruri fantomatice, ci şi criterii 
false de apreciere a adevărului. 

Intre aceştia, vindecătorii cu bioenergie 
au un mesaj simplu: “Vindecăm, deci avem 
putere de la Dumnezeu. Cine nu vindecă nu 
are putere de la Dumnezeu, deci nu cunoaşte 
adevărul.” 

Sfântul Ignatie nu prezintă criterii de 
apreciere a adevărului; el nu vine să 
mărturisească un adevăr straniu sau un 
adevăr care a fost ascuns vreme îndelungată. 
El mărturiseşte învăţătura Sfinţilor Părinţi. 
Pentru el, Adevărul poate fi găsit numai în 
Sfânta Tradiţie, şi orice învăţătură potrivnică 
Sfintei Tradiţii este greşită. 

Chiar dacă există şi eretici care îşi 
justifică rătăcirea folosindu-se de citate din 
Sfinţii Părinţi, demersul lor este supus 
eşecului: mai devreme sau mai târziu ei vor fi 
nevoiţi să se confrunte cu învățătura 
sobornicească a Bisericii, cu adevărul 
propovăduit de Hristos. Şi o asemenea 
confruntare le vădeşte înşelarea. 

Sfântul Ignatie Briancianinov ne atrage 
atenţia asupra faptului că nu trebuie 
acordată nici cea mai mică atenţie 
fenomenelor drăceşti. Constatăm totuşi că 
mijloacele prin care ni se trezeşte 
curiozitatea faţă de aceste fenomene sunt 
foarte variate: mulţimea de emisiuni şi de 
articole despre acest subiect. 

În momentul în care ne obişnuim să 
citim despre aceste manifestări, în momentul 
în care le dăm atenţie, am făcut deja primul 
pas greşit. “Dar nu am făcut spiritism, doar 
am vrut să citesc cum decurge o şedinţă de 
spiritism”, spun unii. Dar de la astfel de 
lecturi mulţi s-au îndepărtat de Biserică. 

A şaptea poruncă bisericească spune 
răspicat: “Să nu citim cărţi eretice”. Putem 
înţelege că această poruncă poate fi extinsă 
asupra oricărui mod de propagandă a 
învățăturilor rătăcite. 

Omul de astăzi suferă de boala 
curiozităţii: vrea să ştie cât mai multe lucruri 
despre tot ceea ce se petrece în lume. Şi 
atunci când scormoneşte după ştiri despre 

paranormal are impresia că face un lucru 
deosebit. Dar de fapt, încercând să îşi 
satisfacă patima curiozităţii, îşi deschide 
sufletul înşelării. 

Manifestările puterilor drăceşti sunt 
acoperite cu un strat de gros de noroi: 
oricine vrea să afle despre ele se murdăreşte. 
Nu poţi rămâne curat după ce ai citit ceea ce 
scriu slujitorii întunericului. Ajungi la efectul 
contrar citirii cărţilor duhovniceşti; în loc să 
se lumineze mintea, se întunecă. 

Ar fi bine ca măcar această idee să 
rămână întipărită în minţile celor care vor citi 
cartea Sfântului Ignatie Briancianinov; le va 
aduce mult folos... 

Încheiere 

Această carte nu a fost scrisă pentru ca 
cititorii care au convingeri diferite de ale 
Bisericii, fără să fie conştienţi de aceasta, să 
fie însemnați cu pecetea ereziei. 

Scopul principal nu a fost de a da cu 
pietre în nimeni. Sunt conştient de faptul că, 
la nivel misionar, Slujitorii Bisericii au foarte 
multe de făcut. Este deci oarecum de înţeles 
greşeala celor care, fără a şti că nu e bine să 
primească anumite învățături, au făcut acest 
pas. 

Dacă lupta dusă de Biserică împotriva 
ereziilor contemporane ar fi mai intensă, cred 
că mulţi dintre cei păcăliți de diavol ar 
renunța la inşelarea lor. 

Cu mai mult de zece ani în urmă, eu 
însumi, autorul acestei cărţi, am căzut pradă 
rătăcirilor prezentate în această carte. Am 
fost interesat de astrologie, eram convins de 
autenticitatea Evangheliei după Toma, ca şi 
de basmul călătoriei lui lisus în Orient 
(descris în „Viaţa Sfântului Issa”), şi credeam 
că prin yoga voi deveni supraom... Dacă 
acum combat aceste rătăciri, o fac deoarece 
cred că dacă atunci un singur preot mi-ar fi 
vorbit despre cele prezentate în această 
carte, m-aş fi lepădat de îndată de erezia pe 
care o consideram adevăr spiritual. Sau, 
Chiar dacă nu m-aş fi lepădat de erezie, cel 
puțin aş fi fost pus pe gânduri. 

Tocmai acest lucru mi-aş dori să îl fi 
făcut prin această carte, ca şi prin celelalte 
cărți ale mele pe teme asemănătoare. 

Iar dacă această carte a fost citită şi de 
către creştini întăriţi în credinţă, de către fii 
adevăraţi ai Bisericii, m-aş bucura să ştiu că 
aceştia vor încerca să îi ajute pe cei care se 
află în diferite rătăciri să ajungă la lumina lui 
Hristos, făcându-i să înțeleagă că se află în 
ghearele diavolului. 

Acestora le repet indemnul Sfântului 
Cosma Etolianul: “Să vă bucurati şi să vă 
veseliți de mii de ori că v-aţi învrednicit să fiţi 
şi voi creştini ortodocşi bine-cinstitori şi să 
plângeți şi să vă tânguiţi pentru necinstitorii- 
de-Dumnezeu, necredincioşi şi eretici, care 
umblă în întuneric, în mâinile diavolului 
[62;180]. 

